text:
8ይ ስሩዕ ኣኼባ ማእከላይ ባይቶ ሰዲህኤ ይቕጽል ኣሎMonday, 11 September 2017 06:37 Written by ቤት ጽሕፈት ዜና ሰዲህኤ
8ይ ስሩዕ ኣኼባ ማእከላይ ባይቶ ሰዲህኤ ብ09ን 10ን መስከረም 2017 እውን ቀጺሉ። ኣብ ናይ ዕለት 09 መስከረም 2017 ዝተዘርበሉ ዛዕባ፡ ጕዳይ ዞባ ሰሜን ኣመሪካ ኰይኑ፡ ድሕሪ ሰፊሕ ምይይጥ እዚ ዝስዕባ ውሳነታት ኣሕሊፉ።
- ሽማግለ ዞባ ሰሜን ኣመሪካ ነበር ንእተካይዶ ዘላ ኢደ ወነናዊ ምንቅስቓሳትን ተውጽኦም ዘላ መግለጺታትን፡ ንሰልፊ ዲሞክራሲ ህዝቢ ኤርትራ ይኹን ንትካላቱ ዘይምልከቱ ምዃኖም ኣረጋጊጹ።
- ነቶም ንውሳኔታት ኣብ ካልኣይ ጕባኤ እተመርጸ ሕጋዊ መሪሕነትን ንመምርሒ ኣሰናዳኢት ሽማግለ ህጹጽ ጕባኤ ዞባ ሰሜን ኣመሪካን ተቐቢሎም ዝኸዱ ዘለዉ ኣባላት መሪሕነትን መሰረታትን’ቲ ዞባ ምስጋናኡ ገሊጹ።
- ማእከላይ ባይቶ ንኹሎም ኣብ ዞባ ሰሜን ኣመሪካ ዝርከቡ ኣባላት ኣብቲ ተመዲቡ ዘሎ ህጹጽ ጕባኤ ተሳቲፎም ርእይቶኦም ከቕርቡን ምስታ ብሰልፊ ወጺኣ ዘላ ኣሰናዳኢት ሽምግለ ክተሓባበሩን ይጽውዕ።
ኣብ ናይ ዕለት 10 መስከረም ውዕሎኡ ድማ፡ ነቲ ብኮሚቴ ምሕዳስ ሰልፊ ዝቐረበ መጽናዕቲ ድሕሪ ምምይያጥ ኣጽዲቑ። ነቲ መስርሕ ምሕዳስ ንምትግባር ዝድለ ቅጥዕታትን መጽናዕትን ዘቕርብ ኮሚሽን ድማ መዚዙ። ማእከላይ ባይቶ፡ ኣብ ነፍስወከፍ ክልተ ኣዋርሕ፡ ፍሉይ ኣኼባታት እናጸውዐ፡ ንጸብጻባት ኮሚሽን ክሰምዕን ዘድሊ ውሳኔታት ክወስድን ኢዩ።
ከምኡ’ውን፡ ጠቕላል ተቖጻጻሪ ሰልፊ ሓው ዘርኣብሩኽ ገብረታትዮስ ክኸውን ብምሉእ ድምጺ መሪጹ።
ኣኼባኡ ምስ ተወደአ ከኣ ንብምሉእ መስርሕ እቲ ኣኼባ ዝምልከት ሰፊሕ ደምዳሚ መግለጺ ከውጽእ ወሲኑ ኣሎ።
ዝስዕብ ኣኼባኡ ድማ ዝመጽእ ዘሎ ሰንበት ዕለት 17 መስከረም 2017 ክኸውን ኢዩ።
ርሑስ በዓል ቅዱስ ዮውሃንስን ሓድሽ ዓመትን ይግበረልናSunday, 10 September 2017 19:21 Written by ቤት ጽሕፈት ዜና ሰዲህኤ
ሰልፊ ዲሞክራሲ ህዝቢ ኤርትራ (ሰዲህኤ)፡ ብኣጋጣሚ ቅዱስ ዮውሃንስን ሓድሽ ዓመትን ንህዝቢ ኤርትራን ንህዝቢ ኢትዮጵያን ርሑስ ዓወደ ዓመት ይግበረልና ዝብል ናይ ዮሃና መልእኽቲ የመሓላልፍ።
መንግስተኣብ ኣስመሮም
ኣቦ መንበር ሰዲህኤ
10 መስከረም 2017
ሰዲህኤ- ጨንፈር ቶሮንቶ ምስ ግዱሳት ተቓለስቲ መንእሰያት ኤሪትራውያን ኣኼባ ኣካይዱSaturday, 09 September 2017 11:02 Written by Menghis
ትማሊ ሓሙስ 7 መስከረም 2017 ሰልፊ ዲሞክራሲ ህዝቢ ኤሪትራ ጨንፈር ቶሮንቶ ምስ ግዱሳት ተቓለስቲ መንእሰያት ኤሪትራውያን ተቐማጦ ቶሮንቶ ብምርኻብ ምርድዳእ ዝመልኦ ምይይጥ ኣካይዱ።
እቲ ኣኼባ ብመንፈስ ናይቲ ኣብዚ ቀረባ እዋን ሰልፊ ዲሞክራሲ ህዝቢ ኤሪትራ ተታሓሒዝዎ ዘሎ፡ ኩሉ ጸረ ምልኪ ዝቃለስ ክፍልታትን ሓይልታትን ህዝብናን ብፍላይ ከኣ መንእሰያት ደለይቲ ፍትሒ፡ ካብቲ ከም ህዝቢ ንሳቐየሉ ዘሎና ናይ ምንጽጻግን ምፍልላይን ተመኩሮ ተማሂርና ንሓደ ህዝባዊ ዕላማ ብሓደ ኰንካ ምስራሕ ዝብል ተበግሶ ማእከል ዝገበረ ኮይኑ፡ ነዞም ዝስዕቡ ነጥብታት ብዕምቈት ተመያይጡሎም።
1, ራእይን ድሕረ ባይታን ሰልፊ ዲሞክራሲ ህዝቢ ኤሪትራ
2, ኣድላይነት ውደባ ኣብ ሓርነታዊ ቃልሲ
3, ግደ መንእሰያት ኣብዚ ንህላዌ ህዝብን ሃገርን ኤሪትራ ዝፈታተን ዘሎ ተሃዋሲ ህሞት
4, ተኻፈልቲ ኣኼባ፣ ሓይልታት ተቓውሞ ንምቅርራብ፡ ሰልፊ ዲሞራሲ ህዝቢ ኤሪትራ ሒዝዎ ዘሎ ተበግሶ መዚኖም፡ ብፍላይ ግን ኣብቲ ኣገዳስነት ውደባ ዝብል ኣምር ዓሚቕን ሓባራውን መረዳእታ ምምዕባል ኣገዳስነት ከምዘሎዎ ንመላኺ ስርዓት ቀንዲ ዘስግኦ’ውን ናይ ህዝቢ ምውዳብ ምዃኑ፡ እቲ ናይ መንእሰያት ኤሪትራ ዘይምውዳብ ቀንዲ ምኽንያት ምንዋሕ ዕምሪ ውልቀ መለኽቲ ስለዝኾነ መንእሰያትና ብዘይምውዳቦም ንምልኪ ዘገልግል ምዃኑ ተረዳዲኦም።
ኣባላት ጨንፈር ቶሮንቶ ንተሳተፍቲ መንእሰያት ብተግዳስነቶምን ደገፎን ኣመስጊኖም፡ ኮምኡ’ውን እቶም ዝተሳተፉ መንእሰያት ኣብ ሰልፊ ዲሞክራሲ ዘሎዎም ኣድናቖትን ደገፍን ገሊጾም፡ ቀጻሊ ተመሳሳሊ ኣኼባታት ከካይዱ ብምስምማዕ ድማ ኣኼባ ደምዲሞም።
ወኪል ቤት ጽሕፈት ዜና ዞባ ሰሜን ኣሜሪካ
ርሑስ በዓል ዒድ ኣልኣድሓን ባሕቲ መስከረምን ይግበረልናThursday, 31 August 2017 12:26 Written by ቤት ጽሕፈት ዜና ሰዲህኤ
ህዝቢ ኤርትራ፡ ቃልሲ ምእንቲ ሃገራዊ ናጽነት ዝጀመረሉ መበል 56 ዓመትን ብዓል ዒድ ኣልኣድሓን ዘኽብረሉ ዘሎ ግዜ ስለዝዀነ፤ ሰልፊ ዲሞክራሲ ህዝቢ ኤርትራ (ሰዲህኤ)፡ ብኣጋጣሚ ናይ’ዚ ኣብ ሓደ ዕለት ዝኸበር ዘሎ ድርብ ጽንብል፡ንመላእ ህዝቢ ኤርትራ፡ እንቋዕ ሓጎሰና ዝብል ናይ ዮሃና መልእኽቱ ከመሓላልፍ ይፈቱ።
ሰልፊ ዲሞክራሲ ህዝቢ ኤርትራ፡ ንመላእ ኣስላም ዓለም ብሓፈሻ፡ ንኣስላም ኤርትራ ድማ ብፍላይ፡ርሑስ ዒድ ኣልኣድሓ ክገብረሎም እናተመነየ፤ ንህዝቢ ኤርትራ ድማ፡ ኣብ 30 ዓመታት ዘካየዶ ዘይሕለል ብረታዊ ቃልሲ ዘርኣዮ ጽንዓትን ሓድነትን ሕላገት መንነቱ ስለዝዀነ፡ ሎሚ እውን ብጽንዓትን ብሓድነትን ንምልኪ ኣፍሪሱ ግዝኣተ ሕግን ዲሞክራስን ከንግስ ጻውዒቱ የቕርብ።
መንግስተኣብ ኣስመሮም
ኣቦ መንበር ሰዲህኤ
መብርሂ ንኣንበብቲ ካብ ሽማግለ ዞባ ኤውሮጳ ሰዲህኤThursday, 31 August 2017 11:31 Written by EPDP Europe zoba Committee
ቅሉዕ መልእኽቲ ንኹሎም ኣባላት ሰዲህኤ ብዝብል ኣርእስቲ ብስም ኣባላት ሰዲህኤ ኣብ ዞባ ኣውሮጳ ዝተደርሰ ጽሑፍ ብ23 ነሓሰ 2017 ኣብ መስከረም.ነት ኣንቢብና።
እቲ ሓተታ ንሰልፍን ኣከያይዳኡን ሓቂ ብዘይኮነ መንገዲ ዝገልጽ ምዃኑ ኣንበበቲ ድሮ ተገንዚቦሞ ይዀኑ ዝብል ዕግብት ኣለና። እቲ ሕጂ መብርሂ ክንህበሉ ዝደለና ጉዳይ ግን፡ ነቲ ቀንጠ መንጢ ትሕዝቶኡ ዘይኮነስ፡ብዛዕባ መንነት ናይ ደረስቱ እዩ።
ቅድሚ ዝኣገረ፡ ሽማግለ ዞባ ኤውሮጳ ሰዲህኤ፡ ብቅዋም ሰልፍን በቲ ኣብ ጉባኤ ዝተመርጸ መሪሕነት ዘውጽኦ ፖሊሲታትን መምርሕታትን ተማእዚዙ ዝቃለስ ጨናፍርን ኣባላትን ከም ዘለዎ ንኩሎም ኣንበብቲ ከነብርህ ንደሊ። ዝዀነ ፍሉይ ርእይቶ ዘለዎ ኣባል ሰዲህኤ ድማ፡ ርእይቶኡ ብናጻ ብዘይ ዝዀነ ይኹን ስግኣት ክገልጽ መሰሉ ሕልው ኢዩ።
ስለ’ዚ፡ ቅሬታ ዘለዎ ኣባል ሰልፊ፡ ንቕሬታኡ ዝገልጸሉ ሕግን ኣገባብን ስለዘለዎ ብሕጓ ዝኣትወሉ ምኽንያት የብሉን። ኣብ ሰዲህኤ፡ ዝኾነ ቅሬታ ወይ ርእይቶ ዘለዎ ኣባል ወይ ብቓሉ ወይ ስሙን ክታሙን ኣንቢሩ ብጽሑፍ ብስርዒታዊ መስኖታት ኣቢሉ ናብ ዝምልከቶ ኣካል ከመሓላልፍ ዝኽልክሎ ስለዘይብሉ፡ ኣብ መስከረም.ነት ከይዱ ዘእውየሉ ምኽንያት የብሉን። ንኣባላት ሰልፊ ብኣካል ኣብ ፈስቲቫል፡ ሰሚናር፡ ኣብ ጨንፈሩ ክረኽበሉ ዘኽእል ዕድላት ከለዎ፡ ብመስከረም.ነት ኣቢሉ ጻውዒትን ጥርዓንን ከቕርብ ዝፍትን እንተደኣኮይኑ፡ ኣብ’ቲ ሰልፊ ሰማዕን ሰዓብን ዝሰኣነ ጥራሕ ኢዩ ክኸውን ዝኽእል።
ብሓፈሻኡ ብስም “ኣባላት ሰልፊ ኣብ ዞባ ኣውሮጳ” ዝወጽእ ጽሑፍ፡ ዋና ይኹን ጣቋ የብሉን። ሰብ ክርድኦን ክቕበሎን እንተደኣ ኮይኑ ድማ፡ ስም ናይ ጽሓፍቱ ይጠቐስ፡ ወይ ድማ ተወዲብና ኢና በሃላይ እንተኾይኑ ብስም ሓደ ትካል፡ ማለት ብስም ሽማግለ ጨንፈር ወይ ሽማግለ ዞባ ….ወዘተ ዝብል መለለይ ሕላገት ገይሩ ይውጻእ እሞ ንህዝቢ ኣኼባ ጸዊዑ ይላለ።
ኣባላት ዞባ ኣውሮጳ ሰዲህኤ፡ ቅድም ክብሉ ወከልቶም ብምልኣኽ ኣብ ዝተኻፈልዎ ስፊሕ ዋዕላ ፍራንክፈርት፡ ድሒሩ ድማ፡ ኣብ ፈስቲቫል 2017 ኣብ ዝተኻየደ ናይ ኣባላት ሰልፊ ሰሚናር፡ ብዘየማትእ ኣገባብ ኣብ ጐድኒ ሕጋዊ መሪሕነቶም ደው ኢሎም ምህላዎም ከነረጋግጸልኩም ንፈቱ።
ስለ’ዚ፡ እዚ ብስም “ኣባላት ሰልፊ ዞባ ኣውሮጳ” ወጺኡ ዘሎ ጽሑፍ ንሰዲህኤን ዞባ ኣውሮጳን ዝምልከት ኣይኮነን። ብኸም’ዚ ኣነዋሪ ኣገባብ ዝደናገር ኣባል ይኹን ህዝቢ ድማ የብልናን። ካብ ጸላም ተኸዲኖም ፖለቲካ ዝሰርሑ፡ ናብ ብርሃን ወጺኦም ዕላማታቶም፡ ኣስማቶምን መንነቶምን ገሊጾም ፖለቲካ ክሰርሑ እንተዝፍትኑ ምሓሾም።
ኣባላት ሰዲህኤ ዞባ ኤውሮጳ ታሪኽ ዝምስክሮ ጽንዓት ወኒኖም ንልዑላውነት ሕግን ንግዝኣት ዲሞክራስን ከስፍኑ ዝቃለሱ ዘለዉ ፈተውቲ ህዝቦምን ሃገሮምን እዮም።
ክንዲ/ ዞባዊ ሽማግለ ሰዲህኤ ዞባ ኣውሮጳ
ኢሳቕ ወልደማርያም
ኣቦ መንበር ዞባዊ ሽማግለ ዞባ ኤውሮጳ
This email address is being protected from spambots. You need JavaScript enabled to view it.
8ይ ዓመታዊ ኣኼባ ማእከላይ ባይቶ ሰዲህኤ፡ ብፈጻሚ ሽማግለ ዝቐረበ ዓመታዊ ጸብጻብ ኣጽዲቑWednesday, 30 August 2017 10:51 Written by ቤት ጽሕፈት ዜና ሰዲህኤ
ብ26-27 ነሓሰ 2017 ዝጀመረ ኣኼባ ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ)፡ ብፈጻሚ ሽማግለ ንዝቐረበሉ ዓመታዊ ጸብጻብ ሰሚዑን ዓሚቝ ክትዓት ድሕሪ ምክያድ ክመሓየሽ ዘለዎ ነጥብታት ብምውሳኽ ከም ጸብጻብ ናይ ማእከላይ ባይቶ ተቐቢልዎን ኣሎ።
ብምኽንያት ኣብ ዝመጽእ ዘሎ መወዳእታ ሰሙን ዝኽበር ዘሎ በዓል ዒድ ኣልኣድሓ፡ ዝስዕብ ኣኼባ ማእከላይ ባይቶ፡ ኣብ ዕለት 9-10 መስከረም 2017 ክኸውን ኢዩ።
ርሑስ በዓሊ ዒድ ኣልኣድሓ ይግበረልና
Energized EPDP North America Zone Holds Situation Review MeetingWednesday, 30 August 2017 10:48 Written by EPDP Information Office
On Sunday, 27 August 2017, the Preparatory Committee for an extraordinary congress of EPDP North America Zone (USA and Canada) held an all-membership teleconference for situation review and for updating members on latest zonal and party activities. This is one of a chain of meetings called by the Preparatory Committee this summer in the aftermath of a disruptive period that stalled North America Zone activities for nearly a year following a Central Council decision to suspend from party membership of a party member till the next EPDP congress.
According to the press statement of the Preparatory Committee, the meeting discussed, among other things, the recommendations it sent for possible consideration at the 8th regular EPDP Central Council meeting which is in session this month. Also raised at the meeting was a petition - with its misleading claims and figures - sent to the Central Council by some of the unruly ex-NA zone leadership members who until now stand opposed to abide by party rules and regulations that wished to interpret them in their own erroneous ways.
Reports of various task forces were presented and reviewed at the all-membership electronic meeting. The organizational mobilization committee reported on its performances so far accomplished and noted that membership screening and enrollment will be a continuing process. Also discussed were relevant EPDP constitutional provisions on party membership and the appropriate actions that need to be taken on those who fail to live up to the expectations of party rules and discipline.
Likewise, the finance and information-diplomacy committees presented their reports that included future plans of action. For example, the information and diplomacy committee explained its intention of reviving joint work with sister organizations in the Eritrean opposition camp, cooperation with humanitarian societies and governmental institutions while also effectively confronting hostile elements, including those serving as hidden agents of the dictatorship in Eritrea.
The meeting was briefed on latest party activities that included contents of the EPDP memorandum to Italian Foreign Minister Angelino Alfano on 25 August urging the Italian Government to provide decent housing to those Eritrean refugees now left in the streets of Rome after being forcibly evicted from an old building they were sheltered at, some of them since 2013.
ኣብ ፈስቲቫል 2017 ብተኽለ መለኪን ዝቐረበ መግለጺ መንእሰያት ቀደምን ሎምንTuesday, 29 August 2017 21:22 Written by ተኽለ መለኪን
መንእስይ ብሱሩ ሓደ ብውሱን ዕድመ ዝልለ ኣካል ናይ ዝኾነ ሕብረተሰብ ኮይኑ፤ ኣብ ብዙሓት ሕብረተሰባት ድማ ነዚ ናይ መንእሰይነት ደረጃ ብፍሉይ ኣገባብ ዘረጋግጹሉን ዕላዊ ዝገብሩሉን ዝተፈለላለዩ ልማዳት ከምዝነበሮምን ዘለዎምን ዝፍለጥ ኢዩ። ኣብ ሃገርና አርትራ ይኹን ካልእ ኣፍሪቃውያን ሃገራት፤ ንመንእሰይ ዝፍትኑን ዝብድሁን ንጥፈታት ድሕሪ ምክያድ ኢዮም ዘሕልፍዎ፥ መንእሰይውን ነዚ ምስ ዘይሓልፍ ኣብቲ ሕብረተሰብ ንሓዋሩ ክህልዎ ዝኽእል ኣሉታዊ ናይ ኣኽብሮትን ሚዛንን ሕጽረታት ስለዝርዳእ ንብድሆታት ብግቡእ ክፍጽም ከምዝጽዕር ኢዩ ዝኸውን። ወዲ ይኹን ጓል ድማ ነናቶም ብድሆታት ነይርዎም ኢዩ። ገለ ሕብረተሰባት ጌና ዝጥቀሙሉ ክህልዉ ዝኽእሉኳ እንተኾኑ፥ ኣብ ብዙሓት ሕብረተሰባት ምስ ምትእትታው ዘበናዊ ስልጣነ እናሃሰሰን እናተረፈን ከይዱ ኢዩ።
እዚ ማለት ግን ን ኣገዳስነትን ትርጉምን መንእሰይ ይቕይር ማለት ኣይኮነን። መንእሰይ ተካኢ መጻኢ ወለዶ ምኳኑ ባህርያዊ ሕጊ ስለዝኾነ፥ ሕብረተሰብ ኣብ መንእሰይ ክህልዎ ዝኽእል ኣትኩሮ እውን ከምኡ ዘይቕየር ኢዩ። መንእሰይ ድማ ተካኢ ናይ መጻኢ ወለዶ ጥራይ ዘይኮነ፥ ኣመሓያሽን ቀያርን ናይ ዝነበረን ክወራረስ ዝጸንሐን እውን ኢዩ፤ ከምቲ ናይ´ዚ ኣርእስቲዚ ተመራመርቲ ዝገልጽዎ እውን፥ ኣብ ሞንጎ መንእሰይን ኣውረስቶምን ኩሉ ጊዜ ግርጭት ዝሓዘለ ዝምድናታት´ውን ከምዝህሉ ኢዩ። መንእሰይ ዝቕይሮን ዘመሓየሾን ድማ፥ ንመጻኢ ወለዶ የመሓላልፎ´ሞ ባህልን ልማዳትን ናይ መጻኢ ወለዶ ይኸውን። እዚ ማለት ግን ኣብ ነፍሲ ወከፍ ወለዶ መንእሰይ ለውጢ ይርአ ማለት ኣይኮነን፥ ሕብረተሰባት ብዙሕ ከይቀየሩ ንነዊሕ ወለዶታት ክቕጽሉ ይኽእሉ ኢዮም፥ ከምኡውን ለውጥታት ብሰላሕታ ቀስ ኢሉ፤ ወይ ድማ ቅልጡፍን ርኡይን´ውን ክኸውን ይኽእል።
መንእሰይ ኤርትራ፤
መንእሰይ ኣብ ታሪኽ ናይዘን ሎሚ ንኤርትራ ኣቒመን ዝርከባ ኣካላት ሕብረተሰብና፤ ኣብ ብዙሕ ሸነኻቱ ተመሳሳልነት ዝሓዘለ ከምዝነበረ፤ ደረጃ ምዕባለታቶምን፥ ስርዓት ስድራበታቶምን፥ ምስ ከባቢኦም ዝነበሮም ዝምድናታትን ገለ ካብ ክጥቀሱ ዝኽእሉ መበገሲታትን ምኽን ያታት ክንወስድ ንኽእል። ብፍላይ ኣብቲ ጥልያን ዝኣተወሉ እዋናትን ቅድሚኡን ዝነበረ ኩነታት፥ መንእሰይ ኣብ ማእቶት (ሕርሻን፥ ምእላይ ከብትን ምግፋፍ ዓሳን ወዘተ) ቀንዲ ተዋስኣይ ስድራበት እኳ እንተነበረ፤ ኣብ ንሕብረተሰቡን ዶባት ብሔሩን ምክልኻልን ንወረርቲ ኣብ ምምካትን ክህልዎ ዝኽእል ዝነበረ ኣገዳሲ ግደ እውን ክዝከር ዝግብኦ ኢዩ። ጥልያን ናብ አርትራ ብዘይ ብዙሕ ጸገማት ንክኣቱ ካብ ዝሓገዝዎ ምኽኛታት ሓደ´ውን፥ ህዝቢ ናይ ሎሚ ኤርትራ ብሰንኪ ናይ ጎረባብቲ ተደጋጋሚ ወረራታትን መጥቃዕትታትን ፥ ኣዝዩ ተዳኺሙን ደኽዩን ኣብ ውሽጢ ሃገሩ ተሰዲዱን ብምንባሩ፤ ንጥልያን ከም መድሕን ጌሩ´ውን ስለዝወሶዶ ኢዩ ነይሩ። ኣብ ከምዚ ዝበለ ኩነታት ኣብ ልዕሊ´ቲ ንመላእ ሕብረተሰብ ዘጋጥሞ ዝነበረ ሓሳር፥ መንእሰይ´ውን ከም ርእሰ-ኲናት ብቐዳምነት ዝጥቃዕን ዝበርስን ከምዝነበረ ምግማት ከቢድ ኣይኮነን።
ጥልያን ምስ ኣተወ ንመንእሰይ ዝማርኽ ትሕዝቶታት ኣተኣታተወ፤ ርእሰማላዊ ዘበናዊ በት ዕዮታትን ኣገባብ ሕርሻታትን ምትእትታው ጥራይ ዘይኮነስ፤ ንሰራሕተይናታት መሃያ (ደሞዝ) ክኸፍል ጀመረ፥ እዚ ንብዙሓት መንእሰያት ማረኸ። ጥልያን ንዝነበረ ናይ ወረራ ሕልምታቱ ንክሳኻዓሉ ወተሃደራት ምኽታብ ምስጀመረ እውን፥ ኣብ ልዕሊ´ቲ ብመሃያ ምስርሑ፥ ብረት ምሓዝ ከምዝማረኾን ብብዝሒ ድማ ከም እተኸትበን ዝፍለጥ ኢዩ። መንእሰይ ኤርትራ ናይ´ቲ እዋንቲ እምበኣርከስ፤ ብሓደ ሸነኽ ኣብ ዘበናዊ ናይ ስራሕ ማዕከናት ክሳተፍ እንሎ፤ ብካልእ ሸነኽ ድማ መሳርሒ ባዕድነት ኮይኑ ኣብ ፈቐዶ ሃገራት ኣብ ውግኣት ክጠፍእን ክስንክልን ኢዩ ኮይኑ። ኣብ ጊዜ ጥልያን መንእሰይ ኣብ ትምህርቲ ኣይተጠቕመን፤ ብዘይካ´ቶም ምእንቲ ኣብ ገለ ንኡስ ስራሓት ከገልግልዎ ክሳብ ራብዓይ ክፍሊ ዝመሃሮም፥ መንእሰይ ብሓፈሻ ብትምህርቲ ኣይተዓደለን። ከምዚ ስለዝኾነ ድማ ኣብ ልዕል ዝበለ ፖሊቲካዊ ኣተሓሳስባን ደረጃን ናይ ምብጻሕ ዕድል ኣይተኸፍተሉን፥ እዚ ድማ ናይ ገዛእቲ ሜላ ኢዩ ነይሩ።
ድሕሪ ጥልያን ምውጽኡን እንግሊዝ ምእታዉን ዝተራእየ: ቅልውላዋት ፖሊቲካ ኢዩ ነይሩ። ኣብዚ እዋንዚ ኢዩ ናይ መንእሰይ ግደ ኣብ ፖሊቲካ ዝተራእየ። ብሰንኪ ናይ ገዛእቲ መላታትን ትሑት ናይ ትምህርቲ ደረጃታትን ድማ፥ መንእሰይ ኤርትራ ኣብ ዘደናግር ፖሊቲካዊ ሃዋህው ኣተወ፥ ናብቲ ዝተፈላለየ ናይ ሃገር መጻኢ ዕድል ንምውሳን ዝግበር ዝነበረ ምክፍፋላት´ውን ተኸፋፈለ። ወላኳ መብዛሕትኡ መንእሰይ ንናጽነት ሃገሩ ደው ከምዝበለ ርዱእ አንተኾነ፤ ከምሰቡ ብሰንኪቲ ኣደናጋሪ ኢድ ኣእታውነት ኢትዮጵያን ሜላታት ሓያላን ሃገራትን ኣብ ወጽመዳት ዝኣተወ´ውን ውሑድ ኣይነበረን።
ኣብ ጊዜ ጥልያን ናይ ምስራሕን ምግልጋልን ዕማም ዝሰፈኖ ናብራ ዘካይድ ዝነበረ መንእሰይ ይመስል ክበሃል ይከኣል። ኣብ ጊዜ እንግሊዝ ዝነበረ መንእሰይ ግን ብዙሕ ናይ ፖሊቲካ ጸዋታታትን ሸርሕታትን ተንኮላትን እናተዓዘበን፥ ብኡ´ውን እንዳተጸልወን ዝሓለፈ ብምንባሩ፥ ዝፈልጦ ትርጉም ፖሊቲካ´ውን ንሱ ዝኾነ ይመስል። ኣብ ሃገርና ´እንግሊዝ` ማለት፥ ልቡ ዘይርከብ ተንኮለኛ ወይ ጎራሕ ከስምዕ ይኽእል። ምሕደራን ፖሊቲካዊ ስነኣእምሮን እንግሊዝ ኣብቲ ዝነበረ ወለዶታት ኣሰራቱ ከይገደፈ ኣይተረፈን። ንህዝቢ በቢቅኒቱ ምዝማርን ምስ ካልኦት ኣነጻጺርካ ፍሉይነቱ ኣጋኒንካ ከይሓብር ምግባርን ገለ ካብ ናይ መለኽቲ መራሕትን ጥበባት ፖለቲካ ገዝእትን ኢዩ፤ ብግሁድ ድማ ኣብ ጊዜ እንግሊዝን ጥልያንን ደሓር ´ውን ኢትዮጵያን ብግሁድ ዝተራእየ ኢዩ።
እምበኣርከስ መንእሰይ ኤርትራ ኣብ ከምዚ ዘደናግርን ርጉእ ዘይኮነ ኩነታትን እንከሎ ኢዩ ናብ ፈደራስዮን ኣትዩ። እቲ ንፈደራስዮን ዘይድግፍ ዝነበረን፥ ድሒሩ ንኩሉ ተንኮላት ዘስተብሃለን መንእሰይ ድማ ከሎገና ኣብ ጊዜ ፈደራስዮን ንናጽነቱ ናይ ቃልሲ ባይታ ከንጽፍ ተቓለሰ፥ ናህርን ዕዙዝ ድልየትን ወሳንነትን ዝነበሮ፥ ናይ ጸላኢ ዕብየትን ተንኮላትን ከይኣገሞ ንቕድሚት መሪ ሹ ኢዩ ናብ ብረታዊ ቃልሲ ዘምርሐ። ምስትብሃል ዘድልዮ፥ ማናልባሽውን መጽናዕቲ ክግበረሉ ዝግብኦ ኢለ ዝኣምነሉ፥ እቲ ብግሆኡ ንናጽነት ኤርትራ ዝተበገሰን መሰረት ዘንብረን ወለዶታት፤ ሕውስዋስ ናይ´ዚ ኣብ ላዕሊ ዝተጠቕሰ ዘበናትን ወለዶታትን ምንባሩ ኢዩ። ኣብ ጉዕዞ ሰውራ ክርከብ ንዝጸንሐን ጌና´ውን ዘሎን ጽቡቑን ሕማቑን፤ ምናልባሽ ካብቲ ዝተፈላለየ ተረድኦ ፖለቲካን ምሕደራ ሃገርን ከምኡውን ግደ ውልቀ ዜጋን ዝመንጨወ ከይከውን ምምርማር ዘድልዮ ኮይኑ ይስመዓኒ። ውድድር እንዳታትን ሕነ ምፍዳይን፤ ኣብ ውሽጢ ሃገር መን ከማይ ዝብል ስምዒታት፤ ኣብ ንሕድሕድካ ምጥርጣር፥ ኣብ ስልጣን ተጎዝጒዝካን መሳርሒ ዀንካ ኣብ መጥቃዕቲ ንጹሃት ምውዓል፤ ስልጣን ዝሓዘ ፈላጽን ቆራጽን (ዝድላዩ ዝገብረሉ) ምዃንን ብኸምኡ ምርዳእን፤ ሰብ ምስ ሰብ ምግጫው ከም ብልሓትን መንፍዓትን ምቑጻርን፤ ኣብ ክንዲ ኣብ ህዝብኻ ኣብ ወገንካ ኣሚንካ ናይ ምምራሕ ቦታኻ ንምርግጋጽ ምቅላስን ወዘተ…. እቲ ሓሓሊፉ ዝርኤን ጸገም ኮይኑ ዝጸንሐን ዘሎን ኮይኑ ይስምዓኒ። ኣብ ታሪኽ ሰውራና መብዝሕትኡ ንሰላምን ዕርቅን ሓቢርካ ብማዕርነት ምስራሕን ዝተማጎቱን ዝተቓለሱን ከም ዝነበሩን ዘለዉን ታሪኽ ዝምስክሮ ኢዩ፤ ብዙሓት ህይወቶም ከፊሎምሉ ኢዮም፥ ገለ ድማ ኣብ ማእሰርቲ ወይ ኣብ ፈቐዶ ሃገራት ስደተኛታት ኮይኖም ይነብሩ ከምዘለዉ ኩሉ ዝፈልጦ ኢዩ።
ትምህርቲን ኣገዳስነቱን ኣብ ኤርትራዊ ሕብረተሰብ እናዓዘዘ ከደ። ካብቲ ናይ ጥልያን ራብዓይ ክፍሊ ዝዶቡ፤ ድሒሩ እውን ናይ እንግሊዝ ኣብ ሻሙናይ ክፍሊ ወዲእካ መምህር ምኳንን፥ ኣብ በት ጽሕፈታት ብምስራሕ ዝሓሸን ክብሪ ዘለዎ ናብራ ምክያድን ንስድራበታት ደቆም ንከምህሩ ኣተባብዖም። እቲ ብሚስዮናውያንን ብእስልምናን ዝወሃብ ዝነበረ ትምህርትታት እውን ኣብ ሕብረተሰብ ተዋሳእትን ርኡያት ዝኾኑ ባእታታት ኣብ ምፍራይ ግደታቱ ነይርዎ ኢዩ። ከም ውጽኢት ናይዚ ግዱስነት´ዚ ድማ፥ ኢትዮጱያ ንኤርትራ ኣካላ ኣብ ዝገበረትሉ እዋን፥ ኤርትራውያን ክሳብ ናይ ዩኒቨርሲቲ ደረጃ ክመሃሩ ብዝነበረ ዕድላት፥ ብቁጽሪ ብዙሓት ዝኾኑ ናብ ኢትዮጵያ ንላዕለዋይ ትምህርቲን ካልእ ናይ ሞያ ትምህርትታትን ክመሃሩ ምኻዶም ጥራይ ዘይኮነ፥ መብዝሕትኦም ብዝነኣድ ፍልጠትን ውጽኢትን ይውድኡ ከምዝነበሩ ኢዩ ዝዝረብ። ኣብ ጊዜ ንጉስ ሃይለስላሴ፤ ኣብ ዩኒቨርሲቲ ካብ ዝኣትዉ ተመሃሮ፥ ብኣውራጃታት እሞ ብሚእታዊት (%) ምስ ተራእየ፤ ኤሪትራውያን ካብ እጃሞም ንላዕሊ ይሳተፉ ምንባሮም ተበጺሑስ ሓዲስ ሕጊ ከምዝወጸ ይፍለጥ። እቲ ሕጊ ድማ ካብ ነፍሲ ወከፍ ኣውራጃ ዝተወሰኑ ተመሃሮ ምቕባል ዝብልኳ እንተነበረ፥ ካብተን ካልኦት ኣውራጃታት ሓሊፎም ዝመጹ ብዙሓት ኤሪትራውያን ስለዝነበሩ ከምቲ ዝተደልየ ኣይተዓወተን። ኤሪትራውያን መንእሰያት ኣብ ስርሖምን ትግሃቶምን ኣድኖቖት ዘትረፉ ኢዮም ነይሮም። ብካልእ ሸነኽ ድማ ብፍላይ ካብ መታሕታዊ ክፋል ኤርትራ ንሱዳን ደቆም እናለኣኹ ዘምሃሩ ብዙሓት ኢዮም፥ ገለ ካብኣቶምውን ናብ ካልኦት ሃገራት ኣዕራብ ከይዶም ላዕለዋይ ትምህርትታቶም ዘካየዱ ነይሮም፥ ካብኣታቶም ድማ ውሩያት ተቓለስቲን ጀመርቲ ውድባትን ይርከብዎም።
ኢትዮጵያ ንኤርትራ ወሪራ ኣብ ዝሓዘትሉ እዋን ዝነበረ ናይ መንእሰይ ፖሊቲካዊ ብቕዓት ብሓፈሽኡ፤ ኣብ ፖሊቲካዊ ናጽነት ዘተኮረ ክኸውን እንከሎ፤ ድሕሪ መፋርቕ ሱሳታት ግን ኣብ ኢትዮጵያ ሓዲሽ ኣብ ደሳውነት (ዴስንት) ዝተሞርኮሰ ፍልስፍና ኣብ መላእ መንእሰያት (ብፍላይውን ተመሃሮ) ኢትዮጵያ ገነነ። እዚ ምንቅስቓዚ ካብ ኩሉ ቅድሚኡ ዝነበረ ዝፈልዮ እንተሎ፥ ኣብ ክቱር ዝኾነ ምሉእ ሓልዮት ህዝቢ ዘድሃበ ምንባሩ ኢዩ ነይሩ። ተግባርውነቱ ብዘየገድስ፥ ኣብ ኣተሓሳስባ መንእሰይ ፍሉይ ኣረኣእያ ኣብ ልዕሊ ህዝቢ ከምዝህልዎ ገበሮ፤ ኣብ ልዕሊ´ዚ ድማ ንህዝቢ ንምዕዋት ዘድሊ ሕሉፍ ተወፋይነትን መብጽዓታዊ ግደታን ኣብ ሓንጎል መንእሰያት ኣሕደረ። ጽልዋታቱ ውን ናብ መንእሰያት ኤርትራ ኣሕደረ። መንእሰያት (ተመሃሮ ዩኒቨርሲቲ ኣዲስ ኣበባ) ኣብ ዕላዊ ማሕበሮም: ኣህዛብ ኢትዮጵያ (እንኮላይ ኤርትራ) ዕድላተን ባዕላተን ክ ውስና መሰል ክህልወን ከምዝግባእ ኣስፊሮም ነበሩ። እዚ መንፈስን ኣተሓሳስባን ንመንእሰይ አርትራን ሰውርኡን ዓቢ ድጋፈሕልና ኢዩ ነይሩ። ኤሪትራዊ መንእሰይውን ናብ ሰውርኡ ብዝለዓለ ንክሳተፍ ኣዝዩ ሓጊዙ ኢዩ ክበሃል ይከኣል። ኣብቲ እዋናት´ቲ ብዙሓት ናብ ብረታዊ ቃልሲ ዝተሳተፉ ተመሃሮ ነዚ ናይ ህዝቢ ሓልዮት ኣብ ግምት ዘእተዉን ውዒሉ ሓዲሩ ንህዝቢ ዝሓልን ዘማዕብልን ህዝባዊ ስልጣን ዘረጋግጽን ስርዓት ንክፍጠር ከምዝኾነ ምግማቱ ኣይጽግምን፤ ኮይኑ ግን ኩላቶም በጃ ህዝቢ ብመላኺ መራሒ ተኣርዮም ጠፍኡ ፤ስዉኣት ህዝቢ ኤርትራ ድማ ኢዮም። ድሒሩ ኣብ ክፍላ ሰብዓታት ዝተሳተፈ ብኣሽሓት ዝቑጸር መንእሰይውን እንተኾነ፤ ንህዝቢ ቀዳምነት ሂቡ ህይወቱ ክውፊ ዝወጸ ኢዩ።
ሎሚ ኣብ ኢትዮጵያ ይኹን ኣብ አርትራ ነቲ ኣብ ስሳታትን ሰብዓታትን ዝነበረ መሰታ ዘይርከቦ ህዝባዊ ሓልዮት ዝነበሮ ኣተሓሳስባን ስነምግባርን ክወዳደር ዝኽእል የለን ምባል ይከኣል። ንሓንሳብ ዝተራእየን ምናልባሽ´ውን ዘይድገምን ክኸውን ይኽእል ይኸውን።
ሰውራ ኤርትራ ኩሉ ደረጃ ወለዶታትን ኩሉ ጾታታትን ዝተሳተፈሉ ሓያል ህዝባዊ ደገፍ ዘረጋገጸ ምኳኑ ምስኩር ኢዩ። ኮይኑ ግን ኣስተብህሎ ክግበረሉ ዝግብኦ እቲ ዝበዝሐ ንጡፍ ኣባል ናይቲ ብረታዊ ቃልሲ፥ መንእሰያት ደቂ ተባዕትዮን ደቂ ኣንስትዮን ምንባሩ ኢዩ።
እዚ መንእሰይ ክቃለስ እንከሎውን ነታ ጽባሕ ንሱ ብሰላም ዝነብረላ፥ ቅኑዕ ኣመራርሓ መስሪቱ ዝመርሓላን ዝምርሓላን፥ ዝኾርዓላን ህዝቡ ዘቕስነላን ወዘተ መጻኢት ናጻ ኤርትራ ኢዩ ነይሩ።
መንእሰይ ኤርትራ ንናጽነቱ ብምሉእ ሓድነት ኣብ ሪፈርንዱም ኣድሚጹ ጥራይ ዘይኮነ፥ ብሓጎስን ብበዓላትን ክብርን ድማ ኢዩ ድልየቱን መርገጹን ዝገለጸ።
ድሕሪ ናጽነት ኤርትራ ግን እዚ ሕልሚ´ዚ ኣይተማልአን ጥራይ ዘይኮነስ፥ እቶም ዝተቓለሱላ ግደ ከምዘይህልዎምን፥ ኣብ ፈቐዶ ኣድላይነት ዘይነበሮ ውግኣት ክጠፍኡን፥ ዝተረፉ ብማእሰርትን መቕተልትን ተወጊኖም ብሓዲሽ´ሞ ታሪኽ ሰውርኡ ዘየለለየ ወለዶ ተተኪኦም ኣለዉ። ንመንእሰይ ዘጋጠሞን ዘጋጥሞ ዘሎን፥
ኣብ ጊዜ ናጽነት ዝነበረ መንእሰይ ሕሉፍ ዝኾነ ታሕጓስን ኩርዓትን ዝተሰምዖ፤ ከም ምስጋና ናይቶም ናጽነት ዘምጽኡን ስለናጽነት ዝተሰውኡን ዝሰንከሉን ኣብ ዝኾነ ንጥፈታት ህንጸት ሃገር ክሳተፍን ግደኡ ከበርክትን ህንጡይ ዝነበረ እዩ ነይሩ። እዚ ሓይሊ መንእሰይዚ ድማ ንሃገርና ኤርትራ ንቕድሚት ንከተምርሕ ዘኽእላ ትሑዝ ሓይሊ ምንባሩ ርዱእ ኳ እንተነበረ፥ ጊዝያዊ መንግስቲ ኤርትራ ግን ነዚ ህንጡይ ድልየት መንእሰይ ከም ሓገዝ ዘይኮነስ ከም ዘስግእ ጌሩ ዝረኣዮ ስለዝኾነ፥ ኣብ ፈቐዶ በረኻታት ፋሕ ኣቢሉ መንእሰይ ናይ ትምህርቱን ናይ ንእስነቱን ዘበን ከምዝሓልፎ ክገብር ኢዩ ዝተራእየን ዘሎን። መንእሰይ ኤርትራ፤ ነቲ ንዓኡ ጥራይ ዝምልከት ዝነበረ ብሃገራዊ ኣገልግሎት ዝፍለጥ ኣዋጅ ምስተኣወጀ፥ ብሃረርታን ምሉእ ድልየትን ኢዩ ተቐቢልዎ። እናዘመረን እናጨርሐን ግዲኡ ንከበርክት ድማ ይወፍር ነበረ። ኮይኑ ግን ዕላማ መራሕቲ ህግድፍ ከምቲ ሓሳብ መንእሰያት ዘይኮነ፥ ንመንእሰይ ፈጺምካ ካብ ከባቢ ቦታ መርሕነት ንምርሓቑን ተቓዊሙ ኣብ ዘየራኽበሎም ቦታ ንምርሓቑን፥ ምድንቋሩን፥ ከምቲ ዝደልይዎ ምግርዑን ብምንባሩ፥ ኣገልግሎት ናይ ጊዜ ገደብ ዘይብሉ ኮነ፥ ብንእስነቱ ንኣገልግሎት ዝወጸ መንእሰይ ድማ ኣይ ካብ ትምህርቲ ኣይ ካብ ስርሕ ኣይ ካብ ሓዳር ሞንጎ ሞንጎ ኮይኑ ክተርፍ ኮነ። እዚ ድማ ኣብ ውሽጢ ነፍሲወከፍ መንእሰይ ጽልኢ ናይ ኩነታቱ ከሕድርን ሃገር ገዲፉ ክርሕቅን ይገብሮ ንርኢ ኣለና። መንእሰያት ኣብ ትሕቲ ጨካናት ኣካየድትን መሪር ናይ ናብራ ኩነታትን ካብ ስድራበታቶም ተፈልዮም ሓላይ ዘይብሎም ከርተት ክብሉ ይነብሩ ኣለዉ።
ነቲ ናይ ኣገልግሎቶም ጊዜ ንምንዋሕን ዘየቋርጽ ቀጻልነት ንምርግጋጽንድ ድማ ምስ ጎረባብቲ ግጭታት ብምፍጣር፥ ንህዝቢ ብፍላይ ድማ ንመንእሰያት ንሃገሮም ንክከላኸሉ ዘገድድ ሕልና ከምዝገዝኦም ገይርዎም ይርከብ። መንግስቲ ህግድፍ ነቲ ኣብ ፈቐዶ ጎረባብቲ ሃገራት ዝውልዖ ዝነበረ ውግኣት፥ ንመንእሰይ፤ ንዝነበሮ ሕሉፍ ሃገራዊ ፍቕርን ሓላፍነትን መዝሚዙ፥ ኣብ ፈቐዶ ውግኣት ከጥፍኦን ከሰንክሎን፥ ሓላው ዶብ ጌሩ ካብ ማእከል ከርሕቖን ብምግባር መደባቱ ኣዓዊቱ ኢዩ፤ እንሆ ድማ ዕድመ መንግስቱ ካብ ግቡእ ንላዕሊ ነዊሑሉ ኣሎ። ንመንእሰይ ግን እዚ´ውን መሪርዎን ኣድኪምዎን፥ ጠንጢንዎ ድማ ናብ ጎርባብቲ ሃገራት ክስደድን ብኡውን ኣብ ዓለም ፋሕ ክብል ኮይኑ ኣሎ። እዚ ሓድሽ ወለዶ ድማ ኣብ ሰዓት ናጽነትን ሓጎስን ዝተወልደ፥ ምእዙዝን ኣገልጋሊን ናይቶም ናጽነት ኣምጺእናልካ ብምባል ጸብለል ዝብልዎ ኮይኑ ርእሱ ኣድኒኑ ክኸይድን ንከይብዳህ ዝተዳህለን ውጹዕ ወለዶ ኢዩ። ኩሉ ዝፈልጦን ዝተማህሮን ታሪኽ ንሓቅታት ዘገለለን ኣብ ኣምባገነንነት ናይቶም ዝመርሕዎ ዘለዉ ዘተኮረ ብምኳኑ ኣዝዩ ዝተሃስየ ወለዶ ኢዩ። ኮይኑ ግን ናጽነቱ ተጋሂሱ ዳርጋ ጊላ ኮይኑ ህይወቱ የሕርር ምህላዉ ዘይርድኦ ኣይኮነን፤ ውጽኢቱ ድማ እነሆ እዚ ንዓመታት ክኸይድ ዝጸንሐን ዘሎን መሪርን ሓደገኛን ጉዕዞ ስደት ኢዩ።
ኣብ ሰራዊት ይኹን ኣብ በት ትምህርትታት ዝነበሩ መንእሰያት፤ ኣብቲ ደድሕሪ ናጽነት ዝነበረ እዋናት ነቲ ስርዓት ክብድህዎ ከምዝጀመሩ ዝዝከር ኢዩ። እቲ ናይ ኣካለ ስንኩላት ተጋደልቲ ፈተነን ምንቅስቓስ ሰራዊትን ከምኡውን ናይ ተመሃሮ ጠላባትን እምቢታን ካብተን ኣዝየን ጎሊሐን ዝዝከራ ኢየን። ኩሉ ግን ብዘይምሕርን ዝኾነ ይኹን ሓልዮት ብዘይብሉ መገዲ ኢዩ ተደምዲሙ፥ ዝቕተል ተቐቲሉ ዝእሰር´ውን ተኣሲሩ። ሽሕ´ኳ ናይ ጉጅለ 13ን ጉጅለ 15ን ፈተነታት እንተሰዓበ፤ ንሳተን እውን በቲ እቲ ስርዓትዝጥዕሞ ኢየን ዝተደምደማ፤ ማእሰርትን መቕተልትን!!
ብዙሓት ካብ ውሽጢ ሃገርን፥ ካብ ግዳም ዝመጹን ኤሪትራውያን፥ ኣብ ምምስራት ዲሞክራስያዊትን ምዕብልትን ሃገር ክሳተፉ በቢ ፍልጠታቶምን ሞያታቶምን ፈቲኖም ኢዮም፤ ኮይኑ ግን በዓል ገንዘብ ገንዘቡ ኣጥፊኡ፥ በዓል ሞያ ተዓጊቱ፥ ኣብ ፖለቲካ ፍልይ ዝበለ ርእይቶ ዝነበሮ ድማ ወይ ተኣሲሩ ወይ ህይወቱ ከፊሉ ኢዩ። ብዙሓት ንአርትራ ዓቢ እጃም ከበርክቱ ዝኽእሉ ዝነበሩ ድማ ኢዮም ኣሰር ዘይብሎም ጠፊኦም ዘለዉ።
ስደተኛ ኤሪትራዊ መንእሰይ ካብ ሃገሩ ንክርሕቕን ብዘስካሕክሕ መገድታትን ኣገባባትን ናብ ዓለም ፋሕ ንክብል ዝገብሮ ዘሎ፤ መንቀሊኡ እቲ ክፋእ መንግስቲ ህግድፍን ጨካንን ጸረ ህዝቢ ዝኾነ ኣመሓድራኡን ኢዩ። ”ኣብዚ ሞት ኣብቲ ሞት” ብምባል፥ ዓይኒ የብለይ ኢሉ ብሰሃራን ቀላያትን፥ ከም ከብትን ኣቕሑትን እናተሸጠን እናተለወጠን ዘይተኣደነ ገንዘብ እናኸፈለን ዝስደድ ዘሎ።
ኣብ ጉዕዞ ዝጠፍኡን፥ ኣካላቶም ተጓሕጊሑ ኣብ ፈቐዶኡ ዝተረፉን፤ ብመግረፍትን ብሓውን ዝሰንበሩን ዝሞቱን፥ ዝተዓመጻን ቆልዑ ዓመጽተን ዝሓቖፋን ኣሓትና ኤሪትራውያን ወዘተ… ክንዝክር ከለና፥ መንግስቲ ህግድፍ ንመንእሰይ ኤርትራ ጥራይ ዘይኮነስ፤ ነቲ ብታሪኹን ብመንነቱን ንዝምልከት ብኩርእዓትን ትብዓትን ዝልለ ዝነበረ ህዝቢ ኤርትራ ከይተረፈ ሃስይዎን ደቊስዎን ኢዩ እንተተባህለ ካብ ሓቂ ዝረሓቐ ኣይኮነን።
-ኣብ ውግእ ዝጠፍኡ፥ ብፍላይ ናይ ባድመ ስዉኣት
-ዶብ ቅድሚ ምስጋሮም ብሰራዊት ህግድፍ ዝተቐትሉ ምንእሰያት
-ኣብ ፈቐዶ ጎረባብቲ ሃገራት ከም ስደተኛታት ዘሕልፎ ዘሎ ክፉእ ናብራ
-ንኣውሮጳ ገጹ ክጎዓዝ ዘጋጥሞ ዘሎ ኣስካሕካሒ ጸገማት (መግረፍቲ፥ ጥሜት፥ ናይ ኣካላት ምሻጥ ንግዲ፥
ከም ከብቲ ኣብ መጎዓዝያታት ተኣኲቱ ዝጸዓነሉ፥ ዘይተኣደነ ገንዘብ ዝጥለበሉ፥ ኣብ ባሕሪ ክሰግር
ዝጠፍኣሉ ዘስካሕክሕ ታሪኻት፥
-ኣብ ኣውሮጳውን እንተኾነ ክሳብ ቀሲኑ ክነብር ዝጅምር ዘሕልፎ ሰንፈላላት
ነዚ ኩሉ እሞ ብሰንኪ ምልካዊ ስርዓት ዘጋጠሞ ሓሊፉ ከብቅዕ፥ ተመሊሱ ኣገልጋሊ ምልካዊ ስርዓት ንክኸውን ዘጋጥሞ ብድሆታትን ፈተነታትን እውን ሓደ ካብቲ ክዝከር ዝግብኦ ኣጋጣሚታት ምዃኑ ክጥቀስ ኣገዳስነት ዘለዎ ኢዩ።
ነዚ ኩሉ ኣብ ግምት ምስ እነእቱ፥ ናይ ሎሚ መንእሰይ ኤርትራ ኣብ ስደት መጺኡ ንዝረኽቦም ኤሪትራውያን ከምቶም ዝገደፎም ከምዘይኮኑ ከለሊን ክዕዘብን ጊዜ እንተወሰደሉ ዘገርም ክኸውን ኣይግባእን።ዝረኣዮን ዘስተብሃሎን ዝዓበየሉን ትርጉም መንግስትን ተግባራት ሓለፍትን፤ ከምኡ´ውን ተማእዛዚ ክኸውን ዝተቐሰበ ህዝብን ስለዝኾነ፤ ካብ ሃገሩ ምስ ወጸ ዘርእዮ ባህርያት ፍልይ ዝበለ እንተኾነ ከገርም የብሉን።
መጀመርያ ታሪኽ ክፈልጥን ነቲ ኣብ ልዕሊኡ ዝተኻየደ ግፍዕታት ፖለቲካዊ መንቀሊኡን ትርጉሙን ክበርሃሉ ይግባእ፤ ነዚ ምስ ተረድአ ድማ ነቲ ባዕሉ ዝወዓሎ ካብቶም መማህራኑ ንላዕሊ ክገልጾ ከምዝኽእል ዘጠራጥር ኣይኮነን።
ካብ`ዚ ተበጊስና እቶም ኣብ ዝተፈላለየ ፖለቲካዊ ውድባትን ሲቪካዊ ማሕበራትን እንርከብ ይኹን፥ ከም ውልቀሰባት እውን እንተኾነ፤ ነዚ ናብ ስደት ዝውሕዝ ዘሎ መንእሰይ ከነጸናንዕን፥ ከነተባብዕን፥ ብቐዳምነት ኣብቲ ዝርከበሉ ሃገር ርእሱ ክኢሉ ጥጡሕ ናብርኡ ንከካይድ ፥ብቑዕ ኣካል ናይቲ ንለውጢ ዝካየድ ዘሎ መስርሕ ክኸውን ንምእታዉን ንምስታፉን፥ ንመጻኢት አርትራ ከነዳልዎን: ምግባር ቀንዲ ዕማማትና ክኸውን ይግብእ።
መንእሰይ ኤርትራ፥ ታሪኽን ባህልታትን ሕብረተሰቡ፥ ሓቀኛ ታሪኽ ቃልሲ ህዝቡን ብግቡእ ንክፈልጥ ምሕጋዝ ኣገዳሲ ኢዩ። ብዓቢኡ ድማ ነቲ ኣብ ኤርትራ ክትከል ዝድለ ዲሞክራስያዊ ስርዓትን ትርጉሙን ምስቲ ሕጂ ዘሎ መላኺ ስርዓት ብምውድዳር ምብራህ፣ መሰልን ግቡእን ዘጋታት ምብራህን ካልኦትን ምስትምሃር ኣዝዩ ሓጋዚ ኢዩ። በዚ ድማ ንመንእሰይ ሓላፍነቱ ከምዘለሊ፥ ነቲ ብሰንኪ ህግድፍ ተዳኺሙ ዘሎ ወለዶ ንምትንሳእን ብውሑዱ ይከኣል ይኸውን።
የቐንየለይ: ዓወት ንቃልሲ ህዝቢ ኤርትራ!
ሰዲህኤ፡ ናብ ኢጣልያ መጸዋዕታ ኣቕሪቡFriday, 25 August 2017 22:54 Written by ቤት ጽሕፈት ዜና ሰዲህኤ
ሰልፊ ዲሞክራሲ ህዝቢ ኤርትራ፡ ናብ ወጻኢ ጉዳይ ሚኒስተር ኢጣልያ፡ ኣንቶኒዮ ኣልፋኖ ብ25 ነሃሰ 2017 መልእኽቲ ልኢኹ። ሰዲህኤ ኣብ’ዚ ዝለኣኾ መልእኽቲ፡ በቲ ኣብ ልዕሊ መዕቆቢ ዘይብሎም ኤርትራውያንን ኢትዮጵያውያንን ስድተኛታት ዝተወስደ ካብቲ ግዚያዊ መዕቆቢኦም ናይ ምስጓግ ስጉምቲ ስንባደን ሓዘንን ከም ዝተሰመዖ ገሊጹ። ምስዚ ኣተሓሒዙ ከኣ መንግስቲ ኢጣልያ ነዚ ጉዳይ ከም ሓደ ህጹጽ ተረኽቡ ብግቡእ ከጽነዖን ቆላሕታ ክገብረሉን ጸዊዑ።
እዚ መልእኽቲ ሰዲህኤ ስጉምቲ መንግስቲ ኢጣልያ፡ ካብ ምስ ካለኦት ሃገራት ኤውሮጳ ዘሎ ዝምድና ዝይዳ ኣብ መንጎ ኤርትራን ኢጣልያን ብዘሎ ታሪኻዊ ምትእስሳር ብዙሓት ኤርትራውያን በዚ ስጉምቲ ኣዝዮም ከም ዝሓዘኑ ኣመልኪቱ። እቲ መልእኽቲ ኣብ ርእስ’ቲ ዓለም ለኻዊ ሕጊ፡ ኢጣልያ ብሓፈሻ ብዛዕባ ኤርትራውያን ብፍላይ ድማ ብጉዳይ ኤርትራውያን ስደተኛታት ዝያዳ ክትግደስ ሞራላዊ ግደታ ከም ዘለዋ ጠቒሱ።
ኣደታትን ህጻናትን ዝርከብዎም 800 ሰባት ካብቲ ኣብ ጥቓ መንገዲ ባቡር ዝርከብ ካብ 2013 ጀሚሩ ስደተኛታት ክዕቆብሉ ዝጸንሑ ህንጻ ከም ዝተሰጐጉ ጸብጻባት ሓቢሮም እዮም።
EPDP Urges Rome To Find Shelter for Eritrean/Ethiopian Refugees it EvictedFriday, 25 August 2017 17:04 Written by EPDP Information Office
In a message addressed to Italian Foreign Minister Angelino Alfano on Friday, 25 August 2017, the Eritrean People's Democratic Party (EPDP) expressed its shock and sadness on the sudden eviction from a temorary shelter of helpless Eritrean and Ethiopian refugees and urged the Italian Government to address the problem as a matter of urgency.
The EPDP message noted that the action deeply saddened many Eritreans who still consider Italy much closer to them than the rest of Europe because of historical ties. It further stated that, on top of the international law obligation to protect the right of refugees, Italy has "a moral responsibility towards Eritrea and its suffering people."
Reports had it that upto 800 persons, including children and mothers, were thrown out of a building near Rome's Termini railway station in which they took shelter since 2013.


c: text/html

text:
ብሰንኪ ናይ ሓሶት ኣፋውስ፡ 'መዓልታዊ ሰባት ይሞቱ ኣለዉ'
ውላድኩም ብሕማም ዓሶ ክሳቐ ክትርእዪ እሞ ሕሰብዎ። ዓሶ ሓደ ካብቶም ህጻናት ዝቐዝፉ ዓበይቲ ሕማማት ዓለም'ዩ። ምልክታቱ ድማ ረስኒ፡ ረሃጽ፡ ተምላስን ገብገብ ምባል (ምንፍርፋር)ን ይርከብዎም።
እንተኾነ ግና፡ ብዙሕ ከይትሻቐሉ ትኽእሉ ኢኹም፡ ምኽንያቱ ደሓን ካብ ዕዳጋ ፈውሲ ዓሶ ገዚአሉ ኣለኹንዶ ክትብሉ ትኽእሉ ኢኹም።
እንተኾነ ግና፡ እቲ ዝገዛእኩሞ መድሃኒት ናይ ሓሶት መድሃኒት ብምዃኑ፡ ውላድኩም በቲ ዓሶ ተሰኒፉ ክመውት ከሎ ዝስመዓኩም ሓዘን ክትግምትዎ ትኽእሉ ትኾኑ።
እቲ ሃሳዪ ኩነታት ናይቲ ብብልዮናት ዝቑጸር ገንዘብ ዘንቀሳቕስ ንግዲ ናይ ሓሶት መድሃኒት እምብኣር እዚ'ዩ ኾይኑ ዘሎ።
ኣብ ኣፍሪቃ ጥራይ ልዕሊ 120 000 ሰባት ኣብ ዓመት፡ ብሰንኪ ናይ ሓሶት ፈውሲ ዓሶ ከም ዝሞቱ፡ ውድብ ጥዕና ዓለም ይገልጽ። እቶም ናይ ሓሶት ኣፋውስ ወይ ደረጃኦም ዘይሓለዉ'ዯም ወይ ድማ ምሉእ ብምሉእ ጸረ ዓሶ ዝኾኑ ባእታት የብሎምን።
ዋላ እቶም ደረጃኦም ዘይሓለዉ መድሃኒኣታት- እኹል ኣቐን ናይቶም ጸረ ዓሶ ዝኾኑ ባእታት ዘየብሎም፡ እውን ሐደገኛታት ክኾኑ ይኽእሉ እዮም። ምኽንያቱ ናይቲ መድሃኒት ተጻዋርነት ከስዕቡ ስለዝኽእሉ፡ ኣብ ከም ዓሶን ዓባይ ሰዓልን ዝበሉ ተላባዕቲ ሕማማት።
ብዝተገብሩ ገለ ግምታት፡ ሓደ ሲሶ ናይቲ ኣብ ኣብ ትሕተ-ሳሃራ ኣፍሪቃ ዘሎ ኩሉ ጸረ-ዓሶ መድሃኒታት ናይ ሓሶት መድሃኒታት እዩ። እዞም ናይ ሓሶት መድሃኒታት ኣብ ፋርማሲታት፡ ክሊኒካትን ኣብ ጽርግያን ክሽየጡ ይኽእሉ'ዮም። ከምኡ'ውን ኣብ ተቖጻጻሪ ዘይብሎም መርበባት ኢንተርነት ክሽየጡ ይኽእሉ።
በጻብዕ ዝቑጸሩ ጀመርቲ ነጋዶ ግና ቴክነሎጂ ብምጥቃም ክቆጻጸርዎ ይፍትኑ ኣለዉ።
ብመሰረት ሓደ ስፕሮክሲል ዝበሃል ኩባንያ ዘተኣታተዎ ሓደ ሜላ፡ ዓደግቲ ነቲ ኣብቲ መትሓዚ ናይቲ መድሃኒት ዘሎ ፍሉይ ቁጽሪ (ባርኮድ) ብምቕራጽ (ስካን) ናብቲ 24 ሰዓታት ዝሰርሕ ማእከል ሓበሬታ ብምድዋል ሓቅነቱ ከረጋግጹ ይኽእሉ።
እቲ ኩባንያ፡ ተጠቀምቲ ነቲ ኣገልግሎት ክጥቀምሉ ምእንቲ ከም ተንቀሳቓሲ ተሌፎናትን መደወሊ ግዜን (ኤርታይም) ከም ሽልማት ብምሃብ ከተባብዖም ጀሚሩ።
ከም በዓል ግላክሶስሚትክሊን (ግላክሶ) ኖቫርቲስን ዝበላ ልዕሊ 70 ዝኾና ናይ መድሃኒት ኩባንያታት ነቲ ኣገልግሎት ክጥቀማሉ ጀሚረን ከም ዘለዋ፡ ኣፈኛ ስፕሮክሲል ቶሉሎፕ ገባሞላዩን ተዛሪቡ።
እቲ ኣገልግሎት ኣብ 2009 ካብ ዝጅምር ንደሓር ኣስታት 28 ሚልየን፡ ናይ ምጽራይ ጠለባት ኣብ ምሉእ ዓለም ተካይዶም ኣለዉ።
"ቀሊልን ሕሱርን ዝኾነ ናይ ድሕነት ስጉምቲ እዩ" ይብል ሚስተር ገባሞላዩን።
እቲ ኣገባብ፡ ኣብ ኣፍሪቃ፡ ኣብ ኬንያ፡ ጋና፡ ናይጀርያ፡ ደቡብ ኣፍሪቃ፡ ታንዛንያን፡ ኣብዚ ቀረባ እዋን'ውን ኣብ ማሊ ይሰርሕ ኣሎ።
"ጨናፍርና ናብ ኩለን ናይ ኣፍሪቃ ሃገራት ንምስፋሕ ንፍትን ኣሎና" ይብል ደጊሙ።
ምሓዝ ናይ'ቶም ገበነኛታት
ቅድሚ 10 ዓመታት፡ ኣብ ማሕበራዊ መራኸቢታት ዝነጥፍ፡ ብራይት ሲሞንስ፡ 'ቨሪፋይ-ባይ-ሞባይል' (ብተንቀሳቓሲ ቴለፎን ምርግጋጽ ዘኽእል) 'ኤምፐዲግሪ' ዝበሃል ተመሳሳሊ ሜላ ፈጢሩ።
ነቲ ምህዞ ምስ ሀወለት-ፓካርድ ዝተባህለ ናይ ሕቡራት መንግስታት ኣሜሪካ ፍሉጥ ኩባንያ ብምትሕብባር'ዩ መስሪትዎ።
ዝተሓትሙ (ፕሪንት ዝኾኑ) ባርኮዳትን፡ ክቕለጥ ዝኽእል ተለጠፍትን፡ ተጠቀምቲ፡ ነቲ ዝዓደግዎ መድሃኒት ምስቲ ማእከላይ ማዕከን-ሓበሬታ ናይ መድሃኒታት ብምንጸጻር፡ ሓቀኛ ድዩ ኣይኮነን ከረጋግጹ የኽእልዎም።
"እንተኾነ ግና፡ ነቲ መድሃኒት ካብቲ ፋሪካኡ ክሳብ ናብ ኢድ ተጠቃሚ ዝበጽሓሉ ዘሎ ምሉእ ጉዕዝኡ፡ ክትከታተሎ የድሊ"፡ ክብል ኣቶ ሳይሞንስ ንቢቢሲ ሓቢሩ። "እቲ ናይ ተጠቀምቲ ንዋይ (ኣፕ) ከተማዕብሎ ቀሊል'ዩ ነይሩ፡ ኣብቲ ናይ ምጥቃም ጫፍ ምስበጻሕና ዝነበረ ስራሕ ግን ኣዝዩ ከቢድ ነይሩ"።
ብግምት ናይ ኣቶ ሳሞንስ፡ ኣስታት 75 ሚልየን ሰባት ተጠቀምቲ ክኾኑ ኪኢሎም እዯም። ምንኽንያቱ ድማ፡ ናይ ሓሶት መድሃኒታት ኣብ ኣፍሪቃ ክጥለፉ ስለዝኻኣሉ'ዩ። ኣብዚ እዋን'ዚ 'ኤምፐዲግሪ' ኣብ 12 ሃገራት ኣፍሪቃን ኤስያን ስራሓቱ የካይድ ኣሎ።
ናይ ሓሶት መድሃኒታት ንምቁጽጻር፡ ናይ መፍረ-መድሃኒት ኢንዱስትሪ፡ ብርክት ዝበሉ ናይ ቴክነሎጂታት ኣብ ምጥቃም ይርከብ።
'ሰባት ይሞቱ'ለዉ'
እዞም ቴክነሎጂታት ይሰርሑ እንተድኣ ሃልዮም ድኣ፡ ስለምንተይ ሰባት ብሰንኪ ናይ ሓሶት መድሃኒታት ይሞቱን ይሳቐዩን ኣለዉ?
"ዝበዝሑ ካብቶም ሓሶት መድሃኒታት ኣብ ኤስያ ዝተሰርሑን ናብ ኣፍሪቃ ዝኣትዉን እዮም" ይብል ኣቶ ሳይሞንስ። መጠን ናይቲ ንግዲ ኣዝዩ ገዚፍ እዩ፡ ምስቲ ዕብየት ናይቲ ጸገም ክነጻጸር እንከሎ እቲ ንሕና እንገብሮ ዘሎና ንእሽቶ'ዩ"።
"እተን ዓበይቲ ናይ መፍረ-መድሃኒት ኩባንያታት ድማ፡ ክሳብ ሕጂ ዓቃባዊ ኣካይዳ እየን ከርእያ ጸኒሐን- ኣብ ከምዚ ዝበለ ተበግሶታት ድሒረን'የን ክሳተፋ ጀሚረን" ብምባል ወሲኹ ይዛረብ። "ናይ ቴክነሎጂ ጀመርቲ ንበይኖም ክፈትሕዎ ዝኽእሉ ጸገም ኣይኮነን"።
ስፕሮክሲል ቶሉሎፕ ገባሞላዩ ካብ ስፕሮክሲል፡ እውን ምስዚ ሓሳብ'ዚ ብምስምማዕ፡ "ንቕሓት ህዝቢ ከነዕቢን ጽቡቕ ዜና ናብ ኣፍረይትን ተጠቀምተን ከነብጽሕ ኢና ንፍትን ዘሎና፡ ግናኸ ካብዚ ንላዕሊ ብዙሓት ሰባት ክንምህር ኢና ዘሎና" ይብል።
"ናይ ሓሶት መድሃኒታት ሕጂ'ውን ጸገም ኮይኖም ኣለዉ- ሰባት መዓልታዊ ይሞቱ ኣለዉ"።
ብልሽውና ብወገኑ እቲ ካልእ ጸገም ከም ዝኾነ ኣቶ ሳይሞንስ ይሕብር። ናይ መንግስቲ ሚኒስትራት ከይተረፉ፡ ነቲ ብመነግስቲ ዝተደጎመ መድሃኒታት ብምስራቕ፡ ብውልቆም ኣብ ዕዳጋ ብዝተዓጻጸፈ ዋጋታት ይሸጥዎ። ተኸታተልቲ (ኢንሰፐክተራት) ብወገኖም፡ ነቲ ናይ ሓሶት ሪኦም ከም ዘይራኣዩ ብምዃን ከም ዝሓልፍ ይገብሩ"።

robotstxt: allowed

filter: keep


text:
%@LANGUAGE="JAVASCRIPT" CODEPAGE="65001"%>
“ ክንብርኵትከይንብርኵትቅድምቀዳድምኣብማይዘለዎንብጻሕ”
ኤርትራዊ መንእሰይ ዝያዳ ኵሉ ክፋል ሕብረተሰብና ኣደራዕ ስርዓት ህ.ግ.ድ.ፍ ኣብ ነብሱ ዝጸሓየ ወለዶ ኢዩ፡፡ ስርዓት ህ.ግ.ድ.ፍ ነዚ ናጽነት ዝተረከበ ወለዶ ንምድሃኽን፡ ካቡኡ ሓሊፉ እውን “ እሺ” ኢሉ ዝንብርከኽ ሙኡዙዝ ግልያ ንምቕያር ፡ ሳዋ ዝበሃል ብቝዱስ ዕላማ ዝተለበጠ ተንኮል ኣሊሙ፡ ህይወቱ ብጕቡእ ከይመርሕ፡ ከይመሃር፡ ከይሰርሕ፡ ሓዳር ከይገብር፡ ዓዲ ዊዒል ገይሩ፡ ንዓስርተታት ዓመታት ብሽም “ ወፍሪ ዋርሳይ ይከኣሎ- ወፊሪ ባርነት” ሓንስብ ምስ ኣተኻዮ ዘየውጽእ ዳስ ሓውያ ሚሂዙ፡ ኣብ ጸቢብ መሸንቖቛ ብምእታው፡ ሰብኣዊ መሰላቱ ገፊፉ፡ ናብ ተራ ግዑዝ ነገር ቀይርዎ ይርከብ፡፡ ሎሚ ኤርትራዊ መንእሰይ ኣብ ገዛእ ሃገሩ መፈጠሩ ኣጽሊእዎ “ ካብ ተስፋ ዘይብሉ ህይወት፡ ተስፋ ዘለዎ ሞት” ዝብል ዓቕሊ ጽበት ዘንቐሎ ምስላ ምሂዙ፡ ዝረኸበ ይርከበኒ ኢሉ ንቕድሚኡ ገጹ ሃጽ ኢሉ ይጠፍእ ኣሎ፡፡ ምድረ-በዳ ሳህራ ዝበልዖ፡ መደተራኒያን ባሕሪ ዝወሓጦ፡ መላሲ ኣውያት ዘይብሉ ኣብ ጕዕዞ ስደት ዝማሰንን ዝጠፍኤን ማእለያ የብሉን፡፡ እቲ ፍኑው ስደት ገና ወሓዚ ስለ ዘሎ፡ ጽባሕ ንግሆ እታ ሃገር ንመን ሒዛ ክትተርፍ ኢያ ዝብል ርዱእ ስክፍታ ክነቕል ግደነት ኢዩ፡፡ እኵይ ውልቐ ምልካዊ ስርዓት ኢሰያስ ኣብ ስልጣን ክሳብ ዝሃለወ ድማ እዚ ዋሕዚ ስደት መናእሰይ ኤርትራ ደው ዝብል ኣይኮነን፡፡ ሎሚ ሃገርና ኤርትራ ህላዊኣን ህላወ ሕዝባን ፍጹም ደቢኑ፡ ናብ ጥፍኣት ገጻ ተንከራሩ ከም ዘላ ዘይተዓዘበ ዜጋ ኣሎ ክብሃል ኣይድፍርን፡፡ጥፍኣት እዛ ኣሽሓት ቡሉጻት ደቃ ከፊላ ዝተጠረየት ሃገር፡ ኣእጋርካን ኣእዳውካን ኣጣሚርካ ምርኣይ ግና ካብቲ ቡኡንቡኡ ዘዝንበልካ ሕልናዊ ወቐሳ፡ ዘይሩ ዘይሩ ናይ ታሪኽ ተወቓሲ ካብ ሙዃን ስለ ዘይድሕነካ፡ ኵሉ ኤርትራዊ መንእሰይ ኣብ ዝሃሉ ይሃሉ፡ ሃገሩን ሕዝቡን ካብ ጥፍኣት ዘድሕነሉ እዋን ኣኺሉ ኣሎ፡፡
ኤርትራዊ መንእሰይ ሽሕ እኳ ካብታ ዝፈትዋን እትፈትዎን ሃገሩ ተፈልዩ ክነብር ኣብ ስደት ክሰፍር እንተተቐስበ፡ ንሓንቲ ለይቲ እውን እንተኾነ ቀሲኑ እፎይ ኢሉ ዝሓደረላ ለይቲ የላን፡፡ ኣብቲ ንደሞክራሲያዊ ዓወት ዝግበር ዘሎ ግብግብ ምስ ስርዓት ህ.ግ.ድ.ፍ እጃሙ ካብ ምብርካት ዓዲ ኣይወዓለን፡፡ ኮይኑ ግና ዲያስፖርዊ ደምበ ተቛውሞ ክንዲ ኣንጻር እቲ ዕጫን ሃገርን ሕዝብን ጨቢጡ ሒዙ ዘሎ ስራዓት ህ.ግ.ድ.ፍ ዝምክት፡ ኣብ ነሕድሕዱ ክመናጨትን፡ ክፈናጨልን ሓይሊ ጸዓቱ ስለ ዘህልኽ፡ ኣብዘን ዝሓለፋ ዓሰርተ ዓመታት ድማ ክንዲ ኣብቲ እዋናዊ ሕቶታት ሕዝቢ ኣተኵሩ ንስርዓት ህ.ግ.ድ.ፍ ካብ ስልጣን ንምእላይ ዝጽዕት፡ ኣብ ጓል መንገድታት እንዳድሃበ ንቃልሲ ኣንጻር ምልኪ ጫሌዳ እንዳፈጠረ ኣብ ሸንኮለል ስለ ዘእትዎ፡ ኣብ ስደት ዝቐመጥ ኤርትራዊ መንእሰይ ከምቲ ዝድለ ኣብ ቃልሲ ንደሞክራሲያዊ ለውጢ ከይሳተፍ ካብቶም ሓኒቖም ዝሓዝዎ ምኽንያታት ሓደ’ዩ ክብሃል ይከኣል፡፡ እዚ ምፍንጫላት ደምበ ተቛውሞ ኣብ ሕዝብና ብሓፈሻ፡ ኣብ መንእሰያት ኤርትራ ድማ ብፍላይ ዝፈጠሮ ናይ ተስፋ ምቝራጽ ስምብራት ብቐሊል ዝግመት ኣይኮነን፡፡ እንተኾነ ኣብ ናይ ካልኦት ድኽመታት ነብስኻ ወሺልካ፡ በደላት ካልኦት ክትጽብጽብ ምውዓል ተዓዋቲ ስለ ዘይገብረካ፡ መንእሰይ ኤርትራ ኣያ ታሪዅ ኮይኑ : እቲ ዝግብኦ ተራ ክጻወት: እቲ ብኡዱድ መግዛእቲ ህ.ግ.ድ.ፍ መፈጠሩ ዝጸልኤ ውጹዕ ሕዝቢ ኤርትራ፡ ኣብ ረመጽ መጋሪያ ሓዊ ኮይኑ ድምጹ ብዓውታ ንቅሉጡፍ ለውጡ ይድሄ ኣሎ፡፡
መንእሰይ ኤርትራ ካብቲ ኣብ ሰሜን ኣፊሪቃ ዝተቐልቐለ ባርዕ ሕዝባዊ ናዕቢ ዝመሃሮ ነገር እንተሎ፡ መንእሰይ ዝተጸምበሮ ቃልሲ ስሉጥ ፡ ቍልጡፍ ኣድማዒ ሙዃኑ ኢዩ። እዚ ተረኽቦ እዚ፡ ነቲ ተዳኺሙን ፡ ለሽ ኢሉን ዝጸንሔ ኒሕ መንእሰይ ኤርትራ ከምብሓድሽ ከም ዝዅሉዖን ከምዘበራብሮን ኣይንማትኣሉን፡፡ በዚ ኢዩ ድማ ኣብ ስደት ዝቕመጡ ኤርትራውያን መንእሰይት፡ ዘመናዊያን መራኸቢ(social network) ከም በዓል ፌይስ ቡክ ፡ ቲውተር ብምጥቓም፡ መንእሰያት ኣብ ትሕቲ ሓደ ጽላል “ ስምረት መንእሰይ ኤርትራ ንለውጢ” ብምጥርናፍ ንወሳኒ ቃልሲ ተበጊሶም ዘለው፡፡ መንእሰያት ቱኒዚያ፡ ግብጺ፡ ከሙእውን ካልኦት ሃገራት፡ ንዘመናዊ መራኸቢታት (Social network) ከም መራኽቢ ድልድልይ ተጠቒሞም ቅልጡፉን ስሉጥን ጥርናፈ ብምፍጣር፡ ውልቐ መለኽቲ ፡ኣብ ወርሒ ዘይመልእ ግዜ ክቕይሩ ተዓዚብና ኢና፡፡ ሽሕ እኳ ኣብ ውሽጢ ሃገርና ስርጋሔ ኢንተርነት ዱሩት ሙዃኑ ዘይንዝንግዕ እንተኾና፡ ዘሎ መራኸቢ ብዙሓን ከም ሳታላይት ረድዮ ዝኣመስሉ ተጠቒምና መልእኽትና ናብ ውሽጢ ዓዲ ብምዙራቕ፡ ምስቶም ኣብ ውሽጢ ሃገር ዝንቐሳቐሱ መንእሰያት ኣሕዋትና ቀለቤት ብምፍጣር፡ ደረኽቲ ለውጢ ካብ ሙዃን ግና ዝዓግተና ሓይሊ የልቦን፡፡ ድሮ እኳ እዚ ብ( Eritrean Youth Solidarity for Change – EYSC) ዝፍለጥ ፌስ ቡክ ዝመደበሩ ደምበ መንእሰያት ኤርትራ፡ ኣብ ውሽጢ ክልተ ሰሙን ዘይመልእ ግዜ ልዕሊ 3000 ተጸምቢሮሞ፡ ክሳብ 40% ኣብ መዓልቲ ወሰኽ እንዳርኣየ ንቕድሚት ገጹ ይውንጨፍ ኣሎ። ምናልባት እቲ ትማሊ “ ናይ ኢንተርነት ኣናብር” እንዳተባህለ ዝሕጨጨሉ ዝነበረ ባይታ፡ ሎሚ ኣብ ውሽጢ ወርሒ ዘይመልእ ግዜ ናይ ሰላሳ ዓመታት ውልቐ-መለኽቲ ነበረ ያ ነበረ ዝገበረ፡ መስተንክራዊ ሓይሊ ክፈጥር ከም ዝኽእ ስለ ዘመስከረ “ ናይ ኢንተርነት ሰውራ” ዝብል ስም ክወርስ ኪኢሉ ኣሎ፡፡ ስለዚ መንእሰያት ኤርትራ በዚ ለውጢ እዚ ክጽለውን ክበራቱዑን ናይ ግድን ስለ ዝኾነ፡ ምስ ግዜን ኵነታትን ተዓጻጺፎም፡ ሃገሮምን ሕዝቦምን ካብ መንጋጋ ስርዓት ህ.ግ.ደ.ፍ ኣናጊፎም፡ ኵለንትናዊ መሰላት ሕዝባ እተኽብር ብልጽግትን ምዕብልትን ሃገር ንምፍጣር ሎሚ ዝያዳ ኵሉ እዋን ክዕጠቝሉ ከም ዝግባእ ምዝኽኻር ኣየድልዮምን፡፡ በዚ ኣጋጣሚ ኵሉ ፈታዊ ሕዝቡን ሃገሩ ዝኾነ ኤርትራዊ መንእሰይ ኣብ ዝሃለወ ይሃሉ፡ ነዚ ሰናይ ተበግሶ እዚ ክጽንበሮን ፡ከሕይሎን፡ ክድርዖን፡ ደምበ ስምረት መንእሰይ ኤርትራ ንለውጢ ብኣኽብሮት ይጽውዕ፡፡
ዕላማታት ስምረት መንእሰያ ኤርትራ ንለውጢ፡
ሀ. ኢሰያስ ኣፈወርቂ ካብ ስልጣኑ ብዘይ ቅድመ ኵነት ክወርድ
ለ. ኵሎም ናይ ሕልና ከሙኡ እውን ናይ ፖለቲካ ኡሱራት ብዘይ ቅድመ ኵነት ክፍትሑ
ሐ. እቲ ብወፍሪ ዋርሳይ ይከኣሎ ዝፍለጥ ወፍሪ ባርነት ብቅጽበት ደው ክብል፡፡
ዝብሉ ጠለባት ዝሓቖፉ ኢዮም፡፡ እዞም ጠለባት እዚኣቶም ክሳብ ዝዕወቱ ድማ ቃልሱ ኣበርቲዑ ክቕጽሎ ሙዃን ቃል ይኣቱ፡፡ እዚ ቃልሲ እዚ ነቲ “ ጭራ ነብሪ ኣይትሓዝ ፡ሓንሳብ እንተሒዝካ ግና ኣይትግደፍ” ዝብል ምስላ ኣቦታትና ኣብ ግምት ዘእተወ፡ ናይ ሞትን ሕየትን ግብግብ ሙዃኑ፡ ደምበ ስምረት መንእሰይ ኤርትራ ንለውጢ ኣንዳዕዲዑ ይፈልጥ ኢዩ፡፡
እምበኣር ኵልና መንእሰያት ኣብ ዝሃለና ንሃሉ፡ ዝተፈለላዩ ፖለቲካውን፡ ስነ-ሓሳባውን ፍልልያት ከይዓጕቱና፡ እቲ ቅድም ክመጽእ ዘለዎ ቅድም ክመጽእ ስለ ዘለዎ፡ ሃገርናን ሕዝብናን ካብዚ ደይመደይ ኢሉ ዘጥፍኣና ዘሎ ውልቐ-መላኺ ኢሰያስ ኣፎወርቂ ዝመርሖ ጕጅለ ህ.ግ.ድ.ፍ ብሓደ ድምጺ “ ይኣክል በቃ” ኢልና ክንምክት ግዜ ይጽውዓና ኣሎ፡፡
ኣብ ሓጺር እዋን ክዕመሙ ካብ ዘሎዎም መደባት ስምረት መንእሰይ ኤርትራ ንለውጢ( ስመኤለ) ፡
ሀ. ቍጽሪ ኣባላትና (ስመኤለ) ኣብ ፌይስ ቡክ ምውሳኽ
ለ. ካብ መጋቢት 21 ጀሚሩ ሚያዝያ 17 ዝዛዘም ዝዛዝተፈላለዮ ጭርሖታት ዝሓዘ ናይ ሳይበር ሰለማዊ ሰልፊ ምክያድ፡፡
ሐ. ምስ ኣብ ውሽጢ ሃገር ኮይኖም ዝንቐሳቐሱ መንእሰያት ኣሕዋትና ርክባት ምፍጣር፡፡
እዚ ብመንእሰያት ዝምራሕ ፌይስ-ቡክ ዝመደበሩ ምንቕስቓስ እዚ ናይ ዝኾነ ይዅን ፖለቲካዊ ውዱብ ይዅን በርጌሳዊ ማሕበር ጸግዒ ከምዘይብሉ፡ ካብቲ ንደምበ ተቛውሞ ሓላሊዅ ዝሓዘ ፖለቲካዊ ይዅን ስነ-ሓሳባዊ ቍርቍሳት ነብሱ ሓራ ብምግባር፡ ንእዋናዊ ጠለባት ሕዝቢ ኤርትራ ኣብ ግምት ብምእታው ትርግታ መንእሰያት ብምምዛን ወሳኒ ዝኾነ ናይ ሃገር ኣድሕን ለውጢ ብቍልጡፍ ንምስላጥ ክቃለስ ኢዩ፡፡ ዝበዝሔ ምንቕስቓሳቱ ንውሽጢ ሃገር ዝዓለሙ ይዅኑ ድኣ እምበር፡ ካብ ሳይበር ሓሊፉ ኣብ ባይታ ንዝግበሩ ሰለማዊ ሰልፍታት ክሳብ መርገጾም ብንጹር ነቲ ኣብ ላዕሊ ዝተቐመጠ ሕዝባዊ ጠለባት ዘማልኤ፡ ክንድግፎን፡ ከነበራቱዖን ቍሩባት ሙዃና ንሕብር፡፡ ስምረት መንእሰይ ኤርትራ ንለውጢ ( ስመኤለ)፡ እምንቱኡ ኣብ ሕዝብን ሰራዊትን ብምግባር፡ ደሞክራሲዊ ለውጢ ብኤርትራዊያን ብዘይ ኢደ-ኣታውነት ናይ ግዳም ክዕወት ከም ዝኽእል ሙሉእ ብሙሉእ ይኣምን፡፡
ንዝያዳ ሓበሬታ በዚ ዝስዕብ ኢ-መይል ክትረኽብና ትኽእሉ
\n eysforc@gmail.comeysforc@gmail.com This e-mail address is being protected from spambots. You need JavaScript enabled to view it
ስምረት መንእሰይ ኤርትራ ንለውጢ( ስመኤለ)
ለውጢ ብተግባር እምበር ብዘረባ ኣይመጽን
ሕድሪ ስውኣትና ብስሙር ቃልስና ከነረጋግጾ ኢና


text:
ኣብ ኢትዮጵያ ማሕበራዊ ድሕረ-ገጻት ኣይሰርሕን ኣሎ
ካብ ዝሓለፈ ሰሉስ ጀሚሩ፡ ኣብ ዝተፈላለዩ ከባቢታት ኢትዮጵያ፡ ማሕበራዊ ድሕረ ገጻት ብፍላይ ድማ ፌስ ቡክን ትዊተርን ክጥቀሙ ይጽገሙ ምህላዎም ቢቢሲ ዘዘራረቦም ሰባት ገሊጾም።
ኣብ ዝተፈላለዩ ኸባቢታትን ላዕለዎት ትካላት ትምህርትን ብዝተላዕሉ ጎንጽታት፡ እቲ ማሕበራዊ ድሕረ ገጽ ክዕጾ ዝተገበረ እንትኾን፡ ኣብ ከተማ ኣዲስ ኣበባ ተንቀሳቓሲ ስልኪ ብምጥቃም ፌይስ ቡክን ትዊተርን ምጥቃም ኣጸጋሚ ከምዝኾነ ሓደ ሓደ ወሃብቲ ርእይቶ ሓቢሮም።
ብተደጋጋሚ ማሕበራዊ ድሕረ ገጻት ከምዝቋረጹን ዓማዊል ቪፒኤን (ቨርቹዋል ፕራይቬት ኔትወርክ) ንምጥቃም ይግደዱ ምህላዎም ኣሽማቶም ክጽራሕ ዘይደለዩ ወሃብቲ ርኢቶ ተዛሪቦም።
በፍቃዱ ሃይሉ ዝተባህለ ግን "ካብ ዝሓለፈ ወርሒ ጀሚሩ ብቪፒኤን'የ እየ ዝጥቀም" ክብል ሓቢሩ።
ብኻልእ ወገን፡ ኣብ ከተማታት መቐለ፣ ሃረር፡ ባህርዳርን ኣዳማን ምቁርራጽ ኢንተርኔት ከምዘጋጠመ፡ ብፍላይ ኣብ ተንቀሳቓሲ ስልኪ ኢንተርኔት (ዳታ ኔትወርክ) ተጠቒምኻ ማሕበራዊ ድሕረ ገጻት ምጥቃም ኣጸጋሚ ከምዝኾነ'ዩ ዝግለጽ።
እንተኾነ፡ ኔትዎርክ "ዋይ ፋይ" ብምጥቃም ኣገልግሎት ክረኽቡ ይፍትኑ ከምዘለዉ እቶም ወሃብቲ ርእይቶ ገሊጾም።
ኣሶሽየትድ ፕረስ ኣብ ዝሓለፈ ሰሉስ፡ ኣብ ኢትዮጵያ ምቁርራጽ ኢንተርኔት ከምዝጋጠመ ኣልዒሉ፡ ኣብ ክልል ኦሮሚያ ከባቢ ጨለንቆ ዘጋጠመ ጸገም ምኽንያት ክኸዉን ከምዝኽእል ሓቢሩ'ዩ።
ሓላፊ ጉዳያት ኮምዩኒኬሽን ኢትዮ-ቴሌኮም ኣይተ ዓብዱራሕማን ኣሕመድ ንቢቢሲ ኣብ ዝሃቡዎ ሓበሬታ ግና፡ "ኢንተርኔት ኣይተቋረጸን፤ ማሕበራዊ ድሕረ ገጻት'ዉን ይሰርሑ'ዮም ዘለዉ" ድሕሪ ምባል፡ ካብኡ ሓሊፉ፡
ብቪፒኤን ዝጥቀሙ ሰባት ጉዳዮም ምስቲ ዝሰርሕሉ ትካል እምበር ምስ ኢትዮ-ቴሌኮም ዝተሓሐዝ ከምዘይኮነ ኣረዲኦም።


text:
ኣብ ሚንስትሪ ወጻኢ ኣመሪካ ሓላፊት ጉዳይ ኣፍሪቃ ሊንዳ ቶማስ-ግሪንፊልድ፡ ኣብ ኢትዮጵያ ዝቐጸሉ ናይ ተቓውሞ ሰልፍታትን፡ መንግስቲ ዝወስዶ ዘሎ ስጉምትታትን ንኣመሪካ ኣሻቒልዋ`ሎ ኢላ። “መንግስቲ ብዜጋታቱ ንዝቐርብ ሕቶታትን ስግኣታትን ምላሽ ክህብ ኣተባቢዕና`ለና”። እታ ምኽትል ወጻኢ ዩናይትድ ስቴትስ፡ እቲ ናይ ተቓውሞ ሰልፍታት ናብ ጥፍኣት ከየምርሕ ትሻቐል።
ኣመሪካ ምስ ኢትዮጵያ ኣብ ሰናይ ምሕደራን መሰል ዜጋታትን ሰፊሕ ኣፈላላይ እንተለዋ`ኳ፡ እንድሕር ዘይንሰማማዕ ኾይና፡ ንፈላለ ዝዓይነቱ ፓሊሲ ምኽታል ግን፡ ንማንም ዝጠቅም ኣይኮነን ትብል። “ ምሉእ ንምሉእ ምፍልላይን ምስ መንግስቲ ዘየዘራርበና ፖሊሲ ምሓዝን፡ ኣብ ዘብጽሓና የብሉን። ምስ መንግስቲ ብምዝርራብ ኢና ነቶም ጸገማት ምምሕያሽ ክንፈጥረሎም ንኽእል”።
ኣተሓሕዛ ሰብኣዊ መሰላት ኢትዮጵያ፡ ብተሓለቕቲ ሰብኣዊ መሰላትን፡ ብዓመታዊ ጸብጻባት ሚንስትሪ ወጻኢ ዩናይትድ ስቴትስን ኣዚዩ ዝሓመቐ ምዃኑ ክግለጽ ጸኒሑ`ሎ።
ዳርጋ ቅድሚ ዓመት ኣብ ክልል ኦሮሚያ ዝጀመረ ህዝባዊ ተቓውሞ፡ ኣብ`ዚ ዓመት`ዚ ኣብ ሰሜናዊ ክልል ኣምሓራ ምቕጻሉ ይፍለጥ።
ቪኦኤ ምስ ሊንዳ ቶማስ-ግሪንፊልድ ናይ ዘካየዶ ቃለ-መጠይቕ ጽሟቕ፡ ኣብ`ዚ ምስማዕ ይክኣል፡


text:
ኣባላት ኮንግረስን ሰነተራትን ኣሜሪካ መንግስቲ ኢትዮጵያ ንዘሕለፎ ውሳነ ቆልዑ ብናይ ወጻኢ ዜጋታት ምዕባይ መስርሕ ደው ክብል ዘሕለፎ ውሳኔ ደጊሙ ንኸፅንዖ ሓቲቶም።መንግስቲ ኢትዮጵያ ብሕጋዊ መንገዲ ቆልዑ ንኸዕብዩዎም ቅድሚ እቲ ውሳነ ምሕላፍ ጉዳዮም ዝጀመሩ ስድራቤታት ንኽውድኡ ዝሓትት ደብዳበ እውን ንቀዳማይ ሚኒስተር ሃይለማርያም ደሳለኝ ፅሒፎም ኣለው።
74 አባላት ኮንግረስን 47 ሰነተራትን ኣብ ዋሽንግተን ዲሲ ዝርከብ ኤምባሲ ኢትዮጵያ ብ ኣምባሳደር ግርማ ብሩ አቢሎም ናብ ቀዳማይ ሚኒስትር ሃይለማርያ ደሳለኝ ኣብ ዝጸሓፍዎ ደብዳበ መንግስቲ ኢትዮጵያ አብ ዝሓለፈ 16 ሚያዝያ ዘሕለፎ ቆልዑ ንናይ ወጻኢ ዜጋታት ንመዕበይ ምሃብ ደው ክብል ዝብል መምርሒ አብ ከይዲ ንዘለው ልዕሊ 200 ኣሜሪካዊያን ስድራቤታትን ኢትዮጵያዊያን ህጻናትን ዘጉሃየ ውሳነ’ዩ ኢሎም ኣለው።
ስለዝኾነ መንግስቲ ኢትዮጵያ ነዚ ውሳነ ደጊሙ ከጽንዖ ይግባእ ክብሉ’ውን ሓቲቶም።


text:
ዋዕላ ደሞክራት ንሄላሪ ክሊንተን ሕጽይቲ ሰልፊ ደሞክራት ኮይነን ኣብ ሓፈሻዊ ምርጫ ክወዳደራ መሪጽወን።
ሎሚ ኣብ ዝተኻየደ ካልኣይ መዓልቲ ዋዕላ ደሞክራት:ዋዕለኛ ንሂላሪ ክሊንተን ሕጽይቱ ኮይንነ ኣብ ዝመጽእ ወርሒ ሕዳር ኣብ ዝካየድ ሓፈሻዊ ምርጫ ፕረዚደንት ኣመሪካ ክወዳደራዩ ረቑሑወን።
ዋዕለኛታት ንድምጺ ተወከልቲ ኩለን ክፍላተ ግዝኣት ኣመሪካ ብኣላይነት ጸሓፊት ዋዕላ ደሞክራትን ከንቲባ ከተማ ባልቲሞርን ዝኾና ስተፋኒ ረውሊንግስ ብለክ ድሕሪ ምቑጻር: ሄላሪ ክሊንተን ንሰልፊ ደሞክራት መሪሐን ኣብ ሓፈሻዊ ምርጫ ክቐርባ መሪጽወን።
በዚ ድማ ሄላሪ ክሊንተን ኣብ ታሪኽ ኣመሪካ ናይ ፈለማ ጓል ኣንስተይቲ ንሓደ ፖለቲካዊ ሰልፊ ኣመሪካ መሪሐን ኣብ ሓፈሻዊ ምርጫ ፕረዚደንት ዝቐርባ ዘለዋ ኮይነን ኣለዋ።
ሂላር ክሊተን ቅድሚ ሾሞንተ ዓመት ኣብ ተመሳሳሊ ምርጫ ብፕረዚደንት ኣመሪካ ባራክ ኦባማ ተሳዒረን ሕጹይነት ሰልፊ ደሞክራት ከምዘይረኸባ ይዝከር።
እዚ ናይ ሕጂ ፍሉይ ዝገብሮ ግን ሄላሪ ክሊንተን ካብ ተቐናቓኒአን ኣባል ሰልፊ ደሞክራት ሰነተር በርኒ ሳንደርስ ዘጋጠመን ሓያል ብድሆ ምርጫ ጥራይ ዘይኮነ: ካብ ግዳም ኣብ ጉዳይ ዝተፈላለየ ናይ ስራሕ ውሳነታተን ኣቶኪሩ ግዳይ መርመራን ምስክርነትን ገይሩ ዝሓላለኾ ብምንባሩዩ።
ሄላሪ ክሊንተን ኣብ ዝቕጽል ሓፈሻዊ ምርጫ ፕረዚደንት ምስ ሕጹይ ሰልፊ ሪፖብሊካውያን ዶናልድ ትራምፕ ክገጥማየን። ኣብቲ ምርጫ እንተተዓዊተን ኣመሪካ ኣብ ታሪኻ ንፕረዚደንትነተ ዝመረጸተን ናይ ፈለማ ጓለስንተይቲ ብምዃን ዳግማይ ታሪኽ ክሰርሓ ተኽእሎ ኣሎ።


text:
ህይወት ኣብ ሚኒስትሪ ዜና “ህግደፍ”
ኣብ ወርሒ ጥቅምቲ 2007 ን45 መዓልታት ተኣሲሮም ዝተፈትሑ’ሞ ብምንታይ ተኣሲሮም ብምንታይ ከም ዝተፈትሑ ዘይተነግሮም ከም ብዓል፦
- ኣሕመድ ባህጃ (ሕጂ ኣብ ኤሪ ቲቪ ጨንፈር ዓረብ ዝሰርሕ ዘሎ)
- ሰናይት ተስፋይ (ኣባል ኤሪ ቲቪ ጨንፈር ሞዛይክ ዝነበረት)
- ጳውሎስ ኪዳነ (ኣባል ክፍሊ ኣገልግሎት ወጻኢ ዝነበረ፡ ናብ ሱዳን እናተሰደ ከሎ ኣብ መገዲ ዝሞተ)
- ዳኒኤል ሙሴ (ኣባል ክፍሊ ኣገልግሎት ወጻኢ ዝነበረ፡ ብፈተነ ስግረ ዶብ ናይ 3 ዓመት ማእሰርቱ ፈጺሙ ናብ ንቡር ስርሑ ምስ ተመልሰ ኣንጻሩ ብዝተገብረ ሞራል ዘዉድቕ ናይ ቃላት መጥቃዕቲ ተበሳጭዩ ብማሕነቕቲ ነብሰ ቕትለት ዝፈጸመ)
- ተመስገን ኣባይ (ሕጂ ኣብ ክፍሊ ቴሌቪዥን ጨንፈር ምድላዉ ዶኲመንታሪ ፊልም ዝሰርሕ ዘሎ)
- ኣሕመድ ዑመር ሼኽ (ኣብ መንጎ ኣልኣሚን መሓመድስዒድን ዓሊን ብዝተፈጥረ ናይ ሓይለይ ሓይልኻ ሕልኽ ዘመድ ኣልኣሚን ስለዝኾነ ጥራይ ግዳይ ኮይኑ ዝተኣስረ፡ ኣብዚ ቀረባ እዋን’ዉን ብተመሳሳሊ ምኽንያት ብትእዛዝ ዓሊ ተኣሲሩ ድሕሪ ምጽናሕ ድሕሪ ህድማ ዓሊ ዝተፈትሐ)
- የማነ ሃይለ (ሕጂ ኣብ ጋዜጣ ሓዳስ ኤርትራ ዝሰርሕ ዘሎ)
- ፈትሕያ ኻልድ (ኣባል ክፍሊ ቴሌቪዥን ጨንፈር ዓረብ ዝነበረት)
- ኣሚር ኣሕመድ (ኣባል ክፍሊ ቴሌቪዥን ጨንፈር ዓረብ ዝነበረ)
10. ጌታቸዉ ኣስፋሃ (ኣባል ኒዉስሩም ኮይኑ ዝሰርሕ ዘሎ) እዮም ነይሮም።
ብዘይካ እዚኣቶም ምስ ኣባላት ሬድዮ ባና ዝተኣስሩ’ሞ ኣብ ዘይተፈልጠ ቤት ማእሰርቲ ካብ ዝዳጎኑ ራብዓይ ዓመቶም ሒዞም ዘለዉ እዞም ዝስዕቡ ኣርባዕተ ጋዜጠኛታት፦
- ኢሳቕ ኣብርሃም (ኣባል ክፍሊ ሬድዮ ጨንፈር ትግርኛ)
- ግርማይ ኣብርሃም (ኣባል ክፍሊ ሬድዮ ጨንፈር ትግርኛ)
- ምሉእብርሃን ሃብተገብርኤል (ኣባል ክፍሊ ፕረስ ጋዜጣ ሓዳስ ኤርትራ)
- ሃብተማርያም ነጋሲ (ሓላፊ ደስክ እንግሊዝኛ ኣብ ኤሪ ቲቪ) ኣለው።
ብህይወትን ኣተሓሕዛን ሚኒስትሪ ዜና ተማሪሮም ካብ ሃገር ክወጹ ፈቲኖም ወይ ሓሲቦም ዝተታሕዙ’ሞ ድሕሪ ናይ ኣዋርሕ ማእሰርቲ ዝወጹን ዘይወጹን ጋዜጠኛታት’ዉን ኣለዉ። ገለ ካብኣቶም፦
- እዮብ ከሰተ (ኣብ ትሕቲ ቀይዲ ዝርከብ) ኣባል ክፍሊ ኣገልግሎት ወጻኢ
- መዋእል ገብረእግዚኣብሄር (ኣብ’ዚ ቀረባ እዋን ናብ ሱዳን ክስደድ ተታሒዙ ኣብ ትሕቲ ቀይዲ ዝርከብ) ኣባል ክፍሊ ኣገልግሎት ወጻኢ
- በረኸት ኣብርሃም (ማእሰርቱ ፈጺሙ ዝወጸ) ኣባል ክፍሊ ኣገልግሎት ወጻኢ
- ተስፋልደት መብራህቱ (ማእሰርቱ ፈጺሙ ዝወጸ) ኣባል ድምጺ ሓፋሽ/ኤሪ ቲቪ ጨንፈር ትግርኛ ይርከቡዎም።
ብዘይካ እዚኣቶም ሃይሰም መብራህቱ (ሓላፊ ጨንፈር ኣገልግሎት ዜና ዞባ ደቡብ ዝነበረ) ንዓሊ ዝኸስስ ደብዳበ ናብ ማእከላይ ቤት ጽሕፈት ህግደፍ ኣእትዩ ተባሂሉ ብዉልቃዊ ትእዛዝ ዓሊ ዓብዱ ሽዱሽተ ኣዋርሕ ድሕሪ ምእሳሩ ማእሰርቱ ፈጺሙ ምስ ወጸ ካብ ሓላፍነቱ ተረፊቱ ኣብ ጨንፈር ሚ/ዜና ዞባ ዓንሰባ ተራ ኣባል ኮይኑ ዝሰርሕ ዘሎ እዩ።
ብሰንኪ ራዕዲን ሽበራን ዝመልኦ ህይወት ሚኒስትሪ ዜና፡ በብዓመቱ ሃገሮምን ስድራ ቤቶምን ገዲፎም ክስደዱ ዝተገደዱ ጋዜጠኛታት ዉሑዳት ኣይኮኑን። ናይ’ዚ ቀረባ ዓመታት ኣብነት ጥራይ እንተወሲድና ካብ መወዳእታ ኣዋርሕ 2009 ክሳብ መወዳእታ ኣዋርሕ 2012 ጥራይ (ኣብ ዉሽጢ ክልተ ዓመታት) 33 ጋዜጠኛታት ተሰዲዶም እዮም። ኣስማቶም ንምጥቃስ፡-
- ኢንጅነር ሚኪኤል (ስም ኣቦኡ ዝረሳዕክዎ ) (ሓላፊ ጨንፈር ኣገልግሎት ዜና ዞባ ደቡባዊ ቀይሕ ባሕሪ ዝነበረ)
- ኢንጂነር ሚኪኤል (ስም ኣቦኡ ዝረሳዕክዎ ) (ቅድሚ ዳንኤል ክፍሎም ሓላፊ ጨንፈር ምህንድስና ኣብ ክፍሊ ቴለቪዥን ዝነበረ’ሞ ምስ ዓሊ ዓብዱ ብስራሕ ናብ ዓዲ እንግሊዝ ምስ ገሸ ኣብኡ ዝተረፈ)
- ኪዳነማርያም ደስበለ (ኣብ ክፍሊ ቴሌቪዥን ሓላፊ ቻነል 2) (ኣብዚ ቀረባ እዋን ብስራሕ ናብ ኣሜሪካ ምስ ተላእከ ኣብኡ ዝተረፈ)
- ብዓልፋን ተስፋይ (ዋና ኣሰናዳኢ መርበብ ሓበሬታ ሻባይት ዳት ኮም ዝነበረ)
- በየነ ገብረዮሃንስ (ኒዉስሩም)
- ሚኪኤል ባህታ (ጋዜጣ ሓዳስ ኤርትራ)
- ሰናይ ገብረመድህን (ክፍሊ ኣገልግሎት ወጻኢ)
- ዓወት ኣረጋይ (ኒዉስሩም)
- ኣማን /ኣምቸ/ (ኒዉስሩም)
- ዑስማን ኣደም (ድምጺ ሓፋሽ ጨንፈር ትራፊኪንግ)
- ሃንዱ ለሃዳ (ድምጺ ሓፋሽ ጨንፈር ዓፈር)
- ሳሙኤል ጊልኡ (ድምጺ ሓፋሽ ጨንፈር ብሊን)
- ነቢል ዑስማን (ድምጺ ሓፋሽ ጨንፈር ዓረብ)
- ጀማል ዓብደልቃድር (ድምጺ ሓፋሽ ጨንፈር ሳሆ)
- መሓመድ ሱሌማን ሆባ (ድምጺ ሓፋሽ ጨንፈር ሕዳርብ)
- መሓመድ ኣድም (ድምጺ ሓፋሽ ጨንፈር ትግረ)
- መሓመድ ሓሰበላ (ድምጺ ሓፋሽ ጨንፈር ትግረ)
- ስዒድ ኢብራሂም (ድምጺ ሓፋሽ ጨንፈር ሳሆ)
- ኣቤል ምሕረትኣብ (ድምጺ ሓፋሽ ጨንፈር ትግርኛ)
- እድሪስ ብእምነት (ድምጺ ሓፋሽ ጨንፈር ዓረብ)
- ኣደም ጉሌ (ድምጺ ሓፋሽ ጨንፈር ኩናማ)
- ዓብዱ መሓመድ ዓንዱ (ሓላፊ ጨንፈር ኣገልግሎት ዜና ዞባ ጋሽ ባርካ ዝነበረ)
- መሓመድ ዑስማን (ድምጺ ሓፋሽ ጨንፈር ትግረ)
- ስዒድ ኑሪ (ድምጺ ሓፋሽ ጨንፈር ሳሆ)
- ማሕሙድ ኣባ (ድምጺ ሓፋሽ ጨንፈር ናራ)
- ጆን ሕሳቡ (ክፍሊ ቴሌቪዥን)
- መንገሻ ሃብተ (ድምጺ ሓፋሽ/ኤሪ ቲቪ ጨንፈር ትግርኛ)
- ኢሳያስ ዘርኣይ (ድምጺ ሓፋሽ ጨንፈር ትግርኛ)
- ኣማኑኤል ማህደረ (ድምጺ ሓፋሽ ጨንፈር ትግርኛ/ቤት ጽሕፈት ሚኒስተር)
- ኢሳያስ ፍስሃየ (ጋዜጣ ሓዳስ ኤርትራ)
- ዑመር ኣሕመድ (ድምጺ ሓፋሽ ጨንፈር ዓረብ/ኤሪ ቲቪ ጨንፈር ዓረብ)
- መሓመድ ዑስማን ሃይደር (ጋዜጣ ኤረትርያ ኣልሓዲሳ)
- ቴድሮስ (ስም ኣቦኡ ዝረሳዕክዎ) (ጋዜጣ ኤርትራ ፕሮፋይል)
ካብ መወዳእታ ኣዋርሕ 2007 ክሳብ መወዳእታ ኣዋርሕ 2009 ኣብ ዘሎ ግዜ ዝተሰደዱ ድማ
- የማነ ካሳ (ክፍሊ ቴሌቪዥን ፕሮግራም ትግርኛ)
- ግርማይ ደበሳይ (ክፍሊ ቴሌቪዥን ፕሮግራም ትግርኛ)
- ኣማኑኤል ግርማይ (ድምጺ ሓፋሽ ጨንፈር ትግርኛ/ሬድዮ ዛራ)
- ኣሕመድ ሸሪፍ (ክፍሊ ቴሌቪዥን ፕሮግራም ዓረብ)
- ተመስገን ደበሳይ (ክፍሊ ቴሌቪዥን ፕሮግራም እንግሊዝኛ)
- ኣልኣሚን እድሪስ (ክፍሊ ቴሌቪዥን ፕሮግራም ዓረብ)
ድሕሪ ህድማ ዓሊ ዓብዱ ካብ ሃገር ዝወጹ ወይ ብዝወጽዎ ዝተረፉ (መህደሚኦም ምኽንያት ግን ምስ ህድማ ዓሊ ዘይተኣሳሰር ኣባላት) ድማ፦
- ኤፍረም ተወልደ (ሬድዮ ዛራ)
- ገብረ መጎስ (ጨንፈር ደረቕ ስእሊ)
- ኣደም ዒተል (ብስራሕ ናብ ኣውስትራልያ ምስ ተላእከ ኣብኡ ዝተረፈ ኣባል ክፍሊ ቴሌቪዥን ሓላፊ ጨንፈር ትግረ)
- ኣሚና ገብረመድህን (ብስራሕ ናብ ኣዉስትራልያ ምስ ተላእከት ኣብኡ ዝተረፈት ኣባል ክፍሊ ሬድዮ ጨንፈር ብሊን)
- ኢሳያስ ሰረቐ (ኣምቸ) (ብስራሕ ናብ ስዑድያ ምስ ተላእከ ኣብኡ ዝተረፈ ኣባል ክፍሊ ቴሌቪዥን)
ስለዚ ብጠቕላላ ኣብ ዉሽጢ ዝሓለፈ 5 ዓመታት ጥራይ 44 ጋዜጠኛታት ካብ ሃገር ተሰዲዶም ኣለዉ። እዚ ቁጽሪ’ዚ ነቶም ካብ 2007 ክሳብ 2012 ኣብ ዘሎ ዓመታት ጥራይ ዝተሰዱ ዘጠቓልል እዩ። ቅድሚኡ ኣብ ዘመነ ዓሊ ዓብዱ ንሚኒስትሪ ዜና ራሕሪሖም ዝተሰዱ ኣባላት ከም ዘለዉ ርዱእ እዩ። ገለ ካብኦም’ዉን ኣብ ስደት ኮይኖም ብብርዖም ዝቃለሱ ዘለዉ እዮም።
እዞም ኩሎም ኣስማቶም ኣብ ላዕሊ ተዘርዚሩ ዘሎ ኣባላት ኣብ ህይወቶም ዝሓሸ መጻኢ ንኸይሓልሙ ዝተኾነኑ መንእሰያት እዮም። ዓሊ ዓብዱ ዕድመን ዕድላትን ናይዞም መንእሰያት እናተቐለበ እዩ ዝነብር ነይሩ። እዞም መንእሰያት ሓንጎሎም ተጠቒሞም ብዝሰርሕዎ ስራሕ ድማ እዩ ዝምስገንን “እሰርሕ ኣለኹ!” ኢሉ ዝጀሃርን ዝነበረ። ብዛዕባ መጻኢኦም ግን ሓንቲ መዓልቲ’ኳ ሓሲቡ ዘይፈልጥ ኣረሜን እዩ። ሓደ ምስጢር ዘይኮነ ምስጢር ክነግረኩም። ሰለስቲኦም ደቂ ዓሊ ኣብ ኣስመራ ተጠኒሶም ኣብ ኣሜሪካ እዮም ተወሊዶም። ደቅኻ ኣብ ኣሜሪካ ከም ዝዉለዱ ምግባር ዕላማኡ እንታይ ምዃኑ ርዱእ እዩ። እቲ ዝገርም ግን ብዛዕባ መጻኢ ደቁ ክንዲ’ዚ ዝጭነቕ ኣቦ ብዛዕባ መጻኢ ኣባላቱ ቅንጣብ ሓሳብ’ዉን ሓሲቡ ኣይፈልጥን።
ካልኣይ ክፋል ይቕጽል…
ኣማኑኤል ማህደረ
(iamamanuel@yaho.com)
source ሌላ ምስ ከፊላዊ ምስሊ ሚኒስትሪ ዜና “ህግደፍ”


text:
በስመ አብ ወወልድ ወመንፈስ ቅዱስ አሐዱ አምላክ!
መቐረት ጾመ ፍልሰታ
ቅዱስ ዳዊት ከምዝበሎ ጽሩይን ናይ ጥዕናን መዋዕል ሰብ እንተ በዝኀ ሰብዓ ሰማንያ ዓመታት እዩ። ኣብዘን ዓመታት ሓደ ክርስቲያን 70-80 ጊዜ ጥራሕ ከስተማቕራ ዝኽእል እዩ። ንሳ ድማ ኣብ ውሽጢ ዓመት፡ ዓሰርተው ሓደ ኣዋርኅ ኣኅሊፍካ እትርከብ ወርኂ ነሐሴ እያ። እዛ ወርኂ’ዚኣ ብዘለዋ መቐረት ብሓፈሻ ኵሉ ሕዝቢ ብፍላይ ግና ምእመናነ ኦርቶዶክስ ተዋሕዶ ብሃንቀውታ ዝጽበይዋ እያ። ካብ ባሕታ ክሳዕ ፍጻሜኣ ድማ ጠለለት ክረምት ስለ ዘይፍለያ ፍሉይ ባህታ ኣለዋ። ልዕሊ ዅሉ ድምቀትን መቐረትን ዝህባ ድማ ጾመ ፍልሰታ እዩ።
ጾመ ፍልሰታ ኣብ ውሽጢ ዓሰርተው ሽዱሽተ ዕለታት ናይዛ ወርኂ’ዚኣ ይፍጸም። እዚ ጾም እዚ ቅዱሳን ሓዋርያት ድኅሪ ዕረፍቲ ቅድስት ድንግል ማርያም፡ ቅዱስ ሥጋኣ ኣበይ ከም ዝተቐብረ እግዚአብሔር ንኽገልጸሎም ብሓደ ነሐሴ ሱባኤ ኣትዮም ኣብ ምፍጻም ካልኣይ ሰሙን ናይ ሱባኤኦም ኣብ ዕለት 14 ነሐሴ ቅዱስ ሥጋኣ ተቐቢሎም ኣብ ጌቴሴማኒ ቀበርዋ። ናብዚ ንኸርክብ ሓዋርያ ቶማስ ካብ ሃገረ ስብከቱ ሕንድ ብዓምደ ደመና እናመጸ ከሎ ብ16 ነሐሴ ዕርገታ ንበይኑ ርእዩ ምስክር ዝኾኖ ሰበን ቅድስት ድንግል ማርያም ኂዙ ንቕዱሳን ሓዋርያት ኣበሠሮም። ኣብ ዓመቱ ደጊሞም ኣብ ወርኀ ነሐሴ ቅዱሳን ሓዋርያት ከም ሓዋርያ ቶማስ ዕርገታ ክርእዩ ጾሙ እሞ ዓስቢ ጾሞም ድማ ረኸቡ።
ካብዚ ጊዜ’ዚ ጀሚራ ሓዋርያዊት ኦርቶዶክስ ተዋሕዶ ቤተ ክርስቲያን፡ ሕዝበ ክርስቲያን እናጾሙን ናብኣ እናተማኅፀኑን በረኸት ቅድስት ድንግል ማርያም ምእንቲ ኺሳተፉ ክጽውም ኣወጀት።
ኵሉ ሕዝበ ክርስቲያን ድማ ዓመት መጸ ምስ ዓሚቝ ፍቕርን መንፈሳዊ ሥርዓትን ይጸውም። ለይቲ ብመሪሕነት ውሉደ ክህነት ካብ ሕፃናት ክሳዕ ኣረጋውያን ኵሎም ኣብ ቤተ ክርስቲያን ተረኺቦም ጸሎተ ሰዓታት የብጽሑ። ትርጓሜ ውዳሴን ቅዳሴን ስብከተ ወንጌልን ክሰምዑ የርፍዱ። ፍርቂ መዓልቲ ኣብ ጸሎተ ቅዳሴ ተካፈልቲ ይኾኑ። ዝተዳለዉ ድማ ቅዱስ ሥጋኡን ክቡር ደሙን ይቕበሉ። ሠርክ ድማ ብጸሎተ ምህላን ስብከተ ወንጌልን ተጸሚዶም የምስዩ።
ብፍሉይ ጾመ ፍልሰታ፡ ኣብ ክረምቲ ምስ ዕረፍቲ ናይ ኣብያተ ትምህርትን ዓመታዊ ዕረፍቲ ናይ ሠራሕተኛታትን ዝሰማማዕ ወቅቲ ብምዃኑ ፍሉይ መቐረት ኣለዎ። ኣደተታት ምስ ደቀን፡ መንእሰያት ብሕብረት ኣብዘን ጊዜያት እዚአን ማየ ጸሎት ዘይሕጸብ የለን።
መንእሰያት ተማሃሮ ላዕለዋይ ደረጃ ትምህርትን ሠራሕተኛታትን ኣብ ገዳማትን ቅዱሳን መካናትን ብምኻድ ለይቲ ብጸሎት፡ ንግሆ ትርጓሜ ውዳሴን ቅዳሴን ማርያም ብምስማዕን፣ ረፋድ ብማእቶታዊ ንጥፈታት ገዳማት ከምኡ’ውን ብጸሎተ ቅዳሴን አንብቦተ መጻሕፍት ውዒልካ ምሸት ድማ ብጸሎተ ምህላ ዝዓርብ ምቁር ጊዜ እዩ። ብፍቅሪ ገዳማውያነ አበውን ሓልዮት አኅዋትን ማሚቕካ ዝኅለፍ እዋን ብምዃኑ ፍሉይ ጦብላሕታ ዘለዎ እዩ።
ኣብ ማየ ጸሎታት’ውን ብሕማም ዝደኸሙ ሽጉራት፡ ኣላይ ዘይብሎም ጽጉማት፡ . . . ማየ ጸሎት እናሕጸቡ ብጉልበት ዝኣልዩን ዝሕብሕቡን ኣብ መንፈሳዊ ኣገልግሎት ዝነጥፉ ውኁዳን ኣይኮኑን።
ብሓፈሻ ጾመ ፍልሰታ፡ ንዅሉ ንእሽቶን ዓቢይን ፡ ወድን ጓልን ፡ ሰብኣይን ሰበይትን ንውሉደ ክህነትን ምእመንን ሕልና ዝቕስቅስን ዘነቓቕሕን ወርኀ ጾም እዩ።
ብጸሎት እግዝእትነ ማርያም፡ ቅዱስ እግዚአብሔር ንዅሉ ሕዝበ ክርስቲያን፡ ንሃገርናን ንዅሉ ዓለምን ሰላሙን ፍቕሩን ይዓድለልና፡ አሜን!
ስብሐት ለእግዚአብሔር ልዑል
ወለወላዲቱ ማርያም ድንግል
ወለመስቀሉ ክቡር ወኃያል!!!


text:
ኣብ ሃብቲ ገረብ ዝርአ ዘሎ ብርሰት ክግታእ ውህደት ሕብረተሰብን ዝምልከቶም ኣካላትን ክዓዝዝ፡ በዓል- ስልጣን ሃብቲ ገረብን እንስሳ ዘገዳምን ዞባ ደቡብ ጸዊዑ።
እቲ ጨንፈር ብ14 ታሕሳስ ኣብ ከተማ መንደፈራ ኣብ ዘካየዶ ኣኼባ፡ ኣግራብ ዘብርሱ ዘለዉ ዘይሓላፍነታውያን ሰባት ካብ ዓይኒ ህዝቢ ክርሕቁ ስለዘይክእሉ፡ ነበርትን ኣባላት ሓይልታት ምክልኻልን፡ ምስ ኣባላት ሓለዋ ገረብን እንስሳ ዘገዳምን ምትሕብባሮም ከዛይዱ ተላብዩ።
ሓላፊ’ቲ ጨንፈር ካፒተን ገዛኢ ቃልኣብ ኣብ ዘቕረቦ ጸብጻብ፡ ኣብ ዝሓለፈ 11 ኣዋርሕ ንዘካየድዎ ናይ ምቊጽጻር ንጥፈታትን ጽልዋኡን ብዝርዝር ድሕሪ ምግላጽ፡ ምስራሕ ጽርግያን ዲጋን ብምምኽናይ ምስ’ቲ ስራሕ ምትእስሳር ኣብ ዘይብሉ ከባቢታት ምብራስ ኣግራብ ይርአ ምህላዉ፡ እዚ ዘይሓላፍነታዊ ተግባር ግን መውረርያ ክግበረሉ ኣዘኻኺሩ።
ተሳተፍቲ፡ ቊጽሪ ኣባላት ሓለዋ ገረብ ክውስኽ፡ ኣነባበርቲ ዓዲን ኣማሓደርቲ ከባቢታትን ኣብ ምቊጽጻር ኣግራብ ልዑል ተራ ክጻወቱ ዝብልን ካልእን ሓሳባት ኣቕሪቦም።
ሓላፊ በዓል-ስልጣን ሃብቲ ገረብን እንስሳ ዘገዳምን ኣቶ ኣብርሃ ጋርዛ፡ ህላወ ኣግራብ ምስ ህይወት ዝተሓሓዝ ስለዝኾነ፡ ምብራስ ኣግራብ ብውህደት ናይ ኩሉ ኣካል ሕብረተሰብ ክግታእ ከምዝግባእ ኣገንዚቡ። ኣብ 2018 ተወሰኽቲ ኣባላት ሓለዋ ኣግራብ ንምምዳብን ሞያዊ ዓቕሞም ክብ ንምባልን መደብ ከምዘሎ ድማ ሓቢሩ።


text:
ዶ/ር ብርሃኑ ነጋ ኣብ ብራስለስ ዝተቃንዓ ፓርላማ አውሮጳ ብዛዕባ ኣብ ኢትዮጵያ ዝተከሰተ ደርቂን ጥምየትን መብርሂ ከምዝሃቡ ተፈሊጡ።
ንመንግስቲ ኢትዮጵያ ብጎነጽ ንምዕላው ዝተላዓለ ግንቦት 7 ዝመርሑን ኣብ ኤርትራ ከምዝርከቡን ዝፍለጡ ዶ/ር ብርሃኑ፣ ናብ ኣኼባ ብራስለስ ዝተዓደሙ ብኣባላት’ቲ ፓርላማ ምኻኑ’ውን እቲ ዜና ይሕብር።
‘ደርቂ ተፈጥሮኣዊ’ዩ፣ ጥምየት ግና ውድቀት ፖሊሲ መንግስቲ ዘርኢ’ዩ’ ኢሎም።ጥምየት ካብ ኢትዮጵያ ንምውጋድ ከቢድ ኣይኮነን ዝበሉ ዶ/ር ብርሃኑ፣ መንግስቲ ንኩሉ ዓውዲ ናይ ምቁጽጻር ሕማም ከምዝሓደሮን፣ ንሓረስታይ ኣጻቢቡ ካብ ዕለት መግቡ ዝሰገረ ማእቶት ንከይህልዎ ይገብር’ሎ፣ ይውስኽ ዘሎ ብዝሒ ህዝቢን ዘበናዊ ዱኽዒ ጠንቂታት’ዮም’ ኢሎም።
መንግስቲ ኢትዮጵያ ብወገኑ፣ ጠንቂ ደርቂ ኣብ’ታ ሃገር ኣል-ኚኞ ዝተባሃለ ኩነታት ኣየር ምኻኑ፣ ክሳብ ሎሚ ዝሞተ ዜጋ ከምዘየለን፣ ሓገዝ ናብ ተጸበይቲ የባጽሕ ከምዘሎን ይገልጽ።
ኣቦ-መንበር ሓርበኛታትን 7 ግንቦትን ዶ/ር ብርሃኑ ነጋ፣ ሎሚ ኣብ ፓርላማ ኣውሮጳ ዘስምዕዎ ቃል፣ ኣብ እዋናዊ ኩነታት ኢትዮጵያ ዘተኮረ’ዩ ።


text:
ሚንስትሪ ወጻኢ ጉዳያት ስዑዲ ዓረብ ነቲ ግብረ መልሲ ቐጠር ካብ መንጎኛ ኩዌት ከምዝረኸቦ ድሕሪ ምሕባር እተን ኣርባዕተ ሃገራትን’ውን መልሰን ኣብ ሓጺር ጊዜ ከምዝህባ ኣፍሊጦም።
ገለ ካብተን ዝምድና እተን ሃገራት ምስ ቐጠር ንምምላስ ዝቐረባ 13 ነጥብታት ዝሓዘ ቅድመ ኩነት ወታደራዊ መደብር ቱርኪ ኣብ ቐጠር ክዕጸው፡ መደበር ቴሌቭዥን ኣልጀዚራ ክዕጸውን ዝምድና ቐጠር ምስ ኢራን ደው ክብል ዝብል ይርኸብዎም።
ሚኒስተር ወጻኢ ጉዳያት ቐጠር ሸኽ መሃመድ ቢን ዓብዲራህማን ኣል ታኒ ብወገኖም ከምዚ ዓይነት ጠለባት ክውንን ክትግብር ዝኸአልን ኽኸውን አለዎ እዚ ግን ኣይኮነን ኢሎም።
ኣብ ጉዳያት እቲ ዞባ በዓል ሙያ ዝኾኑ ካብ ዩኒቨርሲቲ ኣውስትራልያ አሚን ሳኪል ንድምጺ ኣሜሪካ ኣብ ዝሃብዎ ቃል እዚ ኣብ መንጎ ቐጠርን ሃገራት ወሽመጥ ዘሎ ምስሕሓብ ንቐጠር ናብ ቱርኪን ኢራንን ዝያዳ ክትውከል ዝደፋፍእ’ዩ ኢሎም።


text:
ኣብቲ ነዊሕን መሪርን ቃልስና ምእንቲ ናጽነት፡ መላእ ህዝቢ ኤርትራ ኣብ ኩሉ ኩርነዓት ሃሙን ቀልቡን ሓደ ኮይኑ ኣብ ጐኒ’ቲ ፍትሓዊ ቃልሱ ተሰሊፉ። ኣብቲ እዋንቲ ናይቲ ዝነብረሉ ቦታታት ራሕቅን ካልእ ናይ ስምዒታት ፍልልያቱን ብሓደ ከይስጉም ኣይዓንቀፎን። ዋላውን’ቲ ኣብ ትሕቲ መግዛእታዊ ሓይሊ ዝነበረ ህዝቢ ኤርትራ ራሕቅን ጽንኩር ሓለዋን ካብ ቃልሱ ኣየርሓቖን።
ድሕሪ ናጽነት ምስቲ ቅድሚኡ ዝነበረ ቃልስን ኣሰላልፋ ሓይልታትን ክወዳደር እንከሎ ዝረቐቐ ቃልሲ ምእንቲ መሰረታዊ መሰላት ተጀሚሩ፡ እነሆ ከኣ ሕጂ’ውን ቀጻሊ ኣሎ። ኣብዚ ዳሕረዋይ ምዕራፍ ቃልሲ ርኢቶታት ህዝቢ ኤርትራ ኣብ ክልተ ዝተኸፍለ ነይሩ። ንስርዓት ህግደፍ ዝድግፍን ዝቃወምን። ኣብቲ መጀመርያ ብዙሓት ንኣበርክቶኡ ኣብ ቃልሲ ምእንቲ ናጽነት ጥራይ ኣብ ግምት ኣእትዮም “እዚ ውድብ እንታይ ዘይገበረ” ዝብሉን ዲክታቶር ኢሳይያስ ብጉርሒ ንዝብሎ ሸርሕታት ዝደጋግሙ ደገፍቱ ካብቶም ካብ ንግሁኡ ኣነቓቕላኡ ጠላሕ ዘይበሎም ተቓወምቱ ዝበዝሑ ነይሮም። እንዳወዓለ እንዳሓደራ ግና ሓቀኛ ባህርያት ናይቲ ሕጂ ሃገርን ህዝብን ዘማስን ዘሎ ጉጅለ እንዳተቓለዐ ምስ መጸ ደንበ ደገፍቲ ህግደፍ ክጥምዝሕን ክሽምረርን እንከሎ፡ ደንበ ተቓወምቱ ከኣ እንዳሰሰነ መጺኡ። ብዙሓት ከኣ በቲ ነቲ ጉጅለ ዝድግፍሉ ዝነበሩ ልሳኖም ኣብ ግጉይ መስርዕ ከም ዝነበሩ መስኪሮም ኣንጻሩ ከኣ ተሰሊፎም።
ኣብዚ ኣሰላልፋ እዚ እውን ከባቢ፡ ወጻእን ውሽጢ ሃገርን፡ ዓበይትን ናእሽቱን፡ ደቂ ኣንስትዮን ደቂ ተባዕትዮን፡ ኣስላምን ክርስትያንን ከነወዳድር እንከለና፡ ኣብ ኩሉ ኩርነዓት ተቓወምቲ ስርዓት ኮነ ደገፍቲ ስርዓት ንረክብ። እቲ ቁጽሪ ከኣ ይፈላለ። ደገፍቱ ውሑዳት ተቓወምቱ ከኣ ብዙሓት። ብዝሒ ብጽፉፍን ጽኑዕን ውዳበ እንተዘይተሰንዩ ንበይኑ እኹል ናይ ለውጢ ሓይሊ ይኸውን ማለት ከምዘይኮነ ምስትብሃል ዘድልዮ እዩ። ኣብ መስርሕ ብዙሓትን ጥምዙሓትን ናይ ምዃን ዕድል ክፉት ስለ ዝኾነ።
እቲ እንቃለሰሉን ወትሩ ንጽበዮን “ለውጢ ኣብ ኤርትራ” ስለ ዝኾነ፡ “ለውጢ ብመን? ንረብሓመን” መዓስከ?” ዝብሉ ሕቶታት ወርትግ እነዘውትሮም እዮም። ኣብቲ መልስና ከኣ፡ ለውጢ ብተፈጥሮኣዊ ሕልፈት ዲክታቶር ኢሳይያስ፡ ብወተሃደራዊ ዕላዋ፡ ካብ ውሽጢ ብዝግንፍል ህዝባዊ ሓይሊ …. ወዘተ ዝብሉ ሓረጋት ብብዝሒ ምንባብን ምስማዕን ዝተለምደ ኮይኑ ኣሎ። ርግጽ እዩ ነቲ ናይ ኩሉ ቀንድን መሰረትን ዝኾነ ሓይሊ ህዝቢ ዝትክእ ዓቕሚ የለን። ካብዚ ብምንቃል ኢና ከኣ ለውጢ ካብ ውሽጢ ብህዝቢ ንዝብል ሓረግ ኣበሪኽና እነቃልሖ። እዚ ክንብል እንከለና ግና ካብ ኤርትራ ወጻኢ እውን ብኹለንተናኡ ካብ ርኢቶን ኣተሓሳስባን ናይቲ ህዝቢ ዘይፍለ ወገን ከም ዘሎ ብምዝንጋዕ ኣይኮነን። እዞም ክልተ ወገናት ከኣ ዶብ ዘይድርቶ ናይ ርኢቶ ሓድነት’ዩ ዘልዎም። ኣብ ሕድሕዶም ኣፍልጦ ክወሃሃቡን ክናበቡን ከኣ ናይ ግድን እዩ። ብኣንጻሩ ለውጢ ካብ ውሽጢ እዩ ክንብል እንከለና፡ ኣብ ማእከልዚ ለውጢ ዝብህግን ብለውጢ ዝረብሕን ኣብ ትሕቲ ህግደፍ ዘሎ ህዝቢ፡ ምስቲ ጉጅለ ብረብሓን ኣረኣእያን ኢድን ጓንትን ዝኾኑ “ህልውናናን ጥፍኣትናን ብሓንሳብ” ኢሎም ዝተመሓሓሉ ግና ድማ ውሑዳትን ተሰዓርትን ከም ዘለዉ ምዝንጋዕ ኣይግባእን። እቲ ለውጢ ካብ ውሽጢ ዝብል ከኣ ነዚኣቶም ኣይምልከቶምን እዩ ጥራይ ዘይኮነ ተጻረርቱ እዮም።
ሎሚ ብምልኡ ኢልካ ምድምዳም’ኳ ዘጸግም እንተኾነ፡ ካብ ህዝቢ ኤርትራ እቲ ዝበዘሐ ለውጢ ዝጽበን ዝብህግን እዩ። እዚ ለውጢ ንብዙሓት ዘርብሕ ካብ ኮነ ምርግጋጹ’ውን ብናይቶም ብዙሓት በሃግቱ ምዃኑ ግቡእ ኣስተብህሎ ክወሃቦ ዝግባእ እዩ። እቲ ዝያዳ ዝምረጽ መንገዲ ለውጢ ተወዲብካ ምቅላስ እዩ። እዚ “ውዳበ ሓይሊ እዩ” ብዝብል ዝተረጋገጸን ኣድማዕነቱ ዘመስከረን እዩ። ካብዚ ሓሊፉ ብውልቅኻ ዝካየድ ናይ ምሁራትን ምኩራትን ውልቃዊ ኣበርክቶ እውን ቀሊል ግምት ዝወሃቦ ኣይኮነን። ምስዚ ኩሉ ግና ኣየናይ ኣገባብ ኣብ ቃልሲ ትመርጽ ብዘየገድስ ሸቶኻ ሓደ ካብ ኮነ ምድግጋፍን ምንባብን ግድን እዩ። ብኣንጻሩ ሽቶኻ ሓደ ክነሱ፡ ኣብ ሕድሕድ ምንቛርን ምንእኣስን መደምደምታኡ ክሳራን መፍቶ ህግደፍ ምዃንን እዩ። ካብዚ ሓሊፉ፡ “ህግደፍ ከምዚ እዩ ኣደቡ፡ ተቓወምቲ ከኣ ዝገብርዎ የብሎምን” ዝብል ናይ ርሑቕ ተዓዛባይ ምዃን ሓጋዚ ኣይኮነን። ውድባት ኣይነቐፋ ማለት ኣይኮነን። እንታይደኣ እቲ ነቐፈታ፡ እንዳተዓዘብካ ዘይኮነስ፡ እታ እትኽእላ እንዳኣበርከትካ ክኸውን እንከሎ ጥራይ እዩ ሰማዒ እዝኒ ዝረክብ። ካብዚ ሓሊፉ “ንስኻኸ ኣንታይ ገባሪ ኢኻ” ዝብል ናይ ሕድሓድ ሸንኮለል ረብሓ የብሉን። ስለዚ እቶም ሓደ ዓይነት ናይ ለውጢ ኣረኣእያ ዘለና ራሕቂ ኮነ ዶብ ከይደረተና ናይ ሓባር ቃልስና ነስጥም።


text:
ኣልፋ ናይ መንሽሮ ጡብ ሕሙማት ሓገዝ ወሃቢ ትካል ኣብ ነፍሲ ወከፍ ዓመት ወርሒ ጥቅምቲ ኣብ ከባቢ ዋሽንግተን ዲሲ፡ ቨርጂንያን ሜሪላንድን ዝርኸቡ ኤርትራዊያንን ኢትዮጵያዊያን ብምትእኽካብ ናይ ሓጺር ርሕቀት ናይ ጉያ ውድድርን ጉዕዞ እግሪ ብምኽያድን ገንዘብ የተአኻኽብ። ኣብዚ አጋጣሚ ዝተአኸበ ገንዘብ ድማ ኣብ ኤርትራን ኢትዮጵያን ዝርኸቡ ናይ መንሽሮ ጡብ ሕሙማት ኣገልግሎት ጥዕና ኽረኽቡ ነቲ ሕማም ንምሕኻም ንምኽልኻልን ዘገልግሉ መሳርሕታትን ናብተን ሃገራት ንምልኣኽ ይውዕል። ብተወሳኺ ኣፍልጦ’ቲ ሕማም ኣብ ዓለም ንምዝርጋሕ’ውን ይሰርሕ።
ኣብ መፋርቕ ወርሒ ጥቅምቲ እዚ ትካል ዘዳለዎ ናይ 5 ኪ.ሜ ጉያ ውድድር ኣብ ክፍለ ግዝኣት ቨርጂንያ ተኻይዱ። ኣብዚ ውድድር ኣስታት 250 ዝኾኑ ሰባት ተረኺቦም። መብዛሕትኦም ኤርትራዊያንን ኢትዮጵያዊያን እንተኾኑ ካልኦት ዜጋታት’ውን ንፈተውትን ቤተሰብ ሕሙማት መንሽሮ ጡብ ዘለዎም ድጋፍ ንምግላጽ ኣብቲ አጋጣሚ ተሳቲፎም’ዮም። እዚ ትካል ምሳሌ ብዝብል መሪሕ ቃል ነዚ ተበግሶ ከምዘካይድ’ውን አካያዲን መስራቲት እቲ ትካልን የረድኣ።
መስራቲትን አካይዲትን ኣልፋ ናይ መንሽሮ ጡብ ሕሙማን ሓገዝ ወሃቢ ትካል ወ/ሮ ቬሮኒካ ሙሴ ብዛዕባ ዕላማ’ቲ ትካል ክሳብ ሕጂ ዝተጎናጸፎን ከምዚ ክብላ የረደኣ።
“እዚ ሎሚ ዓመት ዝዝኸር ዘሎ ኣፍልጦ መንሽሮ ጡብ ኣብ ምዝርጋሕ ንዝኻየድ ናይ እግሪ ጉዕዞን ናይ ጉያ ውድድርን ንመበል ራብዓይ ጊዜ ነኻይድ ኣለና። ነዚ ከነዳልው ዝኸአልና ብዙሓት ነዚ አጋጣሚ ስፖንሰር ዝገብሩ ትካላትን ወለኝተኛታትን ረኺብና ኢና ኣብቲ ዝሓለፈ ዓመት ዘካየድናዮ ጉዕዞ እግሪን ውድድርን ጉያን ዘአኻከብናዮ ገንዘብ ንሕሙማት አሕዋትና ብፍላይ ድማ ናይ ጥዕና ኢንሹራንሶም ንዘይሽፍኖ ካልእ ንናብራ ዘድልዮም ነገራት ኣብ ምምላእ መዓላ ኣውዒልና። ሎሚ ዓመት ድማ ዕላማና አስታት 20 ሽሕ ዶላር ንምእኻብ እዩ። እዚ ገንዘብ ምስቲ ቕድሚ ሕጂ ክልተ ዓመታት ዝተአኸበ ገንዘብ ሓውሲና ናይ “ማሞግራም” መሳርሒ ናብ ኤርትራን ንኢትዮጵያን ንምልኣኽ እዩ። ነዚ መሳርሒ ንምግዛእ ኾነ ንምግልጋል ብዙሕ ገንዘብ ይሓትት እዩ ስለዚ ኣብዚ ናይ ሎሚ ዓመት ምትእኽካብና ነዚ አማሊእና ነቲ መሳርሒ ከምንልኣኽ ተስፋ ንገብር። ብተወሳኺ ነዚ ዕላማ ንምምላእ ምስ ራይት ኤድ ዝተባህለ ትካል’ውን ብምትሕግጋዝ ንሰርሕ ኣለና።”
ኣልፋ ናይ መንሽሮ ጡብ ሕሙማት ሓገዝ ወሃቢ ትካል ካብ ዝምስረት ራብዓይ ዓመቱ ዘቑጸረ ኽኸውን ከሎ ኣብ ነፍሲ ወከፍ ወርሒ ሳልሳይ ሰሙን ቀዳም ድማ ንሕሙማትን ብዛዕባ እዚ ሕማም ኣፍልጦ ኽህልወዎም ዝደልዩ ሰባት ዝተአኻከብሉ መደብ ዘተን ምምኽኻርን የኻይድ። እዚ መደብን ዘተ ብብዝሒ ሕሙማን በዚ ሕማም ሓሊፈን ምሉእ ጥዕና ዝረኸባ ተመክሮአን ዘኻፍላሉን ምኽሪ ዝልግሳሉን ጊዜ’ውን እዩ።
ኣባላትን እዚ ጉጅለ ንሕሙማት ጥራይ ዘይኮነ አባላት ስድራቤት’ውን ኣብዚ መደብ ክሳተፉ የበራትዓ ምኽንያቱ እዚ ናይ ምድግጋፍን፡ምምኽካርን ተመክሮ ምኽፋልን መደብ ኣፍልጦ እቲ ሕማም ኣብ ምዝርጋሕ’ውን ዓብይ አበርኽቶ አለዎ ኢለን ይአምና።
ምሉእ ትሕዝቶ ኣብዚ ምስማዕ ይኸአል።


text:
ብመሰረት ሓበሬታ ሰበ ስልጣን ጣልያን እቶም ክልተ ጥርጡራት ሰንበት ካብ ማእኸላይ ባሕሪ ምስ ዝደሓኑ 252 ስደተኛታትን ፍልሰተኛታትን ምኳኖም ሓቢሮም።
ኣብቲ ናይ ህይወት አድሕን ስርሒት ክልተ ሬሳታት ምርኻቡን እቲ ስርሒት ሓንቲ ካብተን ተጻዒኖሙለን ዝነበረ ጀላቡ ክጥሕል ምስ ጀመረት ሓለዋ ባሕሪ ጣልያን ሓገዝ ምሃቡ ሰበ ስልጣን እታ ሃገር ወሲኾም የረድኡ።
ናይ ዓይኒ መሰኻክር ንጥርጡራት ወዲ 33 ዓመት ጋምቢያዊን 23 ዓመት ሰኔጋላዊ ከምዘለለይዎም’ውን ተገሊጹ’ሎ።
ብተወሳኺ ኣብ ዓመተ 2017 ጥራይ አስታት 40 ዘይሕጋዊያን አስገርቲ ሰባት ኣብ ትሕቲ ቀይዲ ምእታዎም ፖሊስ ጣልያን ገሊጹ።
እዚ ከምዚ’ሉ ኸሎ ኣብ ዝሓለፈ ሰንበት 34 ስደተኛታትን ፍልሰተኛታት ጽዒና ትጉዓዝ ዝነበረት ጀልባ ሓዊ ምንዳዳ ህይወት አድሕን ትካላት ፖርቱጋልን ስፔንን ገሊጾም።
ሓይሊ ኣየር ፖርቱጋል እታ ጀልባ ሓዊ ክትቃጸል ዝነበረ ተኽእሎ ትሑት ምንባሩ ይገልጹ።


text:
ኣብ ተጠቃምነት ጽርግያ ዘሎ ሸለልትነት ንምጉዳል፡ ብ19 ነሓሰ ንነበርቲ ከተማ መንደፈራ ኣስተምህሮ ተዋሂቡ።
ሓላፊ ፖሊስ ትራፊክ ዞባ ድቡብ ሜጀር ሃብተ ገብሩ፡ ኣብ ተጠቃምነት ጽርግያን ተሽከርከርትን ዘሎ ሸለልትነት፡ ኣብ ህይወት ሰብን ንብረትን ዘውርዶ ዘሎ ጉድኣት ከቢድ ብምዃኑ፡ ህዝቢ ምስ ዝምልከቶም ኣካላት ተወሃሂዱ ኣብ ምክልኻል ሓደጋታት እጃሙ ከበርክት ጸዊዑ።
ሓደጋ ይጐድል እምበር ምሉእ ብምሉእ ኣይጠፍእን’ዩ” ዝበለ ሜጀር ሃብተ – ሸለልትነት፡ ትሑት ብቕዓት ትሕተ-ቅርጺ፡ ሕግታት ትራፊክ ዘይምኽባር፡ ንጋድም ተሰሪዕካ ብሽክለታ ምዝዋር፡ ብትሕቲ ዕድመ ዝተሓዛ ተደፋእቲ ዓረብያታት፡ ከምኡ’ውን እርጋን ተሽከርከርቲ፡ ጠንቂ ሓደጋ ኮይኖም ከምዘለዉ ብምምልካት፡ ኣብ ተጠቃምነት ጽርግያ ንቕሓትን ምኽባር ሕግን መሰረታዊ ምዃኑ ኣረዲኡ።
ኣብ ዝሓለፈ ካልኣይ ርብዒ ዓመት ናይ 2018፡ ብደረጃ ዞባ 2139 ገበናት ጥሕሰት ሕጊ ትራፊክ ከም እተመዝገበ ዝሓበረ ሜጀር ሃብተ፡ ካብ’ዚ – እቲ 1618 ናይ መኪና፡ ሓደ ናይ ሞተር ብሽክለታ፡ 437 ናይ ብሽክለታ፡ እቲ 20 ድማ ናይ ዓረብያታት ምዃኑ ገሊጹ።
ሓላፊ ምክልኻል ገበን ኣብ ንኡስ ዞባ መንደፈራ ምክትል ተለንተ ገብረትንስኤ ብርሃነ ድማ፡ እቶም ንገበን ዝቃልዑ ዘለዉ ትሕቲ-ዕድመ ምዃኖም ብምሕባር፡ ወለዲ ኣብ ምክትታልን ምምእዛንን መንእሰያት ደቆም ኣበርክቶኦም ከዕዝዙ ኣዘኻኺሩ።


text:
እተን ትካላትን ውልቀሰባትን፡ ኣብ ምምዕባል ሚሳይላት ወይ ጃምላዊ ዕንወት ከስዕብ ዝኽእል መሳርሕታት ኣብተን ሃገራት ብምቕባል ወይ ብምሃብ`ዩ ኣብ ናይ እገዳ ዝርዝር ኣእትዩ`ውን ዘሎ።
እቲ እገዳ፡ ዝኾነ ይኹና ናይ ኣሜሪካ ትካላት ነተን ተጠቒሰን ዘለዋ ትካላት ዝኾነ ዓይነት ኣቑሑት ኮነ ናይ ቴክኖሎጂ ሓገዝ ከይህበን፡ ከምኡ`ውን ካብ`ቶም ዝተጠቕሱ ውልቀሰባት ኣብ ዝኮነ ፕሮግራማት ሓገዝ ኣሜሪካ ከይሳተፉ ዝብል`ዩ።
ሓይሊ ባሕሪ ኤርትራን ምስኡ ዝተኣሳሰርን ኣብ`ቲ ዝርዝር ብምእታዉ ግብረ-መልሲ ዝሃበ ሚንስትሪ ዜና ኤርትራ፡ ናይ ሓሶት ጠቐነ ክንሳፈፍ ድሕሪ ምቕናይ ገለ ኣብ ሚንስትሪ ወጻኢ ኣሜሪካ ዘለዉ ዝተወሰኑ ውልቀሰባት ነቲ ዝሓለፈ ዝፈሸለ ፖሊሲ ኣብ ክንዲ ምእራሙ፡ ጌጋ ሓበሬታ ብምዝርጋሕ ክቕጽሉ ዝደለዩ ይመስሉ ኢሉ`ሎ።
ኣብ`ቲ ንኽልተ ዓመት ዝጸንሕ እገዳ ኣጽዋር፡ ገለ ትካላት ሩስያ፡ ቻይና፡ ሱዳን፡ ግብጺ፡ ኢማራት ዓረብን ካልኦት ብርክት ዝበላን`ውን ኣብ`ቲ ዝርዝር ተጠቒሰን ኣለዋ።


text:
ፖሊስ ኬንያ፣ "ብዘይሕጋዊ ምስግጋር" ዝተጠርጠረ'ዩ ንዝበሎ ኤርትራዊ ከምዝቐየደ ተሓቢሩ
Radio Erena: 14 November 2017
ፖሊስ ኬንያ፣ "ብዘይሕጋዊ ምስግጋር" ዝተጠርጠረ'ዩ ንዝበሎ ኤርትራዊ ከምዝቐየደ ማዕከን ዜና ዘ ስታር ካብ ናይሮቢ ሓቢሩ።
ፖሊስ ኬንያ ብዝሃቦ ሓበሬታ፣ እቲ ገብረመስቀል ካሕሳይ ባህታ ከምዝብሃልን ኤርትራዊ ምዃኑን ዝገለጾ ጥርጡር ካብ ሕቡራት ኢማራት ዓረብ'ዩ ናብ ኬንያ ኣትዩ።
ናይ ኤርትራ ፓስፖርት ሒዙ፣ ካብ ኬንያ ናብ ደቡብ ኣፍሪቃ ኣብ ዝተበገሰሉ እዋን ከኣ ብ5 ሕዳር ኣብ መዓርፎ ነፈርቲ ጆሞ ኬንያታ ተታሒዙ።
ካብ 2011 ኣትሒዙ ኣብ መዝገብ ተደለይቲ ከምዝጸንሐ ዝሓበረ ፖሊስ ኬንያ፣ ነቲ ጥርጡር ኣብ ማእሰርቲ ክምርምሮ ብቤት ፍርዲ ናይ ሓሙሽተ መዓልታት ግዜ ከምዝተዋህቦ ኣምልኪቱ።
እንተኾነ እቲ ጥርጡር ካብ ዝተሓዝ ሎሚ ሻሙናይ መዓልቱ እኳ እንተኾነ፣ ብዛዕባኡ ዝምልከት ሓበሬታ ካብ ኬንያ ክርከብ ኣይከኣለን።
ኣብ ኬንያ ዝርከብ ኤምባሲ ኤርትራ'ውን ብዛዕባ እዚ ብኬንያ ተቐይዱ ዘሎ ዜግኡ ምዃኑ ዝተሓበረ ጥርጡር ዝኾነ ሓበሬታ ኣይሃበን።
ፖሊስ ኬንያ ብተወሳኺ፣ እቲ ጥርጡር ኣቐዲሙ ካብ ዝተጓዕዘለን ሃገራት ደቡብ ኣፍሪቃ፣ ሞዛምቢክ፣ ታይላንድ፣ ዚምባብዌን ደቡብ ሱዳንን ካብ ኤምባሲታተን ናይ ጉዕዞ ሰነድ መረጋገጺ ክሳብ ዝእክብ ተወሳኺ ግዜ ክወሃቦ'ዩ ክሓትት ጸኒሑ።
እቲ ጥርጡር ኣብ 2005'ውን ካብ ኬንያ ተሰጉጕ ከምዝነበረ ዝሓበረ ጸብጻብ ፖሊስ፣ ሰለማዊ ሰብ ብምምሳል፣ መንግስቲ ኬንያ ክሰጎ ንዘሕለፎ ውሳኔ ተቓዊሙ ኣብ 2007 ናብ ቤት ፍርዲ እታ ሃገር ጥርዓን ኣቕሪቡ ኔሩ'ዩ።
እንተኾነ፣ ዳኛ ላዕለዋይ ቤት ፍርዲ ነዚ ዘቕረቦ ጥርዓን ብምንጻግ ካብ ሃገር ጠቕሊሉ ክውጽእ ከምዝወሰነሉ ይሕብር።
=======================


text:
ወሃቢ ቃል ቤት ዕዮ ጉዳያት ወጻኢ ኣሜሪካ ጆን ኬርቢ እዚ ዝገለጹ ሎሚ አብ ዋሽንግተን ዲሲ ዝሃብዎ ጋዜጣዊ መግለጺ'ዩ።
ጆን ኬርቢ ብተወሳኺ አብቲ ሆቴል ዝነበሩ ኩሎም ሓለፍቲ ተልእኾ አብ ደሓን ኩነታት ከምዘለዉ ገሊጾም።
ነቲ መጥቃዕቲ ምስ አል-ቓዒዳ ምትእስሳር ዘለዎ ሓደ ጉጅለ ሓላፍነት እንተወሰደ'ኻ ገና ኣይተረጋገጸን ኢሎም።
ቁጽሪ አብቲ ሆቴል ዝነበሩ ኣሜሪካዊያን ከምዘይተፈልጠ ሓያሎ ኣሜሪካዊያን ግን ከምዝደሓኑን ዝቆሰለ ኮነ ዝሞተ ምህላው ከምዘይተፈልጠ'ውን ገሊጾም አለው።
እቲ መጥቓዕቲ ራዲሰን ብሉ አብ ዝተባህለ ሆቴል ዝተፈጸመ ክኸውን ከሎ ብውሑዱ 18 ሰባት ምሟቶም ተገሊጹ'ሎ።ሰበስልጣን ሕቡራት መንግስታት ግን እቲ ቁጽሪ ክውስኽእ ይኽእል እዩ ክብሉ የጠንቅቑ ኣለው።
ፍሉይ ሓይልታት ማሊ ናብቲ ሆቴል ኣብ ዝኣተውሉ እዋን ፍንጀራን ቶኽስን ይስማዕ ከምዝነበረ'ውን ተፈሊጡ'ሎ።
ካብቶም ዝተጨውዩ ሽዱሽተ ኣሜሪካዊያን ሓዊሱ ኣስታት 80 ሰባት ነጻ ከምዝወጹ ሰበስልጣን ማሊ ገሊጾም ኣለው።
ዋና ጸሓፊ ሕቡራት መንግስታት ባን ኪሙን ነቲ መጥቓዕቲ ዘስካሕክሕ ናይ ኣሸበርቲ መጥቓዕቲ እዩ ብምባል ኮኒኖምዎ'ለው።
ካብቲ ከባቢ ብዝተረክበ ረፖርት መሰረት እቶም ዕጡቃት ካብ ቁርዓን ንዝጠቀሱ ጅሆ ሽዑ ንሽዑ ነጻ ከምዝለቀቅዎም ተገሊጹ’ሎ።
አባላት መንገዲ አየር ቱርኪ፡ፈረንሳዊያን፡ናይጀርያዊያንን ቻይናዊያን ገለ ካብቶም አብቲ ሆቴል ጅሆ ተታሒዞም ዘለዉ ሰባት’ዮም።
አብ እዋን እቲ መጥቃዕቲ አብ ዋዕላ ቻድ ዝነበሩ ፕረዝደንት ማሊ ኢብራሂም ባቢከር ኬይታ ነቲ ዋዕላ አቋሪጾም ናብ ሃገሮም ከምተመልሱ’ውን ተፈሊጡ’ሎ።
ብተወሳኺ ኤምባሲ አሜሪካ አብ ማሊ አብቲ ሆቴል ንዘዕረፉ ዜጋታትን ንአባላት እቲ ኤምባሲን አብ ውሑስ ቦታ ክጸንሑ አተሓሳሲቡ’ሎ።
አብ ዋና ከተማ ማሊ ቱሪስት አብ ዘዘውትርዎ ቤት መግቢ አብ ወርሒ መጋቢት ዘጋጠመ ካልእ መጥቃዕቲ’ውን ሓሙሽተ ሰባት ምቅታሉ ይዝከር።
አብዚ እዋን'ዚ መዕርፎ ነፈርቲ ባማኮ አገግሎት ክህብ ከምዝጀመረን ተፈሊጡ'ሎ።


text:
ፈስቲቫል ማሕበረ-ኮም ኤርትራውያን ነበርቲ ቐጠር፡ ካብ 23 ሕዳር ጀሚሩ ኣብ ከተማ ዶውሓ፡ ብድሙቕ መዓርግ ይካየድ ኣሎ።
ብርክት ዝበሉ ኤርትራውያን ነበርቲ ቐጠር፡ ከምኡ’ውን ሰበ- ስልጣን ሚኒስትሪ ጉዳያት ወጻኢ ቐጠርን ኣብ’ታ ሃገር ዝመደበሮም ዲፕሎማሰኛታት ዝተፈላለያ ሃገራትን ኣብ ዝተረኽቡሉ፡ ኣምባሳደር ኤርትራ ኣብ ምእካብ ግብሪ ዝተራእየ ጸገማት ብግቡእ ብምልላይ፡ ነቲ ብወገን ከፈልቲ ዝነበረ ድኽመታት ብጐስጓሳት ንምእላይ፡ ብወገን ክፍሊ ኣታዊ ውሽጢ ሃገር ንዝርአ ምድንጓያትን ምምልላስን እውን ንምእራም ብዕቱብ ይስራሓሉ ከምዘሎ ኣገንዚቡ። *** ኣብ ቐጠር ኣቶ ዓሊ ኢብራሂም’ዩ ነቲ ፈስቲቫል ከፊትዎ።
ብመሰረት፡ ካብ’ቲ ቦታ ዝበጽሓና ሓበሬታ፡ ኣብ’ቲ ፈስቲቫል፡ ንባህላዊ ብዙሕነት ህዝቢ ኤርትራ ዘንጸባርቑ – ምርኢት ቊሸት ዞባታት፡ ኢደ-ጥበባዊ ስርሓት፡ ሙዚቃን ትልሂትን ዘጠቓለለ ባህላዊ መሰናድኦታት፡ ስእላዊ ምርኢት፡ ኣብ ህሉው ኩነታት ሃገርን መደባት መኸተን ዘተኰረ ሰሚናርን ካልእ መደባትን ይቐርብ ኣሎ።
ተሳተፍቲ ኣብ ዝሃብዎ ርእይቶ፡ እቲ ዓመታዊ ዝካየድ ፈስቲቫል፡ ጥምረቶም ብምትራር፡ ብድሆታት ስደት ኣብ ምግጣም፡ መንነቶም ከምኡ’ውን ሕብረተሰባዊን ሃገራዊን ክብርታቶም ብምዕቃብ ናብ ተካእቲ ወለዶታት ኣብ ምስግጋር ዓቢ ኣበርክቶ ይገብር ከምዘሎ ገሊጾም።


text:
Share List
Related posts:
- VOICE OF ASSENNA: ብምኽንያት ሓድሽ ዓመት፡ ኢሳይያስ ኣብ ኢማራት ይዕንድር፡ ኤረቲቪ ልቢወለድ መልእኽቲ ዮሃና ትፍኑ ፡ ሃ/ማርያም እሱራት ይፈትሕ
- VOICE OF ASSENNA: 2018 ዓ.ም. ዓመተ ቅዋም፡ ዓመተ ሰላም፡ ዓመተ ልዋም፡ ንህዝቢ ኤርትራ – 2ይ ክፋል
- VOICE OF ASSENNA: 2018 ዓ.ም. ዓመተ ቅዋም ንህዝቢ ኤርትራ ታሪኻዊ ጸዋዒት ንወለዶ ፍትሕን ንኹሉ ሰራዊት ቅዋምን ኤርትራ – Part 1
- VOICE OF ASSENNA: ትዕዝብተይ ኣብ ሓደ ካብ ሓልፍቲ ሃይማኖታዊ ጉዳይ ነበር ኮለኔል ጸጉ ፍስሃየ – ብ ካህን ተኽለማርያም መርካጽዮን
- VOICE OF ASSENNA: መልእኽቲ ሓጂ ሙሳ ቃል ኩልና ፡ ንመሰልና ክንስየፍ ሓላፍነት የሰክመና
- VOICE OF ASSENNA: ኣቦታት ደብረ-ቢዘን ዝባን ሕጊ እዮም ዝብሉ ዘለዉ – ብ ካህን ተኽለማርያም መርካጽዮን
- Voice of Assenna: መልእኽቲ ቅዱስ ዮሃንስ – ብ ካህን ተኽለማርያም ምርካጽዮን – ሃገረ-ስብከት ኤውሮጳ
- Voice of Assenna: ወዱ ነቲ ትማሊ ኣብ ካርሼሊ ዝተሰውአ ጅግና ተጋዳላይ ሰለሙን ሃብቶም ሳምሶን ሰለሙን መልእኽቲ የመሓላልፍ
- Voice of Assenna: ዘየደቅስ ጉዳይ ቤተክርስትያን ተዋህዶ – ብ ሊቀ ካህናት ተኽለማርያም መርካጽዮን
- Voice of Assenna: ፈላሚ ሃገራዊ መልእኽቲ ሓርበኛ ተቓላሳይ ተወልደ ተ/ማርያም (ወዲ ቫካሮ)
- Voice of Assenna: መልእኽቲ ዓለምለኻዊ ተበግሶ ኤርትራውያን ንምድንፋዕ ህዝባዊ ምንቅስቓስ – Mon, Feb 20, 2017
- Voice of Assenna: Voice of Assenna: OUR LIVES – Intv with Dr Berhan Tecle – Part 7 & Final/ Amanuel Sahle Commentary. Thursday, March 03, 2016


text:
ፖሊስ ቱኒዝያ መንብዒ ጋዝ ተጠቒሙ
ፖሊስ ቱኒዝያ ኣብ ቀረባ ድጋፍ መንግስቲ ዘትርፍ ሓድሽ ሕጊ ብምቅዋም ሰልፊ ዝወፅኡ መናእሰይ ንምብታን መንብዒ ጋዝ ከምዝተጠቐመ ፀብፃባት ሓቢሮም።
ሓደ ዓይኒ እማን ንሮይተርስ ከምዝተዛረቦ፥ እዞም ዕድመኦም ኣስታት 20 ዝኾኖም መናእሰይ ኣብ ልዕሊ መኪናታት ፖሊስ እምኒ ይድርብዩን ጎማ የቃፅሉን ነይሮም።
እቲ ጎንፂ እድታመን ኣብ ዝተብሃለት ሓንቲ ብበዝሒ ድኻታት ዝነብሩላ ከባቢ ርእሰ ከተማ እታ ዓዲ ውሽጢ'ዩ ተወሊዑ።
ትማሊ ፕሬዝዳንት ቤጂ ሳይድ ንመናእሰይ ዝኸውን ዕድል ስራሕ ንምፍጣር ቃል ኣትዮም።
ኣብ ቱኒዚያ ዳርጋ ናይ ሎሚ ሸውዓተ ዓመት ኣብ ዝተወለዐ ዓመፅ ዓረባት ሀገራት፥ ፕረዚደንት ነበር ቤን አሊን ድሕሪ 23 ዓመታት ካብ ዝበሓቱዎ ስልጣን ክወርዱ ገይሩዎም።
ኣብዚ ሐዚ እዋን እቶም ፕረዚደንት ነበር ኣብ ሳውዲ ኣብ ስደት ዝርከቡ እንትኸውን ንብረትን ሃፍትን ህዝቢ ኣባኺኖም ብዝብል ገበን ብዘየለውሉ፥ ናይ 32 ዓመታት እስራት ተፈሪዱዎም።
በአቆፃፅራ ፈረንጂ ናይ መጀመሪያ ወርሒ ሓዲሽ ዓመት ኣብ ቱኒዚያ ሰልፊ ተቀውሞ ምግባር እናተለመደ መፂኡ።
ተቃወምቲ ውድባት በጀት ዓመት 2018 ደጊሙ ክፅናዕን መንግስቲ ብልሽወና (ሙስና) ክቃለስን ፃውዒት ገይሮም።
ምስቲ ኣብዚ ሰሙን ዝተኻየደ ሰልፊ ተቓውሞ ተኣሳሲሩ ክሳብ 800 ሰባት ክእሰሩ ዝተገብረ እንትኸውን፥ ናዕቢ ብምልዕዓል ተኺሲሶም።
መንግስቲኡ ከምዘፍለጦ በቲ ዕግርግር ዝተልዓለ ኣብ ልዕሊ 97 ኣባላት ሓይልታት ጸጥታ ጉድኣት በፂሑ።


text:
Erena on Facebook
Welcome to Radio Erena!
ኣብ ካናዳ ዝርከባ ኤርትራውያን ደቂንስትዮ ደለይቲ ፍትሒ፣ ማሕበር ኣቝመን
Radio Erena: 22 August, 2014
ኣብ ካናዳ ዝነብራ ኤርትራውያን ደቂንስትዮ ደለይቲ ፍትሒ፣ ብዛዕባ ጉዳያተን ንምምይያጥ ማሕበር ከምዘቖማ ካብ ከተማ ቶሮንቶ ዝበጽሓና ሓበሬታ ኣፍሊጡ።
እታ ብደለይቲ ፍትሒ ዝኾና ደቂንስትዮ ቆይማ ዘላ ማሕበር፣ ኣብ መንጎ ኤርትራውያን ደቂንስትዮ ንዘሎ ዝተፈላለየ ጉዳያት እናልዓለት ብምዝታይ፣ ፍታሕን ንምንዳይ ከምእትሰርሕ’ዩ ተገሊጹ።
እዛ ‘ስኒት’ ብዝብል ስም ቆይማ ዘላ ማሕበር ኤርትራውያን ደቂንስትዮ ደለይቲ ፍትሒ፣ ፍልልያትን ብዙሕነትን ከም ጸጋ እትቕበልን፣ ኣብ ሓድነት ድማ እትእምንን ብምዃና፣ ኣብ ካናዳ ዝርከባ ደቂንስትዮ ብብዝሒ ክጽምበርኣ መስረቲ ናይቲ ማሕበር ዘለወን ተስፋ ምግላጸን’ውን እቲ ዝበጽሓና ሓበሬታ ብተወሳኺ ኣመልኪቱ።
ኬንያ፣ ናብታ ሃገር ዝኣትዉ ዜጋታት ደቡብ ኣፍሪቃ ቪዛ ክሓቱ ዘገድድ ሓድሽ ውሳኔ ንምሕላፍ ትዝቲ
Radio Erena: 22 August, 2014
መንግስቲ ኬንያ ናብታ ሃገር ንዝኣትዉ ዜጋታት ደቡብ ኣፍሪቃ ኣቐዲሞም መእተዊ ቪዛ ክሓቱ ዘገድድ ሓድሽ ውሳኔ ንምውጻእ ይዝትየሉ ኣሎ።
መንግስቲ ኬንያ ነዚ ንምውሳን ዝዝትየሉ ዘሎ፣ ደቡብ ኣፍሪቃ ናብታ ሃገር ንዝኣትዉ ዜጋታት ኬንያ ጽኑዕ ናይ ቪዛ ምቁጽጻር ትገብ ብምህላዋ’ዩ።
ኬንያ፣ ናብታ ሃገር ንዝኣትዉ ዜጋታት ሓያሎ ሃገራት ኣፍሪቃ ብፍላይ ንዜጋታት ሃገራት ምብራቕ ኣፍሪቃ መእተዊ ቪዛ ከምዘይትሓትት ዝፍለጥ’ዩ።
ሚኒስትሪ ትምህርቲ፣ ብሰንኪ ዋሕዚ ናብ ስደት፣ ከቢድ ዋሕዲ መማህራን ኣንጸላልዩዎ
Radio Erena: 21 August, 2014
ሚኒስትሪ ትምህርቲ፣ ካብ ዓመት ናብ ዓመት ንዘጋጥሞ ዘሎ ሃጓፍ መማህራን ንምምላእ፣ ግቡእ ስልተና ምምህርና ንዘይወሰዱ ኣማኢት ተማሃሮ ቤት ትምህርቲ ሳዋን ካልኦት ኮሌጃትን፣ ናብ ምምህርና መዲብዎም ከምዘሎ ምንጭታት ሬድዮ ኤረና ሓቢሮም።
ሚኒስትሪ ትምህርቲ፣ ነቶም ብሚኒስትሪ ምክልኻል ተመዲቦም መጺኦም ዘለዉ ልዕሊ 700 መንእሰያት፣ ናብ ርሑቕ ገጠራት መዲብዎም ምህላዉ’ውን እቲ ዝበጽሓና ሓበሬታ ብተወሳኺ የነጽር።
ካናዳ፣ ፖለቲካዊ ዑቕባ ንዝነጸገቶም ዜጋታት ኤርትራን ሰሜን ኮርያን ነናብ ዓዶም ምምላስ ትቕጽሎ ከምዘላ ተገሊጹ
Radio Erena: 21 August, 2014
ካናዳ፣ ናብ ኤርትራን ሰሜን ኮርያን ዝኣመሰላ ሃገራት ስደተኛታት ናይ ምጥራዝ መስርሕ ትቕጽሎ ከምዘላ፣ ንጸብጻብ ክፍሊ ኣገልግሎት ዶብ እታ ሃገር Canada Border Services Agency (CBSA) ብምጥቃስ ማዕከን ዜና ቶሮንቶ ስታር ሓቢሩ።
ብመሰረት እቲ ቀሪቡ ዘሎ ጸብጻብ፣ ካብ 2004 ክሳብ 2014፣ ካናዳ 24 ኤርትራውያን ሓተቲ ዑቕባን 10 ዜጋታት ሰሜን ኮርያን ነናብ ሃገሮም መሊሳ ኣላ።
ኢትዮጵያ፣ ካብ ዕደና ወርቂ 456 ሚልዮን ዶላር ኣታዊ ከምዝረኸበት ኣፍሊጣ
Radio Erena: 21 August, 2014
ኢትዮጵያ ካብ እተካይዶ ዘላ ናይ ወርቒ ዕደና ኣብዚ ዓመት እዚ 456 ሚልዮን ዶላር ኣታዊ ከምዝረኸበት ኣፍሊጣ።
ነዚ ዝሓበረ ኣፈኛ ሚኒስትሪ ንግዲ እታ ሃገር ዓብዱራሕማን ስዒድ፣ ምስ ናይ ዝሓለፈ ዓመት ኣታዊ ክነጻጸር እንከሎ ግና ብ122 ሚልዮን ዶላር ከምዝጎደለ ምግላጹ’ውን ዎርልድ ቡለቲን ዝተባህለ ኣብ ቁተባ ዘተኩር ማዕከን ዜና ኣመልኪቱ።
ብናይ ግእዝ ዓውደ ኣዋርሕ፣ ኣብ ወርሒ ሓምለ ዝዛዘም ፊስካላዊ ዓመት ኢትዮጵያ፣ ብሚኒስትሪ ንግዲ እታ ሃገር ኣብ ዝቐረበ ጸብጻብ፣ ኢትዮጵያ 12.35 ቶን ወይ 123.5 ኩንታል ወርቂ ናብ ዕዳጋ ዓለም ከምዘቕረበት ኣነጺሩ።


text:
ህዝቢ ኤርትራ ነፍስናን መሬትናን
ምርኣይ ምግጋይ ኴንና፡ ሎሚ ዘይነደርናስ መዓስ?!!!
ብዑቕባይ ገብረመድህን (ከምብሪጅ፡ ማሳቹሰትስ፡ ሰ.ኣ.)
ጥቅምቲ (October) 1: 2016
እዚ ትርእዩዎ ባህሪያዊ ስእሊ ምድሪ መሬት ኤርትራ ኣይኮነን! ግዳይ ውዲት ፋሺስታዊ ውልቀመላኺ ኢሳያስን ባህሪያዊ ጸጋታት ሃገራት ሳልሳይ ዓለም ግሒጡ ምስ ወድኤ፡ ብዘይ ሓላፍነት የዕኒዩ ዝሃድም ባዕዳዊ ኩባንያን ዘስዕቦ ናይ ዘሎ ዕንወት ስእሊ`ዩ።
መሬት ኩሉ ኢያ! ህዝባ ምስ ዝሕልዋን ዝከናኸናን፡ ወሃቢት ኩሉ ዓይነታት ጸጋኣ ኢያ፤ ኣይትጠልምን`ያ! ኣደ ምድራዊ ህይወት`ያ፤ ናብ መሬት ክሳብ ንምለስ፡ ኩሉ ንህይወትና ዘገልግለና ካብ መሬት ኢና እንደልዮ። መሬት ጸጋኣ ክትልግሰልካ ኸኣ ክንክን የድልያ። ጸጋ ዝናብን ጥዑም ኣየርን ዘኽእሉ ኣጋራብ ብኽብሪ ክትከናኸኖም ይሓትት፤ ፈርያም ሃብቲ መሬት ከይብሕጐጕ በግራብን ሮማዲ ሳዕርን ኪዕቀብ ትገብሮ፡ ትዛልዮ። ዋናኣ ምስ ሰኣነት፡ ከብዳ ምስ ተጓሕጐሐት ግን ካበይ ኣምጺኣ ክትልግስ! እዚ ትርእዩዎ ምርኣይ ምግጋይ መሬት ክንደይ ጉድ ዝተራእየሉ፡ ክንደይ ኣበሳ ዝተፈጸመሉ ተካል መሬት`ዩ። ንረብሓ ዋናታት መሬት ኣብ ከብዱ ዝዓቘሮ ባህሪያዊ ጸጋ ወርቂ፡ ነቭሱን ዝተባህለ ናይ ካናዳ ካምፓኒ፡ ንኣካባቢያ ጥዕና ኣብ ግምት ከየእተወ ብምፍሓር፡ 60% ናብ ጁባኡ፡ 40% ናብ ጁባ ፋሺስታዊ ውልቀመላኺ ኢሳያስ፡ 0% ንረብሓ ህዝቢ ኤርትራን ምዕባለ ሃገርን፡ በስገዳድ ወፍሪ ባርነት፡ ኣብ ዓለም ዘይተራእየን ብሕጊ ክብሪ ወድሰብ ዓገብ ዘይተባህለሉን ኣብ ልዕሊ ህዝብን መሬትን ናይ ዝፍጸም ዘሎ ግፍዒ መርኣያ ኢዩ። እዚ ትርእዩዎ ዘሎኹም ምርኣይ ምግጋይ ኮይኑ ዘሎ መሬት፡ ኣብ ቅድሚ ዓይንና ንህዝቡ ዝዓቘሮ ባህሪያዊ ሃብቲ ወርቁ ተዘሚቱ፡ ንዘለዓለም ምስሉ ዝተደወነ፡ ዝከላኸለሉ ዝሰኣነ ዘኽታም መሬትና ኢዩ።
ንመሬቱ ንልዕሊ ርብዒ ዘመን ዘይተኣደነ መስዋእቲ ከፊሉ ካብ ኢድ ባዕዲ ናጻ ዘውጽአ ህዝቢ፡ ኣብ ቅድሚ ዓይኑ ትም ኢሉ ክዝመት፡ ካብዚ ንላዕሊ ዘነድር እንታይ ኩነታትን መዓስን ኢዩ ክመጾ ዝጽበ?! እቲ መሪር ሓቂ ግን፡ ኤርትራ ካብ ቃልሲ ንናጽነት ጀሚሩ ክሳብ ሕጂ፡ ኣብ ከበሳን ቆላታትን ኣግራባ ብዘይ ንሕስያ በሪሱን ገና`ውን ከምዚ ኣብ ላዕሊ ንርእዮ ይበርስ ብምህላዉ፡ ንምድራበዳነት ቃልዕ ኮይና ምህላዋ ዘስደምምን ዘሕዝንን ኢዩ።
ጸጋ ሃገርካ ብባዕዳውያን ኪዝመትን መሬትካ ኪበርስን ከሎ ልዑል ነድሪ ከስዕብን መዕገቲ ኪትገብረሉ ዝግባእን ይኹን`ምበር፡ ካብኡ ንላዕሊ ከነድረና ዝግብኦ ከም ህዝቢ ኣብ ትሕቲ ሓደ ፋሺስታዊ ውልቀመላኺን በጻብዕ ዝቝጸሩ ጃንዳታቱን ንጸንት እናሃለና ዘይመነድሪና ንዓለም ከይተረፈ ኣስደሚሙዎ ኣሎ። እንታይ`ዩ ጉድና! ፍረ ናይ ብሓድነት ምቅላስ ናጽነት ምዃኑ ዝረኣየ ህዝቢ፡ ሎሚ ከመይ ኢሉ ኢዩ ብጫሌዳዊ ፍልልያት ብፍቓዱ ተበታቲኑ ኪጸንት ዝፈቅድ?!
ባዕዳዊ መግዛእቲታት - ነታ ትንፋስ ምልኣት ህይወትን ማእለማ ዝተወሃሃደ ሕብረተሰብን ዝኾነት፣ መሰላትን ግቡኣትን ስድራ ቤታትን እንዳታትን ከም ማእዶ ጠሚራ ዝሓዘት፡ ብሰላም ትልለ ዓዲ ካብ ሱራ ኪምሕዉዋ ኣይፈተኑን። መግዛእቲ ኢትዮጵያ ከይተረፈ፡ ዓዲታት ምቅጻልን ብጃምላ ምቕታልን ይፍጽም እኳ እንተ ነበረ፡ ንሕብረተሰብ ባሕጒጉ ከጽንት ኣይፈተነን። ዘየናሕሲ ፖለቲካዊ መቕተልቲ እናፈጸመ፡ እሱራት ኪብጽሑ፣ ኣብ ቅድሚ ፍርዲ ኪቐርቡ ዕድል ይህብ ኔሩ ኢዩ። ሎሚኸ? ንግሁድ ነገር እንታይ ምዝርዛር የድልዮ!
ህዝቢ ኤርትራ መኣዝንና ስሒትና ኣብ ግጉይ መንገዲ ካብ ንጓዓዝ ብውሑዱ ልዕሊ ርብዒ ዘመን ሓሊፉና ኣሎ። ከም ህዝቢ ክልተ ናይ ጥፍኣትና ጠንቂ ንዝኾኑ ዝፈጸምናዮም ጉድለታት ንዘክር፡-
- ብፍቓድና ሕጋውን ባህሪያውን ስልጣን ህዝቢ ንውልቀመላኺ ሽፍታ ኣረኪብና ንፋሺስታዊ ስርዓት ኪስዕርር ጥጡሕሕሕሕሕ ሕ ሕ ባይታ ፈጢርና ናይ ጥፍኣትናን ዕንወት ሃገርናን ጠንኪ ኴንና ምህላውና፡፤
- ንኺፍጠር ዕድል ዝሃብናዮ ፋሺስታዊ ስርዓት ብስሙር ህዝባዊ ድምጽን ሓይልን ኣልጊስና፡ ግዝኣተ ሕጊ ተኺልና ፍትሒ ዘውሕስ ደሞክራሲያዊ ስርዓት ከይንተክል፡ ብውድበይ ውድብካ፣ ወገነይ ወገንካ፣ ሃይማኖተይ ሃይማኖትካ ወ.ዘ.ተ. - ኣብ ትርጉም ኣልቦን ሓደገይናን ጫሌዳዊ ዓዘቕቲ ምፍልላይ ጥሒልናን፣ ናይ እንታይ ገዲሱኒ ገበን ምፍጻምናን (Indifference is the greatest crime) ንጸሊም ደመና ዕንወት ሃገርን ስቓይ ህዝብን ኪናዋሕ ባዕልና ጠንቂ ንኸውን ምህላውና ኢዩ። እዚ ዝተጠቕሰ ክልቲኡ ዓበይቲ ጕድለታት ኢድ ባዕዲ ዘይብሉ ባዕልና ንሕተተሉ መልመስቲ ኢዩ። ድሕሪ`ቲ ንምሉእ ዓለም ዘገረመ ጽንዓትን ዓወትን ምዃኑ ከኣ ንምሉእ ዓለም ዳግም የገርም ኣሎ።
ነዚ መሪር ሓቂ፡ ንሓዋሩ ፍጹም ከይጸልመተ ኪስቆረናን ክንበራበረሉን ይግብኣና። ካብ ጊዜ ቃልሲ ጀሚሩ ትርጉም ብረሃጽካ ምንባር ዘይፈልጥ ውልቀመላኺ፡ ብዘይ ንሕስያ ካብ ህዝቢ እናሸምጠጠን እናመንዘዐን ዓዲ ዝኣተወ፡ ናይ ተዅላ ባህሪኡ ኪቕርን ሓላዪ ህዝቢ ኪኸውንን ተጸቢናዮ። እንተ ኾነ - ወዲ ድሙ ነይገድፍ ግብረ እሙ - ከም ዝበሃል፡ ንሽፍታዊ ባህሪኡ ናብ ፋሺስትነት ብምዕዛዝ፡ ንግድን ሸቐጥን ማሕረስን ሽቕለትን ከልኪሉ፣ ንኣፍራዪ ጕልበትን መሃዚ ኣእምሮን መንእሰይ ብወፍሪ ባርነት ኣደንዚዙ፣ ናይ ትምህርትን ምዕባለን ምጽልማት ኣዊጁ፣ ኣብ ርእሲ`ቲ ብወለንትኡ ዝኣወጆ ተኻታታሊ ኣጽናቲ ኲናታት፡ ብዘይ ክስን ግቡእ ፍርድን ሰባት ምእሳርን ምጽናትን ዕለታዊ ህይወት ምግባሩ፣ ብኣልማማ ሃገር ብዘይ ፍቓድ ወረቐት ህዝባ ዘይንቀሳቐሰላ ዓባይ ቤት ማእሰርቲ ኮይና ኣላ። ከም ህዝቢ፡ ኣብ ዝሃለና ንሃሉ፡ ኣብዚ ህሞት`ዚ ዘይነደርናን ምእንቲ ፍትሒ ብሓባር ቅልጽምና ዘየልዓልናን መዓስ ኢና ንህላዌና ክንበረበር?!!!
መሬት ፍጹም ከይጸልመተ፡ ብሓባር ብዕትበት ዘቲና መፍትሒ ክንረኽበሉ ሕቶ ቀጻልነት ከም ህዝብን ሃገርን ምህላውና ወይ ዘይምህላውና ኢዩ። ንዘይምህላዉ ዝመረጸ ህዝቢ ዓለም ቅድሚ ሕጂ ኣይተራእየን፤ ቀዳሞት ኤርትራውያን ኴንና ከይንረከብ ኣቲናዮ ዘለና ሃገራዊ ኣፈርክቡ ክንበራበረሉ ዝግብኣና ህሞት ምዃኑ ዘከራኽር ኣይኮነን። እቲ ብዓለማዊ ተበግሶ ዝካየድ ዘሎ ህጹጽ ጻውዒት ህዝባዊ ምንቅስቓስ - ካብ ባይታ ክብገስ ዝግብኦ ናይ ህዝብን፡ ንህዝብን፡ ንህዝብን ሓባራዊ ቃልሲ መተካእታ ዘይብሉ ፍታሕ ሽግር ሃገር ምዃኑ ሕልና ዘለዎ ኤርትራዊ ዜጋ ዛጊት ተገንዚቡዎ ዘሎ ጉዳይ ኢዩ። እቲ ተሪፉ ዘሎ ዕማም ኣብ ግብሪ ምትርጓሙ ኢዩ። እቲ ምንታይ፡ ትዝርብ ውዒልካ እንተ ሓደርካ፡ ኣብ መወዳእትኡ፡ እቲ ወሳኒ ግብርን ውጽኢትን ጥራይ ኢዩ። እዛ ሓላፍነት እዚኣ ኣፍጢጣ ካብ ትጥምተና ርብዒ ዘመን ሓሊፉና ኣሎሞ፡ ንዕዙዝ ጉዳይና ከም ዘይናትና ምርኣይ ይኣክል ንበሎ።
``እምነት ብዘይ ግብሪ፡ ጸሎት ብዘይ ፍቕሪ ኣይፈቱን ረቢ/ፈጣሪ።
ከምቲ ``ሓዊ ኣተወካ እንተ በልዎስ ደሓን ሳዕሪ ተኸዲነ`ለኹ`` ዝበለ ኣይንኹን።
``ኣሕዋት ምስ ዚሰምሩ፡ እንታይ ዘይገብሩ፣
``ኣሕዋት ምስ ዚጻልኡ፡ እንታይ ዘየጥፍኡ።``
ዝብል ልቦና ቀዳሞት ዘኪርና፡ ካብ ታሪኽናን እዋናዊ ኩነታት ሃገርናን ተማሂርና፡ ንድሕነትና ንጠቐመሉ።
ፍትሒ ኪነግስ፡ ምልኪ ነልግስ!
ራህዋን ሰላምን ንውጹዕ ህዝቢ ኤርትራ!!
ቅዱስ ግብራዊ ዝኽሪ ንሰማእታት ሃገር!!!


text:
ተቓወምቲ ውድባት ግን መንግስቲ ንህዝቢ ይቕሬታ ክሓትትን ንስድራ መወቲ ካሕሳ ክኸፍልን ኣተሓሳሲቦም።በሰንኪ ትማሊ ዝበፅሐ ሓደጋ ሎሚ መዓልቲ ኣብ ዝተፈላለዩ ከባቢታት ኦሮሚያ ሎሚ መዓልቲ ተቓውሞ ከምዝተኻየደ ዝበፅሐና ዜና ሓቢሩ።
ኢትዮጵያ ኣብ ሓዘን ትርከብ።ኣፈጉባኤ ፓርላማ ኢትዮጵያ ኣቶ ኣብዳኡላ ገመዳ ኣብ ቢሾፍቱ በዓል እሬቻ ንዝሞቱ ንምዝካር ካብ ሎሚመዓልቲ ሶኑይ ጀሚሩ ሰለስተ ሃገራዊ ናይ ሓዘን መዕልታት ኣዊጆም።ኣብ ኩሎም መንግስታዊ ትካላት ኣብ ኤምባሲታትን ቆንሱላትን ኢትዮጵያ ኣብ ኣብያተ ትምህርትን መራኽብትን ባንዴራ ኢትዮጵያ ትሒቱ ይምብልበል ኣሎ።
ብዝሒ ዝሞቱ ሰባት እናወሰኽ ምዃኑ እቲ ሓዘን ዝኸደበ ገይሩዎ’ሎ።ምኽትል ኣቦ መንበር ተቓዋሚ ውድብ ናይ ኦሮሞ ፊደራሊስ ኮንግረስ ኣቶ ሙላቱ ገመቹ በዝሒ ዝሞቱ ብዝለዓለ ወሲኹ’ሎ ኢሎም።
መንግስቲ ኢትዮጵያ ግን በዝሒ ዝሞቱ ሰባት 55 ምብፅሑ ገሊፁ’ሎ።
ቀዳማይ ሚኒስትር ሃይለማሪያም ደሳለኝ ሓዘኖም ብምግላፅ ንስድራ መወቲ ፅንዓት ተመኒዮም ኣለው።ንፁሃን ዜጋታት ህይወቶም ዝስኣኑ እከይ ብዝፈጠሩዎ ዕግርግር እዩ ኢሎም።
ምስዚ ዘይሰማምዑ ተቓወምቲ ግን ንዝጠፍአ ህይወት ሰብ ተሓታቲ መንግስቲ እዩ ኢሎም ኣለው።ዋና ፀሓፊ ውድብ ሓድነት መላእ ኢትዮጵያ ኣብ ናይ እምነት ቦታ ዕጡቓት ጥይትን ዘንብዕ ጋዝ ምትኳሶም እቲ ህዝቢ ተቓውምኡ ከቕርብ ከሎ እውን ብትዕግስቲ ብዘይምስማዕን ናይ ምርግጋእ ስራሕ ብዘይምስርሑን መንግስቲ ብወግዒ ይቕሬታ ክሓትት ኣለዎ ኢሎም።
ብዝተኣሳሰረ ዜና ናይ ትማሊ በዓል ኢሬቻ ዝበፅሐ ሓደጋ ስዒቡ ኣብ ዝተፈላለዩ ከተማታት ኦሮሚያ ተቓውሞ ከምዝተልዓለ ተቓዋምቲን መንግስትን ገሊፆም።
ምሉእ ትሕዝቶ ኣብዚ ምስማዕ ይኽኣል።


text:
ፕረዚደንት ሶማል መሓመድ ዓብዱላሂ ዝሓለፈ ሰሙን ኣብ ኤርትራ ዑደት ኣብ ዘካየድሉ እዋን ኣብ ልዕሊ ኤርትራ ዝተነብረ እገዳ ክለዓል ንሕቡራት ሃገራት ዘቕረብዎ ጻውዒት ጅቡቲ ኮኒናቶ።
ኤምባሲ ጅቡቲ ኣብ ሶማል: ፕረዚደንት ሶማል መሓመድ ዓብዱላሂ ዝሓለፈ ሰሙን ኣብ ኤርትራ ዑደት ኣብ ዘካየድሉ እዋን ኣብ ልዕሊ ኤርትራ ዝተነብረ እገዳ ክለዓል ንሕቡራት ሃገራት ዘቕረብዎ ጻውዒት መንግስቲ ሪፖብሊክ ጅቡቲ ምሕዛኑ ኣብ ዘውጽኦ መግለጺ ሓቢሩ።
እቲ ብመገዲ ኤምባሲ ጅቡቲ ኣብ ሶማል ሎሚ ባሕቲ ነሓሰ ዝወጸ መግለጺ- “ሶማል ከም ልኡላዊት ሃገር ምስ ዝኾነት ሃገር'ቲ ዞባ ዲፕሎማስያዊ ዝምድና ክትምስርት መሰላ ምዃኑ ድሕሪ ምጥቃስ: እንተኾነ ከም ሶማል ዝአመሰለ ሓው ጅቡቲ ዝኾነ መንግስቲ: መሬትን እሱራት ጅቡትን ንዝሓዘ መንግስቲ ኤርትራ ድጋፍ ክህብ ግን ቕቡል ኣይኮነን ” ኢሉ።
ፕረዚደንት መሓመድ ከም ፕረዚደንት ሓው ሃገረ ሶማል፡ ኣብ መግለጺኡ ንጉዳይ ዶባዊ ሽግር ኤርትራን ጅቡትን ክጠቕሶ ይግባእ ነይሩ ዝበለ መግለጺ ኤምባሲ ጅቡቲ ኣብ ሶማል፥ ፕረዚደንት መሓመድ ነቲ ኣብ መንጎ ኤርትራን ሪፖብሊክ ጅቡቲን ዘሎ ናብ ዶብ ግጭት ብሰላማዊ መንገዲ ዝፍትሓሉ መንገዲ ክጽውዕ ይግባን ኔሩ ክብል ብተወሳኺ ኣብ ዘውጽኦ መግለጺ ጠቒሱ።
ኣብ መንጎ ኤርትራን ጅቡቲን ብዝተፈጥረ ናይ ዶብ ግጭት ጅቡቲ ከቢድ ዋጋ ከምዝኸፈለትን እቲ ጉዳይ ክሳብ ሕጂ ከምዘይተፈትሓን ብምግላጽ: ሶማል ነቲ ንኤርትራ ትህቦ ደገፍ ንጅቡቲ ቅቡል ከምዘይኮነ'ዩ እቲ መግለጺ ሓቢሩ።
እዚ ከምዚሉ እንከሎ ኣምባሳደር ጅቡቲ ኣብ ሶማል ዓደን ሓሰን ዓደን ነዚ ብዝምልከት ምስ ድምጺ ኣመሪካ ቋንቋ ሶማል ኣብ ዝገበርዎ ቃለ መጠይቕ: መግለጺ ፕረዚደንት ሶማል መሓመድ ዓብዱላህ መሓመድ ኣብ ጉዳይ ምልዓል ብሕቡራት ሃገራት ኣብ ልዕሊ ኤርትራ ዝተነብረ እገዳ "ኣዝዩ ዘሰንብድ" ክብል ገሊጽዎ።
"ዞባዊ ሰላምን ዕብየንት ዝምጽእ ኩሉ ንድግፎ ኢና። እንተላይ ዲፕሎማውያዊ ምብጻሕ ኣብ ሞንጎ ሃገራት" ዝበለ ኣምባሳደር ጅቡቲ ኣብ ሶማል ዓደን ሓሰን ዓደን "ይኹንምበር ቁጠባን ኣህጉራዊ ምስልን ጅቡቲ ክጎድእ ተሓሲቡ ንዝካየድ ግን እቲ ደረጃ ሓሊፍናዮ ኢና" ክብል ብተወሳኺ ንድምጺ ኣመሪካ ቋንቋ ሶማል ኣብ ዝሃቦ ቃለ መጠይቕ ሓቢሩ።
ቀዳማይ ጸሓፊ ኣምባሳደር ኤርትራ ኣብ ቤት ምኽሪ ጸጥታ ሕቡራት ሃገራት አቶ ነቢል ስዒድ: ትማሊ ኣብ ኣኼባ ቤት ምኽሪ ጸጥታ ሕቡራት ሃገራት ተረኺቦም እቲ ቤት ምኽሪ ንሰላምን ጸጥታ ዞባ ቀርኒ ኣፍሪቃ ኣወንታዊ ኣበርክቶ ንምግባር ካልእ ዕድል ክሓልፎ የብሉን ድሕሪ ምባል ኣብዚ ሕጂ እዋን ኣብ ሓደጋ ዘሎ ተአማንነት’ቲ ቤት ምኽሪ ብዜጋታት እቲ ዞባ’ዩ ክብሉ ምፍላጦም ይዝከር።።
ቀዳማይ ጸሓፊ ኣምባሳደር ኤርትራ ኣብ ቤት ምኽሪ ጸጥታ ሕቡራት ሃገራት አቶ ነቢል ስዒድ ብዘይካዚ፤ ኣብ ልዕሊ ኤርትራ ተነቢሩ ዘሎ እገዳ ብቕልጡፍን ብዘይ ዝኾነ ቕድመ ኹነት ብምልዓል እቲ ቤት ምኽሪ ዜጋታት ዞባ ቀርኒ ኣፍሪቃ ብሰላምን ብዕዉት ቑጠባ ብሓባር ክነብሩ ንዘለዎም ንድልየት ከምዝድግፍን ኣወንታዊ መልእኽቲ ከሕልፍ ኣለዎ ክብሉ ኣብቲ ኣጋጣሚ ጸዊዖም እዮም።


text:
ዋና ፀሓፊ ተቓዋሚ ውድብ ግንቦት ሸውዓተ ኣቶ እንዳርጋቸው ፅጌ ኣብ ውሽጢ ኢትዮጵያ ክኾኑ ከምዝኽእሉ ሪፖርት ከምዝበፅሖ መንግስቲ ኢንግሊዝ ኣፍሊጡ።Human Rights WATCH ዝተብሃለ ተሓላቒ ሰብኣዊ መሰላት ብወገኑ ኣቶ እንዳርጋቸው ናብ ኢትዮጵያ ምውሳዶም ርግፀኛ እየ ኢሉ’ሎ።
ወሃቢ ቃል ምንስቴር ወፃኢ ኢንግሊዝ ብኢሜይል ኣብዝደደልና መልእኽቲ ናይ ኢንግሊዝ ዜጋ ዝኾኑ ኣቶ እንዳርጋቸው ካብ 17 ሰነ 2006 ዓ/ም ጀሚሩ ምጥፍኦምን ኣብ ለንደን ንዝርከቡ ኣምባሳደር የመን ምዝርራብ ሓዊሱ ሰበስልጣን የመን ኣቶ እንዳርጋቸው ፅጌ ዝርከብሉ ክገልፁልና ፅዕንቶ ከነሕድርን ፀኒሕና ይብል።ሕዚ ግን ይብል እቲ መልእኽቲ ዝርከብሉ ኣብ ውሽጢ ኢትዮጵያ ምዃኖም ዝሕብሩ ፀብፃባት ዝበፅሐና ብምዃኑ ዝምልከቶም ሰበስልጣን ብቕልጡፍ ከረጋግፁልናን ስግኣትና እውን እናገለፅና ክንሓትትን ኢና ይብል እቲ ዝተልኣኸልና መግለፂ።
እዚ ከምዚ ኢሉ እናሃለወ ጉዳይ ኣቶ እንዳርጋቸው ፅጌ ከምዝተሓሳሰቦ ንሰብኣዊ መሰላት ዝሕለቕ ትካል ሂውማን ራይትስ ዎች ገሊፁ’ሎ።
እቲ ትካል ሎማዕንቲ ኣብዘውፅኦ መግለፂ ኢትዮጵያ ንኣቶ እንዳርጋቸው ዓለምለኸ ግቡኣ ብዘኽብር ኣገባብ ንኽትሕዞም ኣብቲ ትካል ዳይረክተር ኣፍሪካ ሌስሊ ሌፍኮ ሓቲተን ኣለዋ።
ኣብ የመን ሰንዓ ዝርከባ መርማሪት ህውማን ራይትስ ዎች በልኪስ ቬላ ኣብ የመን ምስ ኣተው ሽዑ ንሽዑ ናብ ኢትዮጵያ ምውሳዶም ኢና ዝተረዳእና ይብላ።ናብ ኢትዮጵያ ካብ ዝተጉዓዙላ በረራ ምርግጋፀን እውን ወሲኾነ ሓቢረን።
ኣስዒበን ‘’ብናተይ ኣረዳድኣ ኣቶ እንዳርጋቸው ንልዕሊ ሓደ ማዕልቲ ኣብ የመን ኣይፀንሑን።ብኣንፃሩ ምስተትሓዙ ኣብ ውሽጢ ደቓይቕ ከምዝተባረሩ ምንጭታትና ገሊፆምልና ኣለው’’ኢለን።
መንግስቲ ኢትዮጵያ ግን ኣቶ እንዳርጋቸው ፅጌ ኣብ ኢደይ ኣይኣተውን ግን ክንሓትት ንኽእል ኢና ክብል ገሊፁ’ሎ።
ኣቦ መንበር ኮሚቴ ርክብ ጉዳያት ወፃኢ ግንቦት ሸውዓተ ኣቶ ሙሉነህ እዩኤል ውድቦም ንኣቶ ኣንዳርጋቸው ኣሕሊፉ ኣብ ልዕሊ ዝሃበ መንግስቲ የመን፡ናይ ገዛእ ባዕሉ ዜጋ ንምፍታሕ ፃዕሪ ኣብ ልዕሊ ዘይገበረ መንግስቲ ኢንግሊዝን ኣብ ልዕሊ መንግስቲ ኢትዮጵያን ዝተፈላለዩ ስጉምትታት ንምውሳድ ኣብ ምሉእ ዓለም ሰፊሕ ምቅስቓስ ከምዝጀመረ ሓቢሮም ኣለው።


text:
ልኡክ ቅዱስ ሲኖዶስ ሓዋርያዊ ዑደት ኣብ ሃገረ ፊላንድ ኣካይዱ!
ብብፁዕ ኣቡነ ሉቃስ ዋና ጸሓፊ ቅዱስ ሲኖዶስ ዝተመርሐ ልኡኽ ቅዱስ ሲኖዶስ፡ ከም ኣካል ናይቲ ኣብ ሃገረ ስብከት ኤውሮጳ ዝገብሮ ዘሎ ሓዋርያዊ ዑደት ኣብ ሃገረ ፊላንድ ናብ ዝርከቡ ምእመናን ምብጻሕ ሥራሕ ንምፍጻምን ታቦት ንምእታውን ብዕለት 23 - 24 መጋቢት 2008 ዓ.ም. ገይሹ።
ብዋና ጸሓፊ ቅዱስ ሲኖዶስ ብፁዕ ኣቡነ ሉቃስ ዝተመርሐ ልኡኽ፣ ብጊዜያዊ ኣመኃዳሪ ሃገረ ስብከት ኤውሮጳ ቆሞስ ኣባ ሃብተወልድ ሃብተማርያምን ጸሓፊ ሃገረ ስብከት ኤውሮጳ ኣቶ ኣብርሃም ፋሲልን ተሰንዩ ዑደት ኣብ ዘካየደሉ እዋን፦ ብናይ መድኃኔ ዓለም ቤተ ክርስቲያን ፊላንድ ሰበኻ ጉባኤን ምእመናንን ምእመናትን ምዕሩግ መንፈሳዊ ኣቀባብላን እንግዶትን ተገይሩሉ።
ብመሠረት መርሓ ግብር፡ በዓል ጥንተ ስቅለት መድኃኔ ዓለም ንምኽባር ዓርቢ 23 መጋቢት፡ ካብ ሃገረ ስዊድንን ኖርወይን ብዝመጹ ሊቃውንት መዘምራንን ካህናትን ዝተመርሐ ዋዜማ ካብ 4፡00 ድ.ቀ.፣ ከምኡ’ውን ስብሐተ ሌሊት ካብ ፍርቂ ለይቲ ጀሚሮም ስብሓተ ማኅሌት ኣብጺሖም። ካብ 6፡30 ቅ.ቀ. ድማ ኣብቲ ኣብ ሃገረ ፊላንድ ናይ መጀመርታ ቅዱስ ታቦት መድኃኔ ዓለም፡ ብኣቡነ ሉቃስ ዝተመርሐ ጸሎተ ቅዳሴ ተሠሪዑ።


text:
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!!!
፰/8 መስከረም ዕረፍቲ ሊቀ ነቢያት ሙሴ / 8th September The Death of Moses The Prophet
ሙሴ ማለት ካብ ማይ ዝወጸ፡ኣብ ማይ ዝተረኽበ ማለት እዩ።ትውልዱ ካብ ነገደ ሌዊ፡ኣቦኡ እምበረም፡ኣዲኡ ዩካብድ ይበሃሉ።ዝተወለደሉ ቦታ ግብጺ እዩ። እስራኤላውያን ወዲ እንተወሊዶም ክቐትልዎም ብፎርኦን ትእዛዝ ተዋሂቦም ክሳብ ሙሴ ዝዉለድ ሸውዓተ ወርሒ ኣቑጺሮም ነበሩ(ኩፋ 32፡24)። ሙሴ ምስተወለደ “ለዝንቱ ሕጻን ይከድኖ ሞገስ እምንዕሉ” ከምዝበሃል፡ኣብ ገጹ ብርሃን ተሳኢሉ ነበረ። “ዓቀብተ መወልዳን ፎሓ፡ሲፓራ ለዝሰ ዘፈጠሮ ይቅትሎ” እተን መሕረስቲ ፎሓን ሲፓራን ዝተባህላ ግርምኡን ብርሃኑን ርኤን ነዝስ እቲ ዝፈጠሮ ይቅተሎ ኢለን ገደፍኦ። ኣዲኡ ዩካብድ ንሰለስተ ወርሒ ሓቢኣቶ ድሕሪ ምጽናሕ ኣብ ሳንዱቕ ጌራ ኣብ ገምገም ሩባ ኣቐመጠቶ።ለይቲ ለይቲ እንዳኸደት ድማ ተጥብዎ ነበረት።ብመዓልቲ ድማ ሓብቱ ማርያም ትሕልዎ ነበረት። ኣብ ሻውዓይ መዓልቱ ተርሙት ጓል ፎርዖን ኣገልገልታ ኣኸቲላ ክትሕጸብ ናብቲ ሩባ ምስወረደት ብኽያት ህጻን ሰምዐት።ነቲሳንዱቅ ከፊታ ድማ ኣውጻኣቶ። “እማይ ዘኣዉጻእኩዎ” ብምባል ሙሴ በለቶ።ሓብቱ ማርያም ብማዕዶ ኮይና ትዕዘብ ስለዝነበረት፡ ኣጥብያ ተዕብየለይ እንተዝረክብሲ ክዳውንታን፡ ቀለባን እንዳሃብኩ መንበርክዋ ነይረ ክትብል ከላ ሰምዓታ። ቀሪባ ድማ ከምጽኣልኪ በለታ። ተርሙት እውን ኣምጽእለይ በለታ። ማርያም ድማ ነዲኣ ኣምጽኣትላ። እንዳኣጥበውኪ የዕብይለይ ኢላ ዘድልያ ኩሉ ሃበታ፡ኣዲኡ ዩካብድ ድማ ብሞግዚትነት የዕበየቶ(ዘጸ 2፡1-10 , ኩፋ 32፡20-24 እብ 11፡23)።
ሙሴ ምስ ዓበየ ተርሙት ወደይ ኢዩ ኢላ ናብ ቤተ መንግስቲ ኣእተወቶ። ሙሴ ግን ወዲ ጓልፎርዖን ተባሂሉ ብሓጎስን ብደስታን ካብ ምንባር ምስ እስራኤላውያን የሕዋቱ መከራ ምቕባል መሪጹ፡ “ፎርዖን ኣባሓጎኻ፡ተርሙት ኣዴኻ”ክብልዎ ኸለዉ፡ “ወዶም ኣይኮንኩን”ይብል ነበረ። “በተኣምኖ ልሂቆ ሙሴ ክህደ ከመኢይበልዎ ወልደ ወለተ ፎርዖን” ሙሴ ምስ ዓበየ ወዲ ጓል ፎርዖን ከይብሃል ብእምነት ዓበየ(እብ 11፡24)።
ወዲ ኣርብዓ ዓመት ምስ ኮነ ናብ ቦታ ሕርሻ ወጸ። ሓደ ግብጻዊ ንሓደ እስራኤላዊ ክብድሎ ምስረኣየ፡ቀቲሉ ኣብ ሑጻ ቐበሮ።ብኻልእ ግዜ ናብ ቦታ ሕርሻ ምስ ከደ ድማ ክልተ እስራኤላውያን ክበኣሱ ጸንሕዎ። “የሕዋት ከለኹም ከመይ ኢልኩም ትበኣሱ ኣለኹም”ምስ በሎም፡ ሓደ ካብኦም “ንስኻ ኣብ ልዕሌና ፈራዲ ዝገበረካ መን እዩ፡ዶ’ዋላስ ከምቲ ግብጻዊ ነቲ ዝቐተልካዮ ክትቀትለና ስለዝደለኻ ኢኻ”ኢሉ መለሰሉ። ሙሴ ዝገበሮ ከምዝተፈለጠ ምስ ተረድአሃዲሙ ናብ ምድያም ብምኻድ ንሲፓራ ጓል ዩቶር ተመርዕዩ ኣብኡ ተቐመጠ።
መሴ ኣብ ጉስነት ከሎ ኣብ እምባ ኮሬብ ሓመልማል ገረብ ምስ ሓዊ፥ሓዊ ድማ ምስ ሓመልማል ተወሃሂዱ፥ ሓመልማል ነቲ ሓዊ ከየጥፈኦ፥ ሓዊ ድማ ንሓመልማል ገረብ ከየቃጸሎ ረኣየ። ነተን ኣባጊዑ ኣብ ዝፈረሰ ቀጽሪ ዓጽዩ ነቲ ዝረኣዮ ክርእዮ ከደ። “ሙሴ ሙሴ ፍታሕ ቶታነ ኣሳእኒከ እስመ ዘትከይዳ ምድር ቅድስት ይእቲ/ እዛ ቦታ እዚኣ ቅድስቲ ኢያ እሞ ሳኣንኻካብ እግርኻኣውጽእ”ዝብል ድምጺ ሰምዐ። እዚ ድማ ናብታ ቅድስቲ ዝኾነት ቤተክርስቲያ ምስ ጫማና ክንኣቱ ከምዘይብልና ክምህረና ስለዝደለየ እዩ። ኮሬብ(ደብረሲና) ናይ ቤተክርስቲያን ምሳሌ ኣዩ። “ርእየ ርኢኩ ሕማሞሙ ለሕዝብየ ወሰማዕኩ ገዓሮሙ ወወረድኩ ከመ ኣድህኖሙ” ጸበባን ስቓይን ናይ ህዝበይ ሰሚዔ እየ አሞ ንህዝበይ ከድሕኖም ወረድኩ—-(ዘዳ 3፡7-10 ግብ.ሓዋ 7፡34)።ነታ ብዓልቲ ተኣምር ዝኾነት በትሪ ሂቡ ድማ ናብ ፎርኦን ሰደዶ።ፎርኦን ንሙሴ ክሰምዖ ስለዘይከኣለ ትሽዓተ ግዜ መቅዘፍትን ተኣምርን፡መበል ዓስራይ ሞት ቦኽሪ ግብጻውያን፡ኣብ መበል ዓሰርተ ሓደ ስጥመት ግብጻውያን ኣብ ባሕሪ ኤርትራ ቀጺዑ፡ ንእስራኤላውያን ባሕሪ ኤርትራ ከፊሉ ኣሳገሮም(ዘዳ 1፡28-29)።
ብድሕሪ እዚ ኣሮንን ሖርን ሓለውቲ ህዝቢ ገይሩ፡ንእያሱ ሒዙ ደብረሲና ደየበ። ሽዱሽተ መዓልቲ ቃልንቃል ድሕሪ ምዝርራቦም፥ሰላሳን ኣርባዕተን መዓልቲ ድማ ክጽሕፎ ዘለዎ እንዳነገሮ ኣርብዓ መዓልቲ ገበረ።እስራኤላውያን ድማ ንኣሮን “ግብር ለነ ኣማልክት እለ ይሓዉሩ ቅድሜነ ወይጸብዑ ጸረነ/ ሙሴ ኣበይ ከምዝኸደ ስለዘይንፈልጥ ቀቅድሜና ዝኸዱ ኣማልኽቲ ስርሓልና”ኢሎም ንኣሮን ተዛረብዎ።ኣሮን ድማ እዞም ህዝቢ ቁጡዓት እዮም እምቢ እንተኢለዮም ክበኣሱኒ ኢዮም ኢሉ ወርቅኹምን ብሩርኩምን ሃቡኒ ብምባል ሰርሓሎም።
ንጽባሒቱ እስራኤላውያን ክሰግድሉን ክስውኡሉን ከለዉ ጎይታ ተቆጢዑ ንሙሴ እስራኤላውያን በዲሎምኒ “ህድገኒ ኣጥስዩሙ በመዓትየ ወእሰይመከ ውስተ ህዝብ ክቡድ” ንዕኦም ከጥፍኦም እየ ንዓኻ ግን ኣብ ልዕሊ ካልእ ብዙሕ ህዝቢ ክሸመካ ኢየ በሎ። “ንዕኦም ተጥፍኦም እንተኾንካስ ንዓይ’ውን ኣጥፍኣኒ ኢሉ ለመነሎም። “እንከሰ ኣፍጥን ወሪደ ወወሪደከ ኮንን ሕዝበ” ኬድካ ነቶም ህሕቢ ገስጾም ኢሉ ጽላተ ኪዳን ሃቦ።ክወርድ ከሎ ኣብ እግሪ እቲ ጎቦ ምስ በጽሔ እቶም ህዝቢ ጫዉጫዉ ክብሉ ሰምዖም። ንእያሱ ድማ እዚ ድሰምዖ ደለኹስ ናይ ምንታይ እዩ ሓተቶ። ኢያሱ ነቲ ነገር ስለዝፈለጦ፡ጣኦት ተኺሎም ንዕኡ ይሰግዱ ኣለዉ በሎ።ሙሴ ድማ እዝስ ወይኒ ሰትዮም ይዘሉን ይደርፉን ድኣ ከይኮኑ ድምጾም ናይ ብዙሕ ሰራዊት ኢዩ ድመስል በሎ (1መቃ 14፡15)።
ኣብኡ ምስ በጽሔ እስራኤላውያን ጣኦት ሰሪሖም ክሰግዱ ምስ ርኣዮም ሰምበደን ተቆጥዐን። ነቲ ሒዝዎ ዝነበረ ጽላት ናብቲ ጣኦት ደርበዮ፡እቲ ጣኦትን ጽላትን ድማ ተሰብረ። ነቲ ወርቂ ጥሒኑ ብማይ በጽቢጹ ነቲ ህዝቢ ኣስተዮ።ፍቕሪ ወርቂ ዝሓደሮም ድማ ለምጺ ወጾም ነዚ ምልክት እዚ ምስ ርኣየ ነቶም ህዝቢ በልዎም በሎም።ሰለስተ ሽሕ ድማ ተቐትሉ።በቲ ዝተሰብረ ጽላት ንእግዝኣብሔር ምስ ለመነ ነቲ ዝተሰብረ ዝመስል ኣምጽእ ስለዝበሎ ከምቲ ዝተባህሎ ገይሩ ናብቲ እምባ ደየበ(1መቃ 14፡11-18)።
ሙሴ ብእግዝኣብሔር ካብ ዝተጸወዓሉ መዓልቲ ን570 ግዜ ቃል ብቃል ምስ እግዝኣብሔር ተዘራረበ።ኣብ ቅድሚ እግዝኣብሔር ዓቢ ክብሪ ስለዝነበሮ ሓደ መዓልቲ ገጽካ ኣርእየኒ በሎ።ጎይታ ድማ ንገጸይ ርእዩ ብሂወት ክነብር ዝኽእል ፍጡር የለን በሎ። ገጽካ ደይተርእየኒ እንተኾንካስ ዓርክኻን ፈታዊኻን ምዃነይ ብኸመይ ክግለጽ ይከኣል በሎ። “ገጽየሰ ኢያስተርኢ ለከ ውድሃረሰ ትሬኢ ገጽየ”። ንገጸይ ሕጂ ዘይኮነስ ብድሕረይ ኢኻ እትርእዮ በሎ። እዚ ማለት ድማ ካብ ድንግል ማርያም ብዘይዘርኢ ተወሊደ መስዋእቲ ኮይነ ኣብ ዝቐርበሉ ኣብ ደብረታቦር ኢኻ እትርእየኒ ማለቱ እዩ(ዘጽ 33፡17-23, ዘሁ 12፡8)።ንእስራኤላውያን ኣብ በረኻ ኣርብዓ ዓመት (40) መርሖም። ሰማያዊ መግቢ ማና እንዳተመገቡ ካብ ከውሒ ማይ ኣንዳኣስተየ ብጸጋ መርሖም። ሓደ መዓልቲ ሙቐት በርቲዕዎም ንሙሴን ኣሮንን ማይ ኣንዳበሉ ኣጨነቑዎም።ሙሴ ድማ ነቲ ከውሒ ብበትሩ ሃሪሙ ማይ ኣውጽኤ። ነቶም ህዝቢ ድማ እነሆ ማይ ኣውጺእናልኩም በልዎም።ቅድሚ እዚ ንእግዝኣብሔር ከየመስገኑ ኣይበልዑን ኣይሰትዩን ነበሩ።ሽዑ ግን ኩሎም ኣየመስገኑን። እግዝኣብሔር ድማ ንግብረይ ስለደይትኣምኑ ዲኹም ዘየመስገንኩም፡ ሓጥያት ስለዝገበርኩም ምድረ ርስት ኣይትኣትዉዋን ኢኹም በሎም(ዘሁ 20፡1-12)።በዚ ምኽንያት እዚ ምድረ ርስት ከይኣተዉ ኣሮን ኣብ ደብረ ሆር ሙሴ ድማ ኣብ ሞኣብ ዓረፉ(ዘሁ 20፡28)።
ዕረፍቲ ነቢይ ሙሴ ከምዚ ዝስዕብ ይመስል። ናይ ሓሙሽተ ቃላት ትርጓሜ ጠፊኤነኦ ናብ መካነ ራእይ ከይዱ ከሎ “እግዚኦ ኣምሃልኩከ በዘነገርከኒ ስምከ ዘኢየኣምሮ ባዕድ ዘእንበለ ኣነ ወኣንተ ባሕቲትከ ከመትንግረኒ ዕለቶ ዘትነስኣ ለነፍስየ” ዝሞተላ ዕለት ንገረኒ ኢሉ ጸለየ።እግዝኣብሔር ድማ ብዕለተ ዓርቢ ክትመውት ኢኻ አሉ መለሰሉ። ሙሴ ድማ ንሸውዓተ ዓመት ዝኣክል ዓርቢ ዓርቢ ንነብሱ ብስሌን እንዳገነዘ ይጽበ ነበረ። ድሕሪ ሸውዓተ ዓመት ግን ዕለተ ዕረፍቱ ረሲዕዎ ክጽሊ ኢሉ ናብ ሓደ በሪኽ ቦታ ወጸ።መልኣከ ሞት መጽዩ ድማ ሰላም ሙሴ ወዲ እምበረም ኢሉ ጸውዖ።ሙሴ ድማ፡ ከምዚ ዝበለ ዘሰምብድ ድምጺ ሰሚዔ ኣይፈልጥን፡ መን ኢኻ ኢሉ ሓተቶ።ንነፍስኻ ካብ ስጋኻ ክፈልያ ትኣዚዘ ዝመጻእኩ መልኣከ ሞት ሱርያል ኢየ ኢሉ መለሰሉ። ሙሴ ብስምባደ ክዛረብ ኣይከኣለን፡ ብፍርሃት’ውን ኣንቀጥቀጠ። ብዘለዎ ሓይሊ ተጠቂሙ ክሳብ ጽባሕ ንጉሆ ንነፍሰይ ከይትወስዳ በቲ ዝለኣኸካ እግዝኣብሔር የምሕለካ ኣለኹ በሎ።እግዝኣብሔር ድማ ግደፎ በሎ።
ካብቲ ዝነበሮ በሪኽ ቦታ ወሪዱ ናብ ኣዲኡ ብምኻድ፡ ጽባሕ ክመውት ኢየ እሞ ገለ እንተደንገጸለይ ጸልይለይ ኢሉ ተሰናቢትዋ ናብ ገዝኡ ከደ። ሰበይቱ ተኪዙን ገጹ ተለዊጡን ምስረኣየቶ “ምንተ ኮንከ ፍቁርየ፡መኑ ጸውዓከ ወመኑ ኣፍርሃከ” ሓወየ መን’ዩ ዝጸውዓካ መን’ዩኸ ዘሰምበደካ ኢላ ሓተተቶ። “መኑ ይጸውዓኒ ዘእንበለ እግዝኣብሔር ወመኑ ያፈርሓኒ ዘእንበለ ሞት” ብዘይካ እግዝኣብሔር መን ይጽውዓኒ ብዘይካ ሞት’ከ መን የፍርሃኒ ጽባሕ ክመውት ኢየ ኢሉ ነገራ። “ዘተናገረ ምስለ እግዝኣብሔር ይመውትኑ” ዓርኪ እግዝኣብሔር ምስ እግዝኣብሔር ዝዛረብ’ከ ይመውት ድዩ በለቶ። ስጋ ዝለበሰ ዘይመውት የለን ቅድሚ ሙማተይ ንደቀይ ጸውዕለይ በላ። ንደቁ ጸዊዓ ኣቦኹም ክመውት ኢዩ ድሕሪ ሕጂ ኣይክትርእይዎን ኢኹም በለቶም።ኣብ እግሩ ወዲቆም ድማ ክበኽዩ ጀመሩ። እቲ ዝነኣሰ ወዱ ኣልኣዛር ኣብ የማናይ ወገኑ ኮይኑ እንድሕር ሕጂ እቲ ዘኽበረና ከዋርደና እቲ ዝፈትወና ድማ ክጸልኣና ኢዩ እንዳበለ በኸየ። ሙሴ ድማ ምሰኡ በኸየ። እግዝኣብሔር ኣብ ደመና ኮይኑ “ምንት ያበክየከ” እንታይ የብከይካ ኣሎ ኢሉ ሓተቶ። ሓሞይ ዮቶር ሓወይ ኣሮን ሞይቶም እዮም ደቀይ ምስ መን ክገድፎም እየ ኢለ ይበኪ ኣለኹ ኢሉ መለሰሉ። ናብ ገምገም ባሕሪ ወሲዱ ድማ ነዚ ባሕሪ ህረሞ በሎ፡ምስ ሃረሞ ድማ ዓብይ እምኒ ወጸ። ነቲ እምኒ ድማ ህረሞ በሎ፡ ምስ ሃሮም ሓሰኻ “ይትባረክ እግዚኣብሔር ዘኢረስዓኒ” ስለዘይረስዓኒ እግዚኣብሔር ይመስገን እንዳበለ ከመስግን ርኣየ። ናብ ገዝኡ ተመሊሱ ኣይትሕዘኑ ኣጆኹም እግዝኣብሔር ኣለኩም ኢሉ ኣጸናንዖም።ሰበይቱ ብክሳዱ ደቁ ድማ ብርኩ ሒዞም በኽዮም ኣፋነዉዎ።
ካብ ገዝኡ ወጺኡ እንዳኸደ ከሎ መልኣኽጢ ሰብ ተመሲልዕም መቓብር ክኹዕጡ ጸንኍዕ። እቶም መላእኽቲ ሚካኤልን ገብርኤልን እዮም(ይሁ1፡9)። እዚ ንመን ትኹዕትዎ ኣለኹም ኢሉ ሓተቶም። ንሓደ እግዝኣብሔር ዝፈትዎ ኢዩ ኢሎም መለስሉ።ሙሴ ድማ ሓገዞም፡ ኩዒቶም ምስወድኡ “እቲ ዝቅበር ድኣ ኣበይ ኣሎ”ኢሉ ሓተቶም። እቶም መላእኽቲ ድማ ንዕኡስ ከነምጽኦ ኢና ከይሓጽረና ከይጸበና ድኣ ፈሪሕና እምበር በልዎ። ዘይትልክዕዎ ድማ በሎም፡ክንዳኻ እዩ ዝኸውን እሞ ለክዓልና ምስ በልዎ ሙሴ የዋህን ርህሩህን ስለድኾነ ክዕቅነሎም ኢሉ ኣተወ። መልኣከ ሞት ኣብኡ ብምጽናሕ “ሰላም ለከ ሙሴ ወልደእምበረም”በሎ።ሙሴ ድማ ሰላምካስ ናባኻ ይመለስ ኢሉ መለሰሉ። ሽዑ ንነፍሱ ካብ ስግኡ ፈልዩ ወሰዳ።ኣብኡ ድማ ቀቢረሞ ከዱ። “ወሞተ ሙሴ ቁልዔሁ ለኣግዝኣብሔር በምድረ ሞኣብ በቃለ እግዝኣብሔር ወቀበርዎ ውስተ ምድር ቅሩብ ቤተ ፌጎር ወኣልቦ ዘየኣምር መኑሂ መቃብሮ እስከ ዛቲ ዕለት” ሙሴ ኣብ በርኻ ሞኣብ ተቐብረ ንመቓብሩ ድማ ክሳብ ሕጂ ዋላ ሓደ ዝፈልጦ የለን(ዘዳ 34፡5)። መቓብሩ ዘይተፈልጠሉ ምክንያት፡እስራኤላውያን ካብ ግብጺ ዘውጽኣና መና ዘውረደልና ማይ ካብ ከውሒ ዘስተየና ሙሴ ኢዩ እንዳበሉ ነቲ ስግኡ ምእንቲ ከየምልኹ እዩ።


text:
ዓውዲ ኢንዳስትሪ ንምዕባይ ኣብ ፅሬት ምህርታት ትኹት ምግባር የድሊ
መቐለ ለካቲት 02/2009(ድወት) ዓውዲ ኢንዳስትሪ ንምዕባይ ዓቅሚ ተወዳዳርነት ምህርታት እቲ ዓውዲ ዘዕብዩ ስራሕቲ ትኹረት ሂብካ ክስርሐሎም ይግባእ ኢሎም ሰብ ሙያ ስነ- ቑጠባ።
ኢንስቲትዩት ምርምርን ልምዓትን ኢትዮጵያን ማእኸል ፖሊሲ ሞሮኮ ኦፒሲን ብሓባር “ስትራቴጂ ዕብየትን ፖሊሲታት ኢንዳስትርን ንመሓውራዊ ለውጢ ኣፍሪካ” ብዝብል ሓበራዊ መድረኽ ዘተ ኣካይዶም።
በዓል ሙያ ንግድን ቑጠባን ዝኾኑ ሚስተር ቤንጃሚን ሼፐርድ ኢትዮጵያ ኣብዚ ሐዚ እዋን ሕርሻ ካብ ዝመርሖ ቑጠባዊ ዕብየት ናብ ኢንዳስትሪ ስግግር ትገብር ከምዘላ ገሊፆም።
ዓውዲ ኢንዳስትሪ በቲ ዝድለ መጠን ክዓቢ ዝተፈላለዩ ምህርታት ናብ ወፃኢ ዝልእኹ ኣብቲ ዓውዲ ዝተዋፈሩ ዓለምለኸ ኩባኒያታት ኣብ ሰንሰለት ዓለምለኸ ዕዳጋ ጥንኩር ርክብ ብምፍጣር ክወዳደርሉ ዝኽእል ዓቕሞም ምዕባይ ይግባእ ኢሎም።
በዓል-ሙያ ስነ ቑጠባ ሚስተር ዓብዲላዚዝ ዓሊ ብወገኖም ዓውዲ መፍረይቲ ተዋዳዳሪ ንምግባር መጠን ናብ ዕዳጋ ወፃኢ ዝቐርቡ ምህርታት ክዓቢ ይግባእ ኢሎም።
ኣብ ዓውዲ ኢንዳስትሪ ዘሎ ዕብየት ቐፃልነት ክህልዎ ፅሬት ዘለዎም ምህርታት ምፍራይ ካልእ ትኹረት ክወሃቦ ዝግባእ ጉዳይ’ዩ ዝበሉ ፈፃሚ ስራሕ ግሩፕ ባንኪ ኣፍሪካ ሚስተር ኣሚን ቡኣቢድ’ዮም።
ዓውዲ ኢንዳስትሪ ኣብ ቑጠባ ኢትዮጵያ 16.6ሚኢታዊ ብፅሒት ከምዝሕዝ ካብ ብሄራዊ ኮሚሽን ፕላን ዝተረኸበ ሓበሬታ የመልክት ከምፀብፃብ ግ.ዜ.ኢ።


text:
ኣብ‘ዚ ቀረባ ኣብ ገለ ኣብያተ-ትምህርቲ ኢትዮዽያ ዝተካየደ ኣድማ ምቁራፅ ስራሕ ፖለቲካዊ ፀቅጢ ከምዘንቀሎ ቀ/ሚ መለስ ዜናዊ ገሊፆም። መንግስቲ ኤርትራ፣ኣብ ሰሜናዊ ምዕራብ ኢትዮዽያ ኣብ ምእራይ ወርቂ ተዋፊሮም ንዝነበሩ ልዕሊ ሚእቲ ሰባት ከምዝጨወየ፣ከምኡውን መንግስቲ ኤርትራ ናብ ልዝብ ኣይምለስን እንተበለ፣መንግስቶም ግና ብዘይምስልካይ ከምዝፍትን ጠቂሶም።
ንመምህራን ኢትዮዽያ ምምሕያሽ ደረጃ ዕብየት‘ምበር ወሰኽ ማሃያ ከምዘይተተግበረ ዝጠቀሱ ቀ/ሚ መለስ ዜናዊ፣ኣብ መላእ ሃገር ልዕሊ ሰለስተ ሚእቲ መማህራን ከምዝሰርሑን፣ካብ ሞንጎኦም ኣብ ኣዲሳበባን ክልል ኣምሓራን ብሓፈሽኡ ኣስታት ሓሙሽተ ሚእቲ መማህራን ሕጉሳት ዘይኮኑ‘ዮም።እቶም ዝተረፉ ግና ዘልዐልዎ ሕቶ የለን፣ከይዲ ትምህርቲ‘ውን ኣይተቋረፀን ኢሎም።
እቶም ሕጉሳት ዘይኮኑ መማህራን ኣመልኪቶም ቀ/ሚ መለስ ኣብ ዝሃብዎ መብርሂ ብድሕሪኦም ፖለቲካዊ ፀቅጢ ነይሩዎም ኢሎም። ኣስዒቦም፣
”ምድረ-ህውከተኛ፣ዓመፅ ክላዓል‘ዩ ኢሎም ኣፎም ማይ መሊኡ ነይሩ። ኦነግ ኣይትብል፣ሻዕቢያ ኣይትብል፣፯ ግንቦት ኣይትብል፣ኦብነት ኣይትብል፣ናይ ውሽጢ ሓርበኛታት ብሙልኦም ኣብያተ-ትምህርቲ ሎሚ ወይ ፅባሕ ህውከት ክኣትዎ‘ዩ ዝብል ዓብዪ ሕልሚ‘ዩ ነይሩዎም።ኣብ ገለ መማህራን ፀቅጢ ይዓርፍ ነይሩ‘ዩ።ነናብ ከባቢኡ እናተደወለ እንታይ‘ዳኣ ኮይንኩም ኣባርዕዎ‘ምበር፣ደንጒኹም‘ኮ እናተባሃሉ ፀቅጢ ዘጋጠሞም ገለ ደገፍቶም ኣለው” ይብሉ ንሶም።
እዚ ከምዚ‘ሉ ከሎ፣ምስሕሓብ ኢትዮዽያን ኤርትራን ብልዝብ ንምፍታሕ ዓሊሞም ሽማግለታት ኢትዮዽያ‘ውን ከይተረፉ ንዝተሳለጡ ፈተነታት ብምጥቃስ ክሳብ ሎሚ ፍረ ኣይተረኸበን ኢሎም።
ብመፅንፅር ልዝብ ንመርገፂ መራሒ ኤርትራ ዝወቀሱ ቀ/ሚ መለስ፣ ኢትዮዽያ ከይረብረብረበት ንማዕፆ ምንኩሕኳሕ ክትቅፅለሉ‘ያ ኢሎም።
“ናይ‘ቲ ስርዓት መራሒ ኣብ‘ዚ ቀረባ ከምዝገለፅዎ፣ኢትዮዽያ ነቶም ዝፈላልዩና ተቀቢላ ክሳብ ዘይተግበረት፣ልዝብ ዝባሃል ነገር የለን ዝብል ቁርፂ ተዛሪቦም‘ዮም።ናትና መርገፂ ድማ፣እቶም ዝፈላልዩና ቅድሚ ልዝብ እንተተፈቲሖም፣ልዝብ ዳኣ ንምንታይ ኣድለየ? ዝብል‘ዩ።ብናትና ኣጠማምታ፣ ልዝብ ዘድልይ፣ዝፈላልዩና ነገራት ተላዚብናን ተማኺርናን ንምፍታሕ‘ዩ።ስለዚ ኣካል ስትራተጂና ስለዝኾነ፣መልሶም ኣይፋልናን ንልዝብ‘ውን እንተኾነ ንሕና ንልዝብ ምፅዋዕና ኣየቋርፅን” ይብሉ ቀ/ሚ መለስ።
ኣቶ መለስ ዜናዊ ኣብ መብሪህኦም፣ብዛዕባ እቶም ኣብ ምእራይ ወርቂ ዝነበሩን ብመንግስቲ ኤርትራ ተሓፊሶም ዝበልዎምን ኣስታት ሚእቲ ሰባት ፅፁይ ሓበሬታ ኣይወሰኹን።
ኣብ ሶማልያ ብዛዕባ ዝወፈረ ሰራዊት ኢትዮዽያ ኣማእኪሎም ክዛረቡ ከለው፣ኩነታት ምስ ተመቻቸው ኣብ ቀረባ ካብ ሶማልያ ክስሕብ‘ዩ ኢሎም።
ሰራዊት ኢትዮዽያ ባይዶዋ ንሰራዊት ዩጋንዳ፣በለትወይን ድማ ንሰራዊት ጂቡቲ ኣረኪቡ ንዓዱ ክምለስ‘ዩ ኢሎም ይብል ፀብፃብ እስክንድር ፍሬው።


text:
መእተዊ ከምኡ’ውን ጥዕና
እንቋዕ ናብ ስልጠና ሲቪካዊ-ኣፍልጦ (ወይ ተውጂህ) ብደሓን መጻእኩም! ኮርስ ሲቪካዊ-ኣፍልጦ ነቶም ኣብ ሽወደን ሓደስቲ ዝመጻእኩም`ሞ ብዛዕባ ታሪኽ፡ ዲሞክራስን ስርዓትን ናይ ሕ/ሰብ ሽወደን ዝያዳ ፍልጠት ክትቀስሙ እትደልዩ ዝምልከት ኢዩ፡፡ እቲ ኮርስ ብቋንቋ ኣደ ዝወሃብ ኮይኑ ኣብ 72 ሰዓታት ዝምንዉሑ ግዜ ማለት 2-6 ሳምንታት ይወሃብ፡፡
ኣብዚ ኮርስ`ዚ ብዛዕባ ተሞክሮኻ ንምንጽብራቕን ብመልክዕ ምይይጥ፡ ኣስተምህሮ ከምኡ`ውን ግብራዊ ልምምዳትን ኣብ ናይ ሽወደን ሕ/ሰብ ክትሳተፍ ዕድል እትረኽበሉ ኢዩ፡፡
እዚ ትምህርቲ`ዚ ብዛዕባ ናይ ሕ/ሰብ ዝምልከት ትምህርቲ ዝቐሰመ፡ ተሞክሮ ዘለዎን ተዛራባይ ናይቲ ቋንቋ-ኣደ ዝኾነን መምህር ወይ ኣሳላጢ ይምራሕ ወይ ይካየድ፡፡
ጥዕና፡ ኣብ መጀመርታ ናይዚ ኮርስ ብዛዕባ ጥዕናን ንጥዕና ዝጸልዉ ረቛሒታትን ብዝምልከት ንምዝራብ ዕድል ክትረኽቡ ኢኹም፡፡ ኣብዚ፡ ንስኻትኩም ብገዛእ ነብስኹም ጥዕናኹም ንምምሕያሽ እንታይ ከም እትገብሩ ዝምልከት ግብራዊ ፍልጠት`ውን ክትቀስሙ ኢኹም፡፡ እዚ ንጥዕና ዝምልከት ክፍሊ፡ ብናይ ጥዕናን ክንክንን ትምህርቲ ዝተማህረ ናይ ጥዕና ኣሰልጣኒ ዝምራሕ ኢዩ፡፡
እታ ንዲሞክራሲ እትምልከት ክፍሊ፥ እቲ ምህሮ ንዘተን ምንጽብራቕን ወይ ምትንታንን መሰረት ዝገበረ ኢዩ፡፡ ኣብ ዲሞክራሲያዊ ሕ/ሰብ ዘተ መሰረት ናይ ምዕባለን ለውጥን ኢዩ፡፡ ዘተ ኣብ ግብሪ መታን ክውዕል ደቂ-ሰባት ተራኺቦም ብዘይፍርሂ ዘተ ከካይዱ ዘኽእሎም መድረኽ የድልዮም፡፡ ናይ ሲቪካዊ-ኣፍልጦ ትምህርቲ እምበኣር ዕድል ዝኸፍት መድረኽ ኢዩ፡፡
•ኣየኖት ረቛሒታት ኢዮም ንጥዕና ዝጸልዉ?
•ከመይ ገይረ ኢየ ብዘለኒ ተሞክሮን ብድምጸይን ከበርክት ዝኽእል?
•ኣብዛ ሓዳስ ሃገር ግቡኣተይን መሰላተይን እንታይ ኢዮም?


text:
ነቶም ናፃ ቀረፅ ተፈቒዱሎም ዘእተውዎ ንብረት ሸይጦም ዘይግበኦምን ዘይሕጋውን ከስቢ ንምርካብ ዝወፈሩ ነጋዶ ንምሓዝ የፅንዕ ምህላዉ ገሊፁ’ሎ። ኣብ ዝሐዚ እዋን ግና ነቶም ካብ ቀረፅ ነፃ ዝኣተወ ንብረት ዓዲጎም ዝሸጡ 16 ነጋዶ ኣሲሩ ምህላዉ ሓላፊ ባዓል መዚ ልምዓት እቶት ትግራይ ኣይተ ብርሃነ ፅጋብ ገሊጾም።
እዚ ስጉምቲ እዚ ንምንታይ እዩ ኣብ ትግራይ ጥራሕ ዝውሰድ ንዝብል ጥርዓን ነጋዶ ኣይተ ብርሃነ እንትምልሱ እቲ ተረጊፁ ዘሎ ሕጊ ሃገራውን ክልላውን እዩ፤ እቲ ስጉምቲ ድማ ሃገራዊ እዩ። ኮይኑ ግና ካልኦት ክልላት ስለዝደንጎዩ ካልኦት ይሰርቁ ኣለዉ እሞ ናዓና እውን ፍቐዱልና ምባል ግጉይ እዩ ብምባል ይዛረቡ።
ካብቶም ሐዚ ታኣሲሮም ዘለዉ ነጋዶ ገሊኦም መንግስቲ ቅድሚ ክልተ ዓመት ኣትሒዙ ካብቲ ዝጣነይሉ ዘይሕጋዊ ተግባር ክእርነቡ ብፅሑፍ ከይተረፈ ኣተሓሳሲቡዎም እዩ። ኮይኑ ግና ዘይሕጋዊ ተግባር ምዃኑ እናፈለጡ ናብቲ ዘይሕጋዊ ተግባር ዝኣተዉ ነጋዶ ተሓተቲ እዮም ኢሎም ኣይተ ብርሃነ ፅጋብ።


text:
ቃልሲ ከም ሽሙ ቃልሲ ኢዩ: ኣብ ሽትኡ ንምብጻሕ ዝግበር ርብርብ ማርካን እስጋምበቲን ዝጠብሱልካ ደቂ ሕድርትና ከምዘለዉ ከየስተብሃልካ ዘብዘብ ምባል ጸገም የብሉን: እቲ ጸገምስ ንዝኣተወካ ሕልኮ በጢስካ ዘይምውጻእ ኢዩ:: ብግርህነት ግዳይ ተበለጽቲ ኣብ ሜዳ ቃልሲ ምኳን ዳርጋ ዉሁብ እንዳኮነ ኣብ ዝመጸሉ ዘሎ እዋን ንኹሉግዜ ዝተታለለን ዝተደናገረን ኮንካ ምንባር ግን ኣይግድን ብልሕን መንቋሕቋሕታን ክትበሃል የገድድ ኢዩ::
ብምኽንያት በዓለ ትንሳኤ ንሙሉእ ህዝቢ ኤርትራ ብሓፈሻ፡ ንህዝበ ክርስትያን ድማ ብፍላይ፡ እንቋዕ ናብ ቁዱስ በዓለ ትንሳኤ (ፋሲካ) ኣብጸሓኩም/ና ብምባል ብቕድስና ጎይታ እየሱስ ክርስቶስ ጾመ ልጓም ክፈትሓልኩም/ና ግንባር ሃገራዊ ድሕነት ኤርትራ- ሕድሪ ሰናይ ትምኒቱ የመሓላልፍ።
ህዝቢ ኤርትራ ኣብ ውሽጢ ሃገርን ስደት ዓለምን ዝኸፈሎ መስዋእትነትን ዘሕለፎ መሪር ቃልስን መዘና ኣይነበሮን። ካብ ማእከላይ ምብራቕ ክሳብ ምዕራብ ዓለም ኤውሮጳን ኤመሪካን ብምትእስሳር እተኻየደ ቃልሲ ንምዝርዛሩ ማህደር ታሪኽ ገንጺልካ ምግላጹ ጊዜ’ውን ኣይኣኽለናን።
Die Eritreische DemokratischeYugendunion e.V. (EDJU) in Deutschland feiert dieses Jahr ihr 40-jähriges Jubiläum.
ኽቡራትን ኽቡራንን ተካታተልቲ ዕድመ ምስረታ ዲ.ማ.መ .ኤ. ንዕለት 02.05.2015 ኣብ ፍራንክፈርት ዩኒቨርስቲ ከብዕል ምዃኑ ሓቢርና ነርና: ታሪኻዊ ማሕበር ዝመስረቱ: ዓብደላ ሮሞዳን፣ዓብደልቃድ ኢብራሂም ፣ዓብዱ ሙሳ፣ ነፍስሄር ሽኽ ኣሕመድ መሓምደ፣ ሳህለ ተስፋይ፣ ብርሃነ ተፈሪ፣ ስራጅ ኢብራሂም ኣብርሃም ጳውሎስ ፣ኣስፍሃ ወልደገርግስ፣ ዓብደልቃድር ኑርሕሰን፣ እስቲፋኑስ ተኣምራት ፣ ኢብራሂም ናስር፣ ጣሃ መሓምደ ኑር እዮም
ከም ዝፍለጥ ኣብ ዝሓለፈ ሰሙን᎓ ካብ ማዓስከራት ኤርትራውያን ስደተኛታት ኣብ ኢትዮዽያን ካብ ኤውሮዻን ናብ ዕጥቃዊ ቃልሲ ወሪዶምስ ንኣስታት ክልተ ኣዋርሕ ኣብ ጽዑቕ ኣካላዊ ምንቅስቃስ᎓ ወተሃደራዊ᎓ ፖለቲካዊን᎓ ስነምግባራውን ታዕሊም ተጸሚዶም ድሕሪ ምውራሕ ናብ ኣሃዱታት ዕጥቂ ሰራዊት ሕድሪ ውድብ ግሃድኤ-ሕድሪ ምጽንባሮም ተሓቢሩ ኔሩ᎓᎓
ስርዓት ህግደፍ ብሰንኪ’ቲ ዝወለዖ ሙኽኑይ ኲናት ዶባት ኤርትራ-ኢትዮጵያ 1998፡ ድሕሪ ፍጹም ወታደራዊ ስዕረቱ እንተኾነ’ውን ክሳብ ሎሚ ኣይኲናት ኣይሰላም ንኹሉ ብሩህ ኮይኑ፡ ባዕሉ ብዘምጸኦ ሰበብ ዓለም ትዘርየና’ላ ካብ ዝብል ልዕሊ 15 ዓመታት ኮይኑ።
እዝግዮ ዘይኮነስ መዓንጣና ሸጥ ኣቢልና ክንቃለስ ዝዕድመና ዘሎ ሰራዊት ሓርነትና ሰራዊት ሕድሪ ኩሉ ከባብያዊ ሃገረና እንታይ ይመስል ኣሎ ካበ ሩሑ’ቅን ቀረባን ይዕዘቦ ብምህላዉ᎓
ዲ.ማ.መ.ኤ ማእከል ዝገበረ ንናጽነት ኤርትራ፣ ድሕሪ ናጽነት ድማ ንዲሞክራሳዊት ኤርትራ ዝተቃልሰን ዘቃለስ ዘሎ ማሕበር እዩ ::


text:
ብኣሽሓት ዝቑፀር ህዝቢ ዝተሳተፈሉ ናይ ትማሊ ሰንበት ናይ መስቀል ኣደባባይ ሰላማዊ ሰልፊ ቀንዲ ዕላማ ናይ ሃይማኖት ኣኻራርነትን ፅንፈኝነትን ኣብ ኢትዮጵያ ከብፅሖ ዝኽእል ተፅንዕኖ ኣብ ግምት ብምእታው መንግስትን ህዝብን እኹል ጠመቱ ክህቡሉ ንምግንዛብ እዩ ኢሎም ነቲ ሰልፊ ናይ ዘዳለወ ናይ ኣዲስ ኣበባ ናይ ሃይማኖት ትካላት ጉባኤ ተወካሊ ርእሰ-ደብሪ በሪሁን ኣርአያ።
ኣብ ኢትይጵያ ዝፀንሐ ባህሊ ምትሕብባርን ምክእኣልን ሃይማኖት መርኣያ መደረኽ ከምዝኾነን እዚ ሰናይ ባህላዊ እሴት ካብ ትውልዲ ናብ ትውልዲ ተሓሊዩ ንኽምሓላለፍ ምግንዛብ እውን ካልኢ ናይቲ ሰላማዊ ሰልፊ ዕላማ እዩ ኢሎም ብምውሳኽ ርእሰ-ደብሪ በሪሁን።
ገለ ናይ ቀረባን ርሑቕን ፀላእቲ ኣብ ውሽጢ ሃገር ምስ ዝርከቡ ተኹላ ዝበሉዎም ብምዃን ብሽፋን ሃይማኖት ናይታ ሃገር ናይ ዕብየት ገስጋስ ንምዕጋት ዝኣልሙ ኣለው ዝበሉ ካሊእ ተወካሊ ጉባኤ ትካላት ሃይማኖት ኣዲስ ኣበባ ዶ/ር ኣሕመድ ኣብዱራሕማን ሽርሖም ብርብርብ ክፈሽል እዩ ኢሎም።
ንመናእሰይ እውን ከምዚ ክብሉ መልእኽቶም ኣመሓላሊፎም።’’ናይ ባዕሎም ጉዳይ ብኣኹም ኣቢሎም ንምፍፃም ንዝደልዩ ብፍላይ ድማ ብዝኾነ ይኹን ኣገባብ ስልጣን ክጭብጡ ንዝደልዩ ብጥንቃቐ ንኽትሪኡዎም እምዕደኩም ኣለኹ።’’
ከንቲባ ከተማ ኣዲስ ኣበባ ኣቶ ድሪባ ኩማ ብወገኖም ሎሚ ኣብ ምሉእ ዓለም ዝርአ ዘሎ ኣብ መንጎ ሃይማኖታት ዝተፈጠረ ዘይምክእኣልን ኣኽርርነትን ናብ ኢትዮጵያ ንምእታው ዝፅዕሩ ዝበልዎም ናይ ውሽጥን ወፃእን ሓይልታት ኣለው ኢሎም።
ናይቲ ህዝቢ ሰላምን ደሕንነትን ከምኡ’ውን ዝተጀመረ ጉዕዞ ህዳሴ ንክቕፅል መንግስቲ ምስ ህዝቢ ብምትሕብባር ኣብ ልዕሊ እዞም ሓይልታት ስጉምቲ ክወስድ እዩ ኢሎም።
ትርፊ ንምርካብ ምስ ኣኽራርነትን ፅንፈኝነትን ይሰርሑ ኣለው ንዝበሉዎም ናይ ፖለቲካ ሓይልታት እውን መተሓሳሰቢ ሂቦም።
ኣኽረርቲ ዝገብርዎ ዘይሕጋዊ ምንቅስቓስ ኣብ ህዝቢ ዘስዕቦ ሓደጋ እናተፈለጠ ሓላፍነት ብዝጎደሎ ኣገባብ ገለ ናይ ፖለቲካ ትርፊ ንምርካብ ንኣኽረርቲ ንምድጋፍ ብዝተፈላልየ መንገዲ ዝንቀሳቐሱ ናይ ፖለቲካ ሓይልታት ካብ ተግባሮም ንኽዕቀቡ ኣተሓሳሲቦም።
ኣብቶም ዝሓለፉ ክልተ ዓመታት ካብዚ ብዝተፈለየ ይስማዕ ዘሎ ናይ ኢትዮጵያ ሙስሊም ማሕብረተሰብ ድምፂ ግን መንግስቲ ኣብ ጉዳይ ሃይማኖትና ጣልቃ ብምእታው ኣሕበሽ ዝተብሃለ ኣስተምህሮ ንኽንቕበል ኣገዲዱና ዝብል እዩ።
ነቲ ሰልፊ ዘዋደደ ጉብኤ ትካላት ሃይማኖት ነቲ ሰልፊ ንምውዳድን ንምድላውን ዝለዓለ ናይ መንግስቲ ሓገዝ ከምዝረኸበ እውን ተፈሊጡ’ሎ።


text:
ኣብ መንጎ ሂላሪ ክሊንተንን ዶናልትድ ትራምፕን ትማሊ ምሸት ዝተኻየደ ፈላማይ ክትዕ ብናይ ኢድ ሰላምታ ጀሚሩ እንተኾነ ግን ውዕውዕ ክትዕ ኽከውን ጊዜ ኣይወሰደሉን።8 ሕዳር 2016 ፕሬዝዳንታዊ ምርጫ ቅድሚ ምክያዱ ሰለስተ ናይ ገፅ ንገፅ ክትዓት ክካይዱ’ዮም እቲ ናይ ትማሊ ፈላማይ እዩ።
ኣብ ጉዳይ ኢኮኖሚን ኣሜሪካ ኣብ ወፃኢ ብዛዕባ ዝህልዋ ታራን ተጻራሪ ትልሞም ኣቕሪቦም ኣለው።
ሪፓብሊካዊ ዲታ ፕሬዝዳንታዊ ሕፁይ ዶናልድ ትራምፕ እታ ሃገር ገንዘብ ብዝፈልጥ ሰብ ክትምራሕ እዋኑ ኣኺሉ’ሎ ኢሎም።
ንፖሊሲ ወፃኢ ጉዳያት ብዝምልከት ትራምፕ ሂላሪ ክሊንተን ሚኒስትር ወፃኢ ኮይነን ንዝሰርሓሉ እዋን ነቒፎም።ሂላሪ ክሊንተን ልምዲ ኣለወን ኢሎም ትራምፕ እቲ ልምዲ ስራሕ ግን ሕማቕ ናይ ስራሕ ልምዲ እዩ ኢለን።ፕሬዝዳንት ኮይነን ንክሰርሓ ዘኽእለን ንቕሓት ወይ ጉልበት ይሓፅረን እዩ ኢሎም።
ሂላሪ ክሊንተን ብወገን ኣብ 112 ሃገራት ዓለም ተጓዒዝካ ንሰላም ተላዚብካ፣ቶኽሲ ደው ንምባል፣ተቓወምቲ ንኽፍትሑ ተደራዲርካ፣ሓደሽቲ ዕድላት ከፊትካ እዚ ጥራይ ከይኮነን ኣብ ቅድሚ ኮሚቴ ቤት ምኽሪ ቀሪብካ ን11 ስዓታት ተሓቲትካ ክትምልስ እንተኺኢልካ ብዛዕባ ክትሰርሕ ዝህልወካ ሓይሊ ክንዘራርብ ንኽእል ክብላ መሊሰን።
ክልቲኦም ተነወዳደርቲ ክልተ ናይ ገፅ ንገፅ ክትዓት ተሪፉዎም ኣሎ።እቲ ዝቕፅል 9 ጥቅምቲ 2016 ዓ.ም.ፈ እዩ።ዝቕፅል ሰሙን 4 ጥቅምቲ 2016 ዓ.ም ድማ ምኽትል ፕሬዝዳንትታት ዴሞክራሲያዊ ቲም ኬይንን ሪፓብሊካዊ ማይክ ፔንስን ክጋጠሙ እዮም።
ምሉእ ትሕዝቶ ኣብዚ ምስማዕ ይኽኣል።


text:
ኣብ ከተማ መቐለ ብገዛ ፍቓዶም ዝተወደቡ 150 መንእሰያት ኣብታ ከተማ ዝርኸባ ኣድባራት ወርሓውን ዓመታውን ዘካይደኦም በዓላት ብሰላምን ስርዓትን ንኽፍፀም ይመርሑን የተሓባብሩን።
ኣተሓባባሪ እቲ ውዳበ መንእሰይ መልኣኩ መሓሪ 'ናታኒም' ብ2001 ዓ.ም. ብ12 መንእሰያት ከምዝተጀመረ ይገልፅ። ኣብዚ ሐዚ እዋን ታቦታት ዝሓድርሉ ኣደራሽ ተሃኒፁ'ሎ፤ ከምኡ እውን ዝተባረኸ ማይ ናብ ምእመናን ዝንፀገሉ መዋህለሊ ገንኢ ተሰሪሑ እዩ።
ኣከባብርኡ ድማ ኣብ ድሮ ጥምቀት ኣድባራት ከካብ ዘለውዎ ብለባስያን፣ ብመዘምራንን ህዝበ ክርስትያንን ታዓጂቦም ከም ክርስቶስ ናብ ዮሃንስ ዝኸደሉ ናብ ሓደ መጥምቐ ባሕሪ ይእከቡ፤ ኣውኡ ድማ ይሓድሩ::
ኣብ ዕለተ ጥምቀት ስርዓተ ጸሎትን ምስጋናን ተሰሚዑ ዝተባረኸ ማይ ተነጺጉ ረፋድ ምስኰነ ኣድባራት ብዘይካ ታቦተ ሚኪኤል ነናብ መረበቶም ይምለሱ:: ታቦተ ሚካኤል ክልተ ለይቲ ሓዲሩ ኣብ ጽባሕ ጥምቀት (ኣብ ቃና ዘገሊላ) እዩ ዝምለስ::
ብተመሳሳሊ ኣብ ኣስመራ በዓል ጥምቀት ብክብ ዝበለ ስነ-ስርዓት ተኸቢሩ ውዒሉ።
ምሉእ ትሕዝቶ ጸብጻብ ኣኸባብራ በዓል ጥምቀት ኣብ ኣስመራን መቐለን ኣብዚ ምስማዕ ይክኣል።


text:
ዜና ዕረፍት መምህር ቅኔ መልአከ ገነት በርሀ ነጋሢ (ሀብተ ሥላሴ)
‘ግብረ ዘወሀብከኒ ፈጸምኩ/ ነቲ ኽገብሮ ዝሃብካኒ ግብሪ ፈጸምኩ’ ዮሓ. 17፡4
መልአከ ገነት በርሀ ነጋሢ ካብ ኣቦኦም ነጋሢ ዑቕባጋብርን ካብ ኣደኦም ኣጽብሐት ገብረመድኅንን ብ1908 ዓ.ም.ግ. ኣብ ዞባ ደቡብ ዓዲ ሣምራይ ተወልዱ። ኣብ መበል ሾብዓተ ዓመት ዕድመኦም ናይ ዓይኒ ስንክልና እኳ እንተ ኣጋጠሞም ኣባ ሓጎኦም ኣቶ ዑቑባጋብር ‘እዚስ ኣገልጋሊ ቤተ ክርስቲያን እዩ ዚኸውን’ ብምባል ኣብ ደብረ መርቆሬዎስ ናብ ዝነበሩ መምህር ገብረ እግዚኣብሔር በረኸት ንኽመሃሩ ኣብጽሕዎም። ኣብ ሽዱሽተ ዓመት ድማ ንዅሉ ጸዋትወ ዜማን ግእዝን ተማህሩ። ብድኅር’ዚ ናብ ደብረ ኣባይ ከይዶም ካብ መምህር ኋላሸት መዝገበ ቅዳሴ ብመምህርነት ተመረቑ። ኣብ መምህር ወልደማርያም ደስታ ቤተ ክርስቲያን ኣርባዕቱ እንስሳ ንሠለስተ ዓመትን ሹድሽተ ወርኅን ቅኔ ምስ ተማህሩ፡ ደጊሞም ከኣ ኣብ መልኣከ ገነት ተክለሃይማኖት ዓዲያ መራጕዝ ንኣርባዕተ ዓመት ተማሂሮም ብቅኔ ተመረቑ። ፍቕሪ ቃለ እግዚአብሔር ስለዝነበሮም ዜማ ኣቋቋም ካብ መምህር መንግሥቱ ማርሥላሴ ተማህሩ።
መልአከ ገነት በርሀ ነጋሢ በቲ ዝተመረቕዎ ትምህርተ ቅኔ ካብ 1931 ዓ.ም.ግ. ኣብ ሃገሮም ኤርትራ ቅድም ኣብ ቅዱስ ሚካኤል ቤተ ክርስቲያን ዓዲ ቖሖ መራጕዝ፤ ቀጺሎም ድማ ኣብ ማይልሓም መራጕዝ ኪምህሩ ጀመሩ። እንሆ ድማ ክሳዕ ዕለተ ዕረፍቶም ኣሪገን ደኺመን ከይበሉ ጉባኤ ኣስፊሖም መንበር ዘርጊሖም ንልዕሊ 70 ዓመት ዚኣክል ምሂሮም። ብትሕርምትን ተጋድሎን ጸኒዖም ካብ መንበሮም ከይተንሥኡ ንዝመጽአ ተመሃራይ ገጾም ኣብሪሆም እናተቐበሉ ሲሲተ ልብ ቅኔ ይምህሩ ነበሩ። ኣብዚ ናይ መምህርነት ኣገልግሎቶም ድማ ኣስታት ኃሙሽተ ሽሕ ዝኾኑ ተመሃሮ ቅኔ ከፍርዩ ኸለዉ፡ ዓሠርተው ክልተ ኸኣ መምህራን ቅኔ ኣመሪቖም። በዚ ድማ ደቀ መዛሙርት እናኣብዝኁ ኣብ ምስፋሕ ኣገልግሎት ቤተ ክርስቲያን ዝተጋደልዎ ገድልን ኣብ ምዕቃብ ልሳነ ግእዝን ዝገበርዎ ኣበርክቶ ልዕሊ ዝኾነ ዝጥቀስ ዓቢይ ታሪኽ እዩ።
ኣብታ ጐይታናን ኣምላኽናን መድኃኒናን ኢየሱስ ክርስቶስ ‘ግብረ ዘወሀብከኒ ፈጸምኩ/ ነቲ ኽገብሮ ዝሃብካኒ ግብሪ ፈጸምኩ’ (ዮሓ. 17፡4) ኢሉ ዝተዛረበላ ዕለት፡ ኣቦና መልአከ ገነት በርሀ ነጋሢ ድማ ‘ በድርየኒ ፈጸምኩ ወሀይማኖትየኒ ዐቀብኩ ሠናየ ገድለ ተጋደልኩ . . . / ሠናይ ገድሊ ተጋዲለ፡ ሃይማኖተይ ኣጽኒዐ ጕያይ ፈጺመ እየ ’ (2ይ ጢሞ. 4፡2) ኢሎም፡ ኣብ ሚእቲ ዓመት ዕድመኦም፡ ጊዜ እርግና ኣኅሊፎም ምዕራፎም ነቲ ብፁዕነቶም ዘመልክት እዩ። ከምኡ’ውን ኣብ መዋዕለ ሥጋዊ ሕይወቶም ካብቲ ኣብ ኣቡነ ቡሩከ አምላክ ዝነበሮም ፍቕሪ ዝተላዕለ ምስ ተመሃሮኦም ኃቢሮም ካብ ክብረ በዓል ገዳም ደብረ ኮል አቡነ ቡሩከ አምላክ ተፈልዮም ዘይፈልጡ የኔታ በርሀ፡ ሥጋኦም ኣብቲ ዕለተ ክብረ በዓሉን ቦታኡን ሓመድ ኣዳም ምልባሶም ሥራሕ እግዚአብሔር እዩ።
መልአከ ገነት በርሀ ነጋሢ (ሀብተሥላሴ)፡ ኣብ ክብረ በዓል ኣቡነ ብሩከ ኣምላክ ዋዜማ ብጽቡቕ ኣገልጊሎም ለይቲ ኣብ ከባቢ ሰዓት 11፡00 ብሰላም ዓሪፎም። ሥርዓተ ቐብሮም ድማ ሰኑይ 1 ግንቦት 2008 ዓ.ም. ኣብ ክብረ በዓል ገዳም ደብረ ኮል አቡነ ቡሩከ አምላክ ኣብ ጸሎተ ቅዳሴ ተፈጺሙ። ኣብቲ ሥርዓተ ቐብሪ ንሊቅነቶምን ሞያኦምን ዚግባእ ስብሓታት ምስ በጽሐ፡ ገዳማውያንን ሊቃውንትን ካህናትን ዲያቆናትን ምእመናንን ምእመናትን ኣብ ዝተረኽቡሉ ጊዜ ኣብዚ ገዳም ደብረ ኮል አቡነ ቡሩከ አምላክ ሓመድ ኣዳም ለቢሶም ካብ መምህራን ደቆምውን ኣስታት 10 ዝኸውን ቅኔታት ብዘረፋ ቐሪቡ።
ስለዚ ከምቲ ጐይታናን ኣምላኽናን መድኃኒናን ኢየሱስ ክርስቶስ ‘እቲ ብኣይ ዝኣምን እንተሞተ እኳ ዘለዓለማዊ ሕይወት ኣለዎ’ ዮሓ. 11፡25 ብዝበሎ መሠረት፡ ዋላ እኳ ኣቦና መልአከ ገነት በርሀ ነጋሢ ብሥጋ እንተሞቱ ካብ ሞት ናብ ዘለዓለማዊ ሕይወት ከምዝሰግሩ ጽኑዕ እምነት ኣሎና። ንቤተ ክርስቲያን ንሶም ብምጕዳሎ እኳ ብዙኅ ኃዘን እንተ ተሰምዓ መምህራን ደቆም ስለ ዝተክኡላ ድማ ምጽንናዕ ከምዝረኸበት ትገልጽ።
'ጻድቃንሰ ኢሞቱ ኀበ እግዚኦሙ ነገዱ በመንግሥተ ሰማያት ይሁቦሙ ዘፈቀዱ' ከምዝብል ንመልአከ ገነት በርሀ ነጋሢ ዕረፍቲ ነፍሲ ገነት መንግሥተ ሰማያት የውርሶም። (1ይ ቆሮ. 2፡9)
ወስብሐት ለእግዚአብሔር!


text:
ቅብኣታት ስነ-ጥበበኛ ነፍስሄር በየነ ሃይለ...
ቅብኣታት ስነ-ጥበበኛ ነፍስሄር በየነ ሃይለ
ንምርኢት ቀሪቡ
Read the full PDF here
Eritrean Community in Kuwait Rememberance of the 20th June –...
Eritrean Community in Kuwait Rememberance of the 20th June – Martyr’s Day held on 20th June 2013
ወግዓዊ ስነ-ስርዓት ዝኽሪ ሰማእታት
ወግዓዊ ስነ-ስርዓት ዝኽሪ ሰማእታት
Read the full article here | PDF
ቃል ፕረዚደንት
ቃል ፕረዚደንት
ሰላምታን ክብርን ነቶም ንህላወ ሓራን ሉኣላዊትን ሃገር ሂወቶም በጅዮም ክውን ዝገበሩ ጀጋኑ ሰማእታት።
ህዝቢ ኤርትራ ኣብ ውሽጥን ወጻእን ብቕንያቱ ነዛ ዕዝዝቲ ዕለት ኣማዕሪጉ ንዝኽርን ክብርን ሰማእታቱ ዝወደቦ ዝተፈላለየ መሰናድኦታት ጉዕዞ፡ ምብራህ ጥዋፍ፡ ብዜና ዝፍኖ ረዚን ትርጉምን መልእኽታትን ዝሓቖፈ መደባት፡ ገላጺ ዘይደሊ መግለጺ እዩ’ሞ፡ ስለ’ቲ እናሓደሰ ዝሕይልን ዘሐይልን መብጽዓ ምስጋና። Read more
ኮሚሽን ስፖርት ኤርትራ ሽዱሽተ ወርሓዊ ገምጋም ...
ኮሚሽን ስፖርት ኤርትራ ሽዱሽተ ወርሓዊ ገምጋም
ንጥፈታት ስፖርት ዞባታት ኣካይዱ
by Dirar Fessahaye | ኮሚሽን ስፖርት ኤርትራ ሽዱሽተ ወርሓዊ ገምጋም ንጥፈታት ስፖርት ዞባታት ኣካይዱ፣ ኣብቲ ብ 10 ሰነ 2013 ኣብ ቤ/ጽ. ኮሚሽን ስፖርት ኤርትራ ዝተኻየን ሓለፍቲ ኮሚሽን ስፖርት፣ ኮሚሽነራት ስፖርት ዞባታትን ዝተሳተፍዎ ገምጋም ኮሚሽነር ስፖርት ኤርትራ ሜ/ጀ. ሮመዳን ዑስማን ኣወልያይ ኣብ ዘስሞዖ መኽፈቲ ቃል ኩሉ ጊዜ ገምጋም ዝግበር ኣብ ዝተኻየደ ንትፈታት ንዝነበረ ብልጫታትን ድኽመታትን ኣለሊኻ ንብልጫታትካ ንምድርዖምን ንድኽመታትካ ንምውጋዶምን ምዃኑ ብምግላጽ ብግሉጽን ነቐፌታውን ዓይኒ ጠሚትና ገምጋም ከነካይድን መጻኢ መደባትና ብግቡእ ክንሰርዕን ከምዘድሊ ኣዘኻኺሩ። Read more


text:
ሕይወት ቤት ተመክሮን ቤት ሕዉትነትን እዩ፡ ከምዚ ብምዃኑ ኣብ ጉዕዞ ሕይወት ምግጋይ ዘሎ እዩ፡ ብፍላይ ከኣ ኣብ ሕይወት ንእስነት። ዕለት 9 ጥቅምቲ 2018 ዓ.ም. ብፁዓን ኣበውስ ሲኖዶስ ድሕሪ እቲ ብ 14 ጉጅለ ተኸፋፊሎም ነቲ ኣብ ምስማዕ፡ ንክውን ሕይወት መንእሰያት ዝብል ርእሰ ጉዳይ ኣማእኪሎም ኣብ ዘካየድዎ ዓውደ ዘተ፡ ካብ ዝተፈላለያ ሃገራት ዝተዋጽኡ ሰለስተ ብፁዓን ክርዲናላትን ሓንቲ ፈረንሳዊት ድንግልን ኣብ ቅድስቲ መንበር ናይ ዜናን ክፍሊ ማሕተምን ሕንጻ ኣብ ዝርከብ ናይ ጉባኤ ኣዳራሽ ወግዓዊ ጋዜጣዊ መግለጺ ሂቦም።
ስምዖን ተ. ኣርኣያ - ከተማ ቫቲካ
“እታ መርከብ ሲኖዶስ ንዅላትና ኣሳፊራ ኣብ ጉዕዞ ባሕሪ ትቐዝፍ ኣላ” ዝብል ሓሳብ ዝተጠቀማ ኣብቲ ጋዜጣዊ መግለጺ ዝተሳተፋን ኣብቲ ዝካየድ ዘሎ ሲኖዶስ ብመሰል ተዓዛቢትን ሰማዒትን ዝሳተፋ ዘለዋ እናቴ ናታሊ በኳርት ገሊጸን፡ እዘን ኣብ ፈረንሳ ናይ ብፁዓን ጳጳሳት ቤት ምኽሪ ናይ ኣስፍሆተ ወንጌልን ንመንእሰያትን ናይ ጸዋዕታን ኣገልግሎት ቤት ጽሕፈት ዋና ኣመሓዳሪት ኰይነን ዘገልገላ ዋላ’ኳ ኣብቲ ናብዚ አበል 15 ሓፈሻዊ መደበይና ጠቕላሊ ጉባኤ ሲኖዶስ ብፁዓን ጳጳሳት ንምስንዳው ኣብ ዝተኻየዱ ዓውደ ጉባኤታት ዘይተሳተፋ እውን እንተዀና፡ እቲ ሲኖዶስ ኣብቲ ኣብቲ ቀድሜ ክፍሊ ናይ ዘተ መካየዲ ሰነድ ዝተመልከተ ንናይ መንእሰይ ክውንነት ምስማዕ ኣብ ዝብል ኣርእስቲ ኣመርኵይዙ ኣብ ዝመኸረ ጉባኤ ንኽሳተፋ ዝተጸውዓ ምዃነን ገሊጸን፥
ቤተ ክርስቲያን፥ ኣንስትን ተባዕትን እያ
መንእሰይ ይብላ እናቴ በኳርት፡ ጥምርትን ጽንዕትን ተራኻቢትን ሕውነትን ሓብትነትን ኣትነብር ቤተ ክርስቲያን ይደልይ፡ እዚ ዝደልዮ ወጅሂ ቤተ ቤተ ርክስቲያን ከኣ ኣንስትን ተባዕትን ህብረኣውን ንዅሉ እትጥርንፍን ዝብል እዩ፡ ጉባእያውነት ወይ ሲኖዶሳውነት ብምስማዕን ብልልያን እዩ ዝኽወን፡ እዚ ንኣሳልጦ ኣስፍሆተ ወንጌል ኣብ ሎማዊ ዓለም መፍትሕ እዩ እንክብላ ገሊጸን ናይ ቀዳማይ ሰሙን ከይዲ ሲኖዶስ፡ ዝተዓዘበኦ ሕውነትን ብሓድሽ መንፈስ ብምንቕቓሕ ንቕድሚት ንምባል ዝረኣዮ መንፈስ ከምዘደነቐን ሓቢረን።
ቃል ኣምላኽ ዓቢይ ክብሪ ዝህብ ውሁብን ውበታውን ሊጡርጊያ
ናይ ቦምበይ ሊቀ ጳጳሳት ናይ ህንዲ ብፁዓን ጳጳሳት ቤት ምኽሪ ኣቦ መንበርን ናይቲ ካብቶ 14 ንኣሽቱ ጉጅለ ውሽጢ ናይቲ መላእክታዊ ብዝብል ስም ናይ ዝጽዋዕ ናይ ዘተ ጉጅለ ሲኖዶስ ኣበው ኣፈ ጉባኤን ብፁዕ ካርዲናል ኦስዋልድ ግራሲያስ፡ እቲ ዘገርም እቶም መንእሰያት ዘቕረብዎ ሕቶ ዋላ’ኳ ካብ ዝተፈላለያ ሃገራት ዝተዋጽኡን ዝተፈላለየ ኩነት ዝነብሩን እውን እንተዀኑ፡ በቲ ብመርበብ ሓበሬታ ንዝተመሓላለፈሎም ሕቶታት ዝሃብሉ ሚእቲ ሺሕ መልስታት፡ ርኢኻ ናይ ሓባር ረቛሒ ዘለዎ ከምዝዀኑ ትርዳእ፡ ስምዑና፡ ከም ምዃንና ተቐብሉናን እንተተጋገና እውን ናይ ምግጋይ መሰል ዘሎና ኢና እሞ ተቐበሉና፡ ዝብሉ እያቶም፡ ቃል ኣምላኽ ዓቢይ ስፍራ ዝብህ ውሁብን ውበታውን ሊጡርጊያ እዮም ዝሓቱና ዘለዉ ኢሎም።
ናብ ሓደ ሓድሽ ሓዋርያዊ ግብረ ኖልዎ ንመንእሰያት
እዞም ኣብቲ ናይ ቅዱስ ኣቦና ናይ ናይ ቤተ ክርስቲያ ላዕለዋይ መዋቕር ሕዳሴ ዘማኽር ጉባኤ መማክርት ትስኣቱ ብፁዓን ካርዲናላት ኣባል ዝዀኑ ህንዳዊ ብፁዕ ካርዲናል ግራሲያስ፡ ብፁዓን ጳጳሳት ኣብ ጉዳይ መንእሰያት ብሓባር ክንዓዪ ይጽውዑና፡ ብኣና ብዕድመ ዝደፋእና ክስነዩ ይደልዩ፡ ኣንሕና ግና ጥንቃቔ ንገብር እሞ፡ ቀስ በሉ ብዙሕ እትመሃርዎ ኣለኩም ንብሎም፡ ይኹን ደኣ እምበር ካብዚ ሲኖዶስ ሓድሽ ንመንእሰይ ዘተኰረ ሓዋርያዊ ግብረ ኖልዎ መርሕ ዝኽውን ሓሳብ ከምዝቐርብ እምነት ኣሎኒ እንክብሉ ገሊጾም።
ብፁዕ ካርዲናል ጻራሃዛና፡ ንስማዓዮም፡ ንሳቶም እውን ኣባና ኣምኖ ከንብሩ እያቶም
መንእሰይ ክስማዕን ጽን ክብሃልን ይግብኦ፡ ብዛዕባ ሕይወቱ ክንግደስን ከነፍቅሮን፡ እዚ ምስ እንገብር ጥራሕ እዩ ንሱ ኣባና እምንቶ ዝህልዎ፡ ነዚ ዝበሉ ኣብ ማዳጋስካር ናይ ቶኣማሲና ሊቀ ጳጳስ ናይቲ ሲኖዶስ ልኡኽ ኣቦ መንበር ብፁዕ ካርዲናል ደሲረ ጻራሃዛባ፥ ኣስዒቦም ኣንሕና በጽሒ ወለዶ እሙናት ኰይንና ክንርከብ ይግብኣና፡ ከምዚ ምስ እንኸውን ጥራሕ እዩ መንእሰይ ዝስዕበናን ዝሰምዓናን፡ ዝስዕበናን ዝሰምዓናን ክብል እንከለዅ፡ ንቓልና ዘይኰነስ ነት እነበስሮን እንኣምኖን ቃል ማለተይ እዩ ኢሎም። ሕዝቢ ማዳጋስጋር ኣብ እምነቱ ስሙርን ጥሙርን ነይሩ እንተዝኸውን እቲ ሎሚ ዝረአይ ዘሎ ሓደገይና ኩነት ኣይምተራእየን፡ እዚ ንመንእሰይ ወለዶ እውን ዝምልከት እዩ፡ ብዙሓት ኣብ ሓላፍነት ዝተቐመጡ መንእሰያት ስለ ዘለዉ እውን፡ ምእንቲ’ዚ እዩ ድማ ናይ ምልዋጥ ጻውዒት ዘቕረብና ኢሎም።
ቤተ ክርስቲያን ኣብ ማዳጋስካር ብብዙሕ ሕዝቢ እታ ሃገር እምንቲ እያ፡ ኣብ ማዳጋስካር ዝተኻየደ ናይ ካቶሊካዊት ቤተ ክርስቲያን ብሔራዊ መዓልቲ መንሰይ፡ ልዕሊ 30 ሺሕ መንእሰያት ዘሳተፈ ምንባሩ ገሊጾም፡ ብዙሓት መንእሰያት ኣብ ናይ ቤተ ክርስቲያን ሕይወት ዝሳተፉ እያቶም፡ ከም ቤተ ክርስቲያን ነቲ ናይ መንእሰይ ጸገም ማለት ስእነት ስራሕን ድኽሕነትን ኣብ ሕይወቶም ናይ ተሳዓርነት መንፈስ ዘሕድረሎም ብላዕን ምግባረ ብልሽውናን ዝኣመሰሉ ንድሕሪት ዘትርፎምን ኢዶም ሂቦም ንኽነብሩ ኣብ ዝድርኽዎም ጸገማቶም ቀረባ ምዃን የድሊ ምስ በሉ፡ ቅዱስ ኣቦና ር.ሊ.ጳ. ፍራንቸስኮ ኣብ ማዳጋስካር ሓዋርያዊ መገሻ የካይዱ ዶ ይዀኑ ዝብል ካብ ሓደ ጋዘጠይና ንዝቐረበሎም ሕቶ እንክምልሱ፡ ብርግጽ ካቶሊካዊት ቤተ ክርስቲያን ኣብ ማዳጋስካር ዕድመ ገይራትሎም እያ፡ ብፁዓን ጳጳሳት ማዳጋስካር ዕድመ ገይርሎም ኣለዉ፡ ውሳኔ ናቶም እዩ፡ ከብጽሑናን ምስ መንእሰያት ማዳጋስካር ክራኸቡ ዓቢይ ድላይ ከምዘለዎም ገሊጾምልና እዮም ምስ በሉ ናይ ቅድስቲ መንበር ዜናን ክፍሊ ሕትመትን ሓላፊ ግብረ ቡርከ እውን ብወገኖም፡ ቅዱስ ኣቦና ኣብ 2019 ዓ.ም. ኣብ ማድጋስካር ዓለም ለኻዊ ሓዋርያዊ መገሻ ንኸካይዱ መጽናዕቲ ይካየድ ከምዘሎ ኣልፊጦም።
ብፁዕ ካርዲናል ላክሮይ፡ ናይ መንእሰይ ሓጐስ ምስ ዝነቱግ
ኣብ መወዳእታ ኣብቲ ጋዜጣዊ መግለጺ ዝተሳተፉ ኣብ ካናዳ ናይ ኪበክ ሊቀ ጳጳሳት፡ ጵጳሳዊ ናይ መራኸቢ ብዙሓን ሓልዮ ላዕለዋይ ቤት ጽሕፈት ኣባልን ብፁዕ ካርዲናል ገራልድ ስይፕሪየን ላክሮይ፥ እቲ ሲኖዶስ ናይ መንእሰይ ሓቅነት ንምርዳእ ብሕውነት መንፈስ ዝካየድ ዘሎ ጉባኤ እዩ፡ ንመእሰይ ሓድሽ መጻኢ ንኽንሓንጽ ክንስዕቦ ዝግብኣና መገዲ ንምልላይ ተበጊስና ኣሎና፡ ኣብቲ ሲኖዶስ ብሰማዕነትን ተዓዛብነትን ዝሳተፉ ዘለዉ መንእሰያት ኣለዉ፡ 39 እውን እንተዀኑ፡ ናይ መንእሰይ ሓጐስ ግና ነታጒ ምዃኑ ተረጋግጽ፡ ናብ ኩሉ ዝበጽሕ ምዃኑ ካብኣቶም ትርዳእ፡ ካብዚ ሲኖዶስ’ዚ ግለ ሰባት ዘይኰኑስ ሰዓሪት ኰይና እተወጽእ ቤተ ክርስቲያን እያ፡ ሰዓሪት ኰይን ከምእትወጽእ ርግጸይና እየ ኢሎም።
ሩፊኒ፥ ብፁዓን ካርዲናላት ምስ መእንሰያት ብምስማዐ ርእየት ክዛረቡ እያቶም
እቲ ዝተወሃበ ጋዜጣዊ መግልጺ ዝመርሑ ናይ መራኸቢ ብዙሓን ሓልዮ ጳጳሳዊ ላዕለዋይ ቤት ጽሕፈት ህየንተን ናይ ሲኖዶስ ናይ ጉዳያት ጋዜጣዊ መግለጺ ድርገት ኣቦ መንበር ዶክተር ፓውሎ ሩፊኒ፥ ኣብቲ ዝካየድ ዘሎ ሲኖዶስ፡ ካብ ብዙሓት ብፁዓን ኣበው ሲኖዶስ ዝቐርብ ዘሎ ሕቶ፡ ቤተ ክርስቲያን ንመንእሰይ ብቛንቋ መንእሰት እትዛረብ ዝብል ምዃኑ ሓቢሮም፡ ምእንቲ’ዚ እዚ ናይ መራኸቢ ብዙሓን ጉዳይ ሓልዮ ጳጳሳዊ ላዕለዋይ ቤት ጽሕፈት ነዚ ዘቃልሕ ብፁዓን ካርዲናላት ብምስማዐ ርእየት መልእኽቲ ብቛንቋ መንእሰይ ንመንእሰይ ዝዛረቡሉ መደብ የሰናድው ኣሎ ኢሎም።


text:
መንእሰያት ኣፍሪቃዊያን ፋሽን ዲዛይነራት ኣፍሪቃዊ መቦቆል ንዘለዎ ሕብርታትን ቅድን ናብቲ ብዙሓት ሰብ ሞያ ዝሳተፍሉን ኣብ ነፍሲ ወከፍ ዓመት ዝኻየድ ብናይ ኣፍሪቃ ናይ ፋሽን ሰሙን ዝፍለጥ ምርኢት ቅዲ ክዳውንቲ ( ፋሽን ሾው) ሎሚ ዓመት የቕርቡ።
ኣፍሪቃዊያን ሰብ ሞያ ቅዲ ክዳውንቲ ኣብ ዝሓለፈ ሰሙን ኣብ ከተማ ለንደን ኣብ ዝተኻየደ ምርኢት ነቲ ንዓይኒ ዝስሕብ ሕብሪን ቅዲን ዘለዎም ስርሓቶምን አቕሪቦም።
በዓልሞያ ቅዲ ክዳውንቲ ሳምሶን ሶብያ ነቲ ምርኢት ኣመልኪቱ “ኣብዚ ናይ ሎሚ ዓመት ምርኢት ልዕሊ 50 ዲዛይነራት ካብ ሸውዓተ ሃገራት ኣፍሪቃ ዝተሳተፉ ኽኮኑ ከለው ነቲ ሕብሪን ቅድን ኣፍሪቃ ናብዚ ቦታ ኣምጺኦሞ’ዮም” ይብል።
መብዛሕትኦም እቶም ዲዛይነራት ንስርሓቶም ዝጸልው ታሪክን ባህልን ልምድታት ህዝቦም ዘንጸባራቑ ክኾኑ ከለው እዚ ድማ ነቲ ክዳውንቲ ፍሉይ መለለይ ኮይንዎ።
ኣብ ብሪጣንያ ተወሊዱ ኣብ ናይጀርያ ዝዓበየ ጎርጅ አዲሰጉን ኣብዚ ምርኢት ዝቐረበ ስርሓቱ ለውጢ ፍልማዊነት ንቕዲ ክዳን ምዃኑ ብምግላጽ ንጽባቐ ባህሊ ኣፍሪቃ ንምጽብራቕ ዝዓለመ ምኳኑ ይገልጽ።
እዚ ኣብ ለንደን ዝተኻየደ ናይ ኣፍሪቃ ናይ ፋሽን ሰሙን ንመበል ሻውዓይ ጊዜ ዝተዳለወ ኮይኑ እዚ ኢንዳስትሪ ዋጋ 31 ቢልዮን ዶላር ምኳኑ አዳለውቲ ኣቲ መደብ ይሕብሩ።


text:
ብማህሙድ ሳልሕ
ነሓሰ ዕለት 09, 2018 ዓም ፈረንጂ
ኣብ ዝሓለፈ ጽሑፋት ከብርሆ ከምዝፈተንኩ፥ ዝበዝሕ ምድንጋር ነቲ ኩነታት ብግቡእ ካብ ዘይምግምጋም ዝብገስ ኮይኑ ይስመዒኒ። ነዚ ኣብ ኢትዮጵያ ዝካየድ ዘሎ ናይ ለውጢ ምንቅስቃስ ይኹን ነቲ ኣብ መንጎ ኤርትራን ኢትዮጵያን ዜረአ ዘሎ ስሉጥ ምሕዳስ ዝምድናታት ከምኡ እውን ብሓፈሽኡ ኣብ ቀርኒ ኣፍሪቃ ብፍጥነት ዜምዕብል ዘሎ ሓድሽ ናይ ምትሕግጋዝን ሰናይ ጉርብትናን ንጥፈታት ብግቡእ ክንበብ እንተኾይኑ፡ እዙ ዜስዕብ መሰረታዊ ሓቂ ክነስተብህሎ ኣሎና። እቲ ኣብዘን ዜሓለፋ 27 ዓመታት ንኢትዮጵያ ክገዝእ ዝጸንሐ ሓይሉ ምስ ፍልስፍንኡን ኣተሓሳስባኡን፡ ሎሚ የሎን። ኣብ ኢትዮጵያ ሓድሽ ዲግመ-ስርርዕ ፖሇቲካውያን ሓይልታት ሱር እንዲ ሰዯዯ እዩ። ኣተሓሳስባ መራሕቲ ወያነ ንጽልእን ቅርሕንትን ቅንእን ዕብለላን ዓመጽን ስርቅን ይውክል። ኢትዮጵያውያን ነዚ ኣተሓሳስባ እዚ ኣልዮሞ ኣለዉ። ዳግም ትንፋስ ከይዘርእ ድማ ኣብ ምርብራብ ኣሎዉ። እዙ ተወጊኑ ዘሎ ፍሌስፍና ወያነ፡ ንናይ ትማሊ ገፈጥ-መፈጥ ይውክል። እዚ ኣብ ኢትዮጵያ ሰረትዝሕዝ ዘሎ ሓድሽ ኣተሓሳስባ፡ ከም ተቓውሞ ወይ ከኣ ነጸገታ (negation) ናይ’ቲ ኣብ ዝሓፋለፋ ዓመታት ወያነ ክኽተል ዝጸንሐ ስነ ሓሳብን ሜላታትን ክውሰድ ይኸኣል። ስለ’ዚ፡ ነዚ ሓድሽ ኩነታት ብግቡእ ክንበብ እንተኾይኑ፡ እቲ ኣብ ዘመነ-ወያነ ዝሳዕረረ ናይ ጎበጣን ዕብለላን ኣተሓሳስባን ቋንቋን ፖለቲካዊ ባህልን ብመሰረቱ ከምዝተቐየረ ክቕመጥ ኣለዎ። ነዙ ሓድሽ ፖለቲካዊ ኩነታት’ዚ ከም ሓሳብ ቀሪጽካ ክተሰሊስል ይኹን ክትርእዮ (conceptualize ክትገብሮ) እንተኾንካ፡ ኣተሓሳስባኻ ብሱሩ ካብ ዘመነ-ወያነ ክለቐቕ ኣለዎ። ኣብ ዘመነ-ወያነ ኮይንካ ነዚ ሓድሽ ምዕባለታት ብግቡእ ክትግንዘቦ ኣይትኽእልን። ...................
............ምንባብ ቐጽል
ድሕረ-ቅልውላው 1ይ ክፋል ኣብዚ ታሕቲ ጠዊቕኩም ኣምብብዎ።


text:
ኣብ መሪሕነት ኢህወደግ ልዑል ሓላፊነት ዝነበሮም ኣቶ በረኸት ስምኦን: ካብ መዝነት ሚንስትሪ ማእከል ምርምርን መጽናዕትን ከምኡ’ውን ካብ ቦርድ ባንክ ኢትዮጵያ ሓላፍነቶም ንምልቃቕ ሕቶ ከምዘቕረቡ ምንጭታት ንድምጺ ኣሜሪካ ሓቢሮም።
ምንጭታት ድምጺ ኣሜሪካ: አቶ በረኸት ስምኦን ንምንታይ ስርሖም ናይ ምልቃቅ ሕቶ ከምዘእተው ግን ኣይገለጹን።
እዚ ከምዚሉ እንከሎ: ሚኒስተር ኮሚዩኒኬሽን ኢትዮጵያ ዶ/ር ነገሬ ሊነጮ: ነቲ ዜና ካብ መራኸቢ ብዙሓን ካብ ምስምዖም ሓሊፉ: ዝተረጋገጸ መረዳእታ ናብ ቤት ጽሕፈቶም ከምዘይበጽሐ ኣፍሊጦም።
"ንዓና፡ ናብ መንግስቲ ሕቶ ከምዘእተወ ዝገልጽ ዝተረጋገጸ መረዳእታ ኣይበጸሓናን። ኣበየ ሚድያታቱ ካብ ዝናፈስ ዘሎ ሓሊፉ፡ ብዛዕባ ሓቅነቱ ንዓና ዝበጸሓና ነገር የለን" ኢሎም።
ኣቶ በረኸት ኣብ ገዛኢ ፓርቲ ኢትዮጵያ ኢህወደግ ኣብ ቀዳማይ ደረጃ ካብ ዝስርዑ መራሕቲ ፓለቲካ ሓደ ክኾኑ ከለው: ሚኒስተር ዜናን ኮሚኒኼሽንን ኢትዮጵያ ኮይኖም ምስርሖምውን ይዝከር።


text:
ዮሴፍ፡ ማርያም
ኣምላኽ ነቶም ብመንፈስ ካብኡ ዝተወልዱ፣ ኣምላኻውን ገነታውን ሓዳር ክህልዎም እዩ ዝደሊ። ገነታዊ ሓዳር፣ ንኹነታት ገነት ኤድን፣ ቅድሚ ውድቀት ዝነበረ ህይወት ኣዳምን ሄዋንን ዘመልክት እየ። ገነት ኤደናዊ ሓዳር እምበኣር፣ ኣምላኽ ብምልኣት ዝገዝኣሉን ህላውነት ኣምላኽ ዝመልኦን ሓዳር እዩ። ኣብ ሓዳርና ከኣ እግዚኣብሄር ኩሉ ግዜ ቀዳማይ ክኸውንን ክገዝእን ህላውነቱ ኣብ ቤትና ኩሉ ግዜ ክዓዝዝን እዩ ዝደሊ። ምኽንያቱ፣ ንሓዳር መስራቲኡ ኣምላኽ ባዕሉ ስለዝኾነ፣ ማእከልነት ናይቲ ሓዳር ከኣ ንሱ ክኸውን ይግባእ። ኣምላኽ ንደቁ ኣብ ሓዳር ዘለዎ ዕላማ ሓደ ዓይነት እዩ፣ ንሱ ከኣ ገነት ኤድን ኣብ ምድሪ ክምስርቱ ይደልዮም። ‘እግዚኣብሄር ኣምላኽ ክኣ ኣብ ኤደን ብሸነኽ ምብራቕ ገነት ተኸለ። ናቲ ዝገብሮ ሰብ ድማ ኣብኣ ኣንበሮ፣ … እግዚኣብሄር ኣምላኽ ክኣ ንሰብ ወሲዱ ከዐይያን ኪሕልዋን ኣብ ገነት ኤደን ኣቐመጦ’ ዘፍ2፣8,15
ነዚ ዕላማ ኣምላኽ ኣብ ሓዳር፣ መሰረት ብምግባር፣ ካብ መጽሓፍ ቅዱስና ዝተፈላለዩ ሰብ ሓዳር ኣብነት ብምውሳድ፣ ካብኦም ማለት ካብቲ ዝነብሮም ሓዳር፣ ዝጠቅም ምህሮ ክንቀስም ንኽእል ኢና። ምኽንያቱ፣ እዞም ኣብ መጽሓፍ ቅዱስና ዘለዉ ሰብ ሓዳር ሰባት መንፈስ ቅዱስ ንዓና ኣብነት ክኾኑና ኢሉ ኣብ ታሪኽ መጽሓፍ ቅዱስ ከም ዘእተዎም እምነተይ እዩ።
ኣርእስትና ብዮሴፍን ማርያምን ክንጅመሮ ኢና፣ ኣብ ተኸታታሊ ጽሑፍና ከኣ ናይ ካልኦት ኣብነት ብምውሳድ ክንቅጽሎ ኢና። እምበኣርከስ ካብ ህይወት ዮሴፍን ማርያምን፣ ብዛዕባ ኣምላኻዊ ገነት ኤደናዊ ሓዳር እንታይ ንመሃር፧
“ልደት የሱስ ክርስቶስ ከምዚ እዩ፡ ኣዲኡ ማርያም ንዮሴፍ ተሐጽያ ኸላ፡ ከይተራኸቡ፡ ብመንፈስ ቅዱስ ጠኒሳ ተረኽበት። ዮሴፍ ሕጹያ፡ ጻድቕ ሰብኣይ ነበረ እሞ፡ ብሕቡእ ኪሐድጋ ሐሰበ እምበር፡ ኪገልጻ ኣይፈተወን። ንሱ እዚ ኺሐስብ ከሎ፡ እንሆ፡ መልኣኽ እግዚኣብሄር ብሕልሚ ተራእዮ፡ ከምዚ ኢሉ፡ ዮሴፍ ወዲ ዳዊት፡ እቲ ሕጽይትኻ ማርያም ጠኒሳቶ ዘላ ኻብ መንፈስ ቅዱስ እዩ እሞ፡ ንምውሳዳ ኣይትፍራህ። ወዲ ኽትወልድ እያ፡ ንሱ ኸኣ ንህዝቡ ኻብ ሓጢኣቶም ኬድሕኖም እዩ እሞ፡ ስሙ የሱስ ክትሰምዮ ኢኻ።እዚ ዂሉ እቲ እግዚኣብሄር ብነብዪ እተዛረቦ ኺፍጸም ኰነ፡ ከምዚ ዚብል፡ እንሆ፡ ድንግል ክትጠንስ ወዲውን ክትወልድ እያ፡ ስሙ ኸኣ ኣማኑኤል ኪብልዎ እዮም፡ ትርጉሙ፡ ኣምላኽ ምሳና እዩ። ዮሴፍ ካብ ድቃሱ ንሲኡ፡ መልኣኽ እግዚኣብሄር ከም ዝኣዘዞ ገበረ፡ ንማርያም ሕጽይቱ ወሰዳ። በዂሪ ወዳ ኽሳዕ እትወልድ ከኣ ኣይፈለጣን። ስሙ ድማ የሱስ ሰመዮ።” ማቴ 1፣18-25
ኣብዚ ክፋል ወንጌል ማቴዎስ ብዛዕባ እዞም ክልተ ሕጹያት ድሕር ከኣ ሰብኣይን ሰበይትን ዝኾኑ፣ ዮሴፍን ማርያምን ተጻሒፉ ኢና ንረክብ። ካብኦም ንመሃሮ ኣብዚ ጽሑፍና 6 መምርሒታት ክንርኢ ኢና።
1. ቅድሚ መርዓ ሕጸ ክህሉ ከም ዝኽእልን፣ ኣብ ግዜ ሕጸ ከኣ ምርኻብ (ስጋዊ ርክብ) ግቡእ ከም ዘይኮነን ኢና ንዕዘብ። ምኽንያቱ ‘ማርያም ንዮሴፍ ተሓጽያ ከላ፣ ከይተራኸቡ፣ …. ዮሴፍ ሕጹያ፣ ጻድቕ ሰብኣይ ነበረ’ ጥቕሲ 18። ዮሴፍን ማርያምን ኣብ ግዜ ሕጸኦም ከም ዘይተራኸቡ እዩ መጽሓፍ ቅዱስና ዝሕብረና። ድንግልና ኣብ መጽሓፍ ቅዱስና ዓቢ ክብሪ እዩ ዘለዎ። ስለ-እዚ
መምርሒ (Principle) #1 - ድንግልናኻ ሓሉ።
2. ካልኣይ ነጥቢ ከኣ ብዝኾነ ምኽንያት ሓደ መጻምድቲ ክጋገ ይኽእል እዩ። እቲ ጌጋ ምናልባት ጌጋ ከይከውን ይኽእል እዩ፣ እንታይ ድኣ እቲ ሓደ ብጌጋ ስለዝተረድኦ ጥራይ ክኸውን ዝከኣል እዩ። ምኽንያቱ፣ ማርያም ካብ መንፈስ ቅዱስ ምጥናሳ፣ ጌጋ ዝበሃል ኣይነበራን፣ እንታይ ድኣ ዮሴፍ እዩ ነቲ ኩነት ብጌጋ ተረዲኡዎ ዝነብረ። ስለዚ ‘ማርያም ንዮሴፍ ተሐጽያ ኸላ፡ ከይተራኸቡ፡ ብመንፈስ ቅዱስ ጠኒሳ ተረኽበት። ዮሴፍ ሕጹያ፡ ጻድቕ ሰብኣይ ነበረ እሞ፡ ብሕቡእ ኪሐድጋ ሐሰበ እምበር፡ ኪገልጻ ኣይፈተወን’ ጥቕሲ 18-19። ስለዚ፣ ኩሉ ግዜ ንመጻምድና ቀልጢፍና ካብ ተጋግዩ ኢልና ንፈርዶ፣ ኩነታቱ ህድእ ኢልና ክንርዳእ እዩ ዝግብኣና። ንመጻምድኻን ንኩነታቱን ተረድኣይም ኢኻ።
መምርሒ #2- ንመጻምድኻ ክትርድኦ ጽዓር።
3. መጻምድና እንተ ተጋገየ’ውን፣ ኣብ ርእሲኡ ክንገይተትን ክንመጻደቕን ኣይግብኣናን እዩ። ‘ማርያም ንዮሴፍ ተሐጽያ ኸላ፡ ከይተራኸቡ፡ ብመንፈስ ቅዱስ ጠኒሳ ተረኽበት። ዮሴፍ ሕጹያ፡ ጻድቕ ሰብኣይ ነበረ እሞ፡ ብሕቡእ ኪሐድጋ ሐሰበ እምበር፡ ኪገልጻ ኣይፈተወን’ ጥቕሲ 18-19። ከምዚ ናይ ዮሴፍ፣ ወላ ብጌጋ ብዘይምርዳእካ፣ መጻምድኻ ተጋግዩ ኢልካ እንተ ሓሰብካ፣ ንመጻምድኻ ብሕቡእ ክትእርሞን ካብ ጌግኡ ክትመልሶን እዩ ዝግብኣካ። እምበር፣ በቲ ዝተጋጌኻዮ ብኡ ጌርካ ኪድ ዝብል ኣተሓሳስባ ክህልወና ይብሉን። ስለዚ እዚ ንመጻምድና ዘይምቅላዕን ዘይምግላጽን ሓሳብ ምስ ዝህለወና፣ ኣምላኽ ከኣ ብኸምዚ ዓይነት ሓሳብን ሃቐናን ባህ ስለዝብሎ፣ ገና ነቲ ሕቡእ ሓሳብና (ዘይምግላጽ) ናብ ውሳኔ ከይወሰድናዮ ከለና፣ ሓሳብና ይእርምን ናብቲ ቅኑዕ መንገዱ የምጽኣናን እዩ።
መምርሒ #3- ንመጻምድኻ ከውሊ ኩኖ፣ ኣብ ቅድሚ ሰባት ኣይተጋልጾ።
4.‘ንሱ እዚ ኺሐስብ ከሎ፡ እንሆ፡ መልኣኽ እግዚኣብሄር ብሕልሚ ተራእዮ፡ ከምዚ ኢሉ፡ ዮሴፍ ወዲ ዳዊት፡ እቲ ሕጽይትኻ ማርያም ጠኒሳቶ ዘላ ኻብ መንፈስ ቅዱስ እዩ እሞ፡ ንምውሳዳ ኣይትፍራህ። ወዲ ኽትወልድ እያ፡ ንሱ ኸኣ ንህዝቡ ኻብ ሓጢኣቶም ኬድሕኖም እዩ እሞ፡ ስሙ የሱስ ክትሰምዮ ኢኻ’ ጥቕሲ 20-21። ኣምላኽ ንቅኑዓት ምስጢሩ ከም ዝገልጸሎም፣ ከምኡ ከኣ ነቶም ንመጻምዶም ከጋልጹ ዘይፈትዉን፣ ከውሊ መጻምዶም ዝኾኑን ሰባት፣ ብዝኾነ ኣጋጣሚ ጌጋ እኳ እንተሓሰቡ (ብሓሳቦም እንተ ተጋገዩ)፣ ኣምላኽ ምስጢሩ ገሊጹ ይሕልዎምን ካብ ጌጋ ወሳኔ ይመልሶምን እዩ።
መምርሒ #4 - መጻምድኻ ዝተጋገየ ኮይኑ ክስምዓካ ከሎ፣ ናብ ኣምላኽ ቅረብ፣ ኣምላኽ ከኣ ክገልጸልካ እዩ።
5.‘ንሱ እዚ ኺሐስብ ከሎ፡ እንሆ፡ መልኣኽ እግዚኣብሄር ብሕልሚ ተራእዮ፡ ከምዚ ኢሉ፡ ዮሴፍ ወዲ ዳዊት፡ እቲ ሕጽይትኻ ማርያም ጠኒሳቶ ዘላ ኻብ መንፈስ ቅዱስ እዩ እሞ፡ ንምውሳዳ ኣይትፍራህ። ወዲ ኽትወልድ እያ፡ ንሱ ኸኣ ንህዝቡ ኻብ ሓጢኣቶም ኬድሕኖም እዩ እሞ፡ ስሙ የሱስ ክትሰምዮ ኢኻ። እዚ ዂሉ እቲ እግዚኣብሄር ብነብዪ እተዛረቦ ኺፍጸም ኰነ፡ ከምዚ ዚብል፡ እንሆ፡ ድንግል ክትጠንስ ወዲውን ክትወልድ እያ፡ ስሙ ኸኣ ኣማኑኤል ኪብልዎ እዮም፡ ትርጉሙ፡ ኣምላኽ ምሳና እዩ። ዮሴፍ ካብ ድቃሱ ንሲኡ፡ መልኣኽ እግዚኣብሄር ከም ዝኣዘዞ ገበረ፡ ንማርያም ሕጽይቱ ወሰዳ’ ጥቕሲ 20-25። ኣብዚ ንመሃሮ ኣገዳሲ ሓሳብ ከኣ፣ መጻምድኻ ካብ ጐይታ ዝተቐበሎ ራእይ (ጥንሲ) ክህልዎ ከሎ እንታይ ትገብር፧ እቲ መልሲ ከኣ ‘ዮሴፍ እዚ ማርያም ሕጽይትኻ ጠኒሳቶ ዘላ ኣብ መንፈስ ቅዱስ እዩ እሞ፣ ንምውሳዳ ኣይትፍራህ’ እዩ። ስለዚ መጻምድና ካብ ኣምላኽ/መንፈስ ቅዱስ ራእይ ምስ ዝቕበል፣ ንመጻምድናን ነቲ ራእይን ንምውሳዱ ክንፈርህ የብልናን። እኳ ድኣ ራእይ ኣምላኽ ብምዃኑ ንመጻምድና ብምድጋፍ (ብምውሳድ) ነቲ ራእይ ኣምላኽ ኣብ ምፍጻሙ ዓቢ ተራ ክንጻወት እዩ ኣምላኽ ብዮሴፍን ማርያምን ጌሩ ዝመህረና ዘሎ። ምናዳ ሰብኡት ኣብዚ ጉዳይ እዚ ክንጥንቀቕ ይግብኣና እዩ፣ ሰበይትኻ (ሕጽይትኻ) ካብ እግዚኣብሄር ዝተቐበለቶ ራእይ ምስ ዝህልዋ ደጋፊኣን ሓላዊኣን ክትከውን እዩ ዝግባእ። ‘ዮሴፍ ካብ ድቃሱ ንሲኡ፡ መልኣኽ እግዚኣብሄር ከም ዝኣዘዞ ገበረ፡ ንማርያም ሕጽይቱ ወሰዳ’ ጥቕሲ 24። ገና ከምዚ ምግባር ዘይተለማመድና እንተ ኰይና ከኣ፣ ንተንስእን ንበራበርን፣ ንራእይ መጻምድና ከኣ ንውሰዶን፣ ከምዚ እግዚኣብሄር ዝብለና ዘሎ ከኣ ንግበር። ኣምላኽ ኣብ ህይወት መጻምድኻ ኣምጺኡካ (ብመርዓ ገይሩ ኣራኺቡካ) ዘሎ ምኽንያት ከኣ ከምዚ እዩ “እግዚኣብሄር ኣምላኽ ክኣ ንሰብ [ንኣኻ] ወሲዱ ከዐይያን ኪሕልዋን ኣብ ገነት ኤደን [ህይወት መጻምድኻ] ኣቐመጦ’ ዘፍ2፣15”፡ ክትኸናኸኖን ናብ ፍረ ከም ዝበጽሕ ክትገብሮን እዩ ኣምላኽ ምስ መጻምድኻ ብኪዳን ሓዳር ኣጣሚሩካ ዘሎ።
መምርሒ #5- ራእይ መጻምድኻ ገነት ኤደንካ እዩ፣ ስለዚ ውሰዶን ተኸናኸኖን አፍርዮን።
6.‘ማርያም ግና ነዚ ነገርዚ ዂሉ ኣብ ልባ ተዋህልሎን ትሐስቦን ነበረት’ ሉቃ2፣1። እቲ ብዓል ራእይ ዝኾነ መጻምድቲ ከኣ ነቲ ራእይ ክተግሃሉን፣ ነቲ እግዚኣብሄር ዝበሎን ዝገብሮን ኩሉ ግዜ ኣብ ልቡ ከዋህልሎን እዩ ዝግብኦ። እዚ ማለት፣ ወላ እቲ ራእይ እንተ ተወልደ፣ ማለት ክትግበር እንተ ጀመረ፣ ኣብ መፈጸምታኡ ክሳዕ ዝመጽሕ፣ ኩሉ ግዜ ራእይኻ ካብ ልብኻ ክርሕቕ ኣይግባእን እዩ።
መምርሒ # 6 -ራእይኻ ኣብ ልብኻ፣ ልብኻ ኣብ ራእይኻ ይኹን።
ኣብ ዝቕጽል ጽሑፍና ብኻልኦት ሰብ-ሓዳር ክንራኸብ ኢና።
ጸሎት፣ እግዚኣብሄር ኣምላኸይ እዚ ብዮሴፍን ማርያምን ጌርካ ዝመሃርካኒ፣ መምርሒታት ገነታዊ ሓዳር ኣብ ሓዳረይ ከተግብሮ፣ ብስም የሱስ ክትድግፈኒ ይጽሊ ኣለኹ፣ ኣሜን።
Posted by:
Agape
Apr 06, 2013
0 Comments
861 Views


text:
ናይ ሪጋ ሊቀ ጳጳሳት ብፁዕ ኣቡነ ዝቢኘቭ ስታንከቪየስ ንዘቕረቡሎም ናይ እንቋዕ ደሃን መጻእኵም ቃልን ብዛዕና ህልው ኩነታት ዘቕረብሎም ትንተና ኣመስጊቦም፡ …. ኣብዛ ካቴድራል ናይ ቅዱስ ያዕቆብ፥ ጥንታዊት ኣብ 13 ክፍለ ዘመን ዝተሃንጸትን ዓለም ሓቆፍ ናይ ሕንጸን ስነ ምርምርን ባህልን ሓልዮ ውድብ ናይ መላእ ዘርእሲ ሰብ ሃብቲ እንክብል ከምዝኣወጀን ዝፈልጠ ኰይኑ፡ ቅዱስ ኣቦና ካብቲ ሊቀ ጳጳሳት ስታንስከቪየስ ዘቅረብዎ ጸብጻብ ተበጊሶም ኣብ ሃገረ ላትቪያ ዝተኸፈለ መስዋዕትነት ዘኪሮም፥
ስምዖን ተ. ኣርኣያ - ከተማ ቫቲካን
ናይ ናጽነት ባቡር ብዘይ ዝክሪ ባዶ ምዃኑ ዘብርሁ ቅዱስ ኣቦና፥ ኣብታ ሃገር ዝሓለፈ ውግእን ስደትን ፖለቲካዊ ጸቕጥን ዝተመስከረ ጽንዓት እምነትን፡ ካቴድራል ቅዱስ ያዕቆብ ንናይ ናዚ ስርዓት ብትብዓት .. እምቢ ናይ ዝበለ ናይታ ሃገር ሕዝቢ ኣብ እምነት ጽንዓት ዝምስክር እዩ።
እቲ ከምዚ ኢሉ ኣብዚ እዋን’ዚ ዝበጽሔ ናጽነት ኣብ ዝነበረሉ እዋን ኣረጋውያንን ንበይኖም ኣብ ምሕዳግን ብዙሓት ካብ ናይ ሓባር ጥቕሚ ምውጋድን ዝኣመሰሉ ዝተፈላለዩ ጸገማት ተጥንጢኖም ምርኣይ ነቲ ሓቀይና ናጽነት ዘይምንባር ዝወልድ ምዃኑ ኣብሪሆም።
ንእግዚኣብሔር ክፉት ዝኸነ ልቢ ኣድላዪ እዩ፡ ስለዚህ ንኹሎም ኣብ እምነትን ክጸንዑን ካብ ትካዘ ብእምነት ገዛእ ርእሶም ክሕልዉን ርህራሄን ተስፋን ከይጥፋእኩም በታ ኣብ መፈለምታን መደምደምንታን ጽንዓት ኣብ እምነት ብዝተፈላለየ መገዲ እትትንትን መልእኽቲ ቅዱስ ያዕቆም ንዅሉ ብትዕግስቲ ብምጻር … ስለ እምነት እቲ ዝተሰግረ ኵሉ ዝሰገርኩም ሕዝብን ናይ መንእሰያትን ሱር ምዃንኩም ከይትርስዑ ሓደራ ኢሎም።


text:
ኢትዮጵያ ኣብ 2025 ዓ.ም ኣብ ሪጋ ማእኸላይ እቶት ንምስላፍ ዝሓዘቶ ሸቶ ደቂ ኣንስቶ ዓብዪ ጊደ ክጻወታ እየን፤ኣብምስታፍ እውን ይርከባ ኢሎም ናይ ኢትዮጵያ ሚኒስትር ጉዳያት ወጻኢ ዶ/ር ቴድሮስ ኣድሓኖም።ንሶም ነዚ ዝተዛረቡ ክልቲአን ግሎባል ኢንሼትቭ ዝተብሃለ ትካል ‘’ደቂ ኣንስትዮ ተረባሕቲ ቁጠባዊ ዕድላት ንኾና’’ ኣብ ትሕቲ ዝብል ኣርእስቲ ብቕድሚ ትማሊ ሰሉስ ኣብ ኒውዮርክ ኣብ ዝተሳለጠ ኣኼባ እዩ።
ብጓል ቢል ክንልቴን ቸልሲ ክልንቴን ዝተመርሐን ሚኒስትር ጉዳያት ወጻኢ ኢትዮጵያ ዶ/ር ቴድሮስ ኣድሓኖም፣ፈጸምቲ ስራሕ ዓበይቲ ኩባኒያታትን ካልኦት ዕዱማትን ዝተረኽብሉ ዘተ ዕላምኡ ደቂ ኣንስትዮ ተረባሕቲ ቁጠባ ብምዃን ኣብ ሓፈሻዊ ቁጠባ ብዛዕባ ዝህልወን ጊድ ዝጠመተ ነይሩ።
ብጥምየትን ድርቅን እትፍለጥ ዝነበረት ኢትዮጵያ ሽማ ንምቕያር ይኣክል ኢላ ስለዝተልዓለት ዓብየቲ ስትራተጂታት ሓንጺጽና ኩሉ ኣካል ማሕበረሰብ እናሳተፍና ንግስግስ ኣለና ኢሎም።ሓደ ካብቲ ስራሕ ደቂ ኣንስትዮ ዝሳተፋሉ ምንቅስቓስ ምፍጣር እዩ ኢሎም።
ደቂ ኣንስትዮ ኣብ ኩለመዳይ ልምዓት ክሳተፋ ዘድልዩወን ነገራት ክረኽባ ንምርግጋጽ ደቂ ኣንስትዮ ዋንነት መሬት ክረኽባ መንግስቲ ከምዝሰርሐ ብምሕባር ዛጊት ናይ ዝተረኸበ ዝበሉዎ ዓወት ምኽንያት እውን ፖለቲካዊ ድልውነት፣ንኹሉ ማሕበረሰብ ምውፋርን ህንጡይ ትልምን እዮም ኢሎም። ‘’ቅድሚ ሎሚ ኢትዮጵያ ምስ ዓጸቦን ካልኦት ሽግራትን ተኣሳሲራ እያ ትልዓል ነይራ’’ ዝበሉ ንሶም ብምስዓብ ‘’ይኣክል ክንብል እዋኑ እዩ፤ነዚ እውን እዩ ለውጢ ንሪኢ ዘለና፤ኩሉ ኢትዮጵያዊ ኣብ ኣእምርኡ ክሕዞን ንለውጢ ድልዊ ኮይኑ ዝሰርሕን ዘሎ’’ኢሎም።ደቂ ኣንስትዮ ከም ኣካል እቲ ምንቅስቓስ ዓብዪ ኣስተዋጽኦ እናበርከታ ይርከባ ኢሎም ብምውሳኽ።
ምሉእ ትሕዝትኡ አብዚ ምስማዕ ይከአል።


text:
Erena on Facebook
Welcome to Radio Erena!
“Eritrea has been invited at the level of the president and the president declined...”
Radio Erena: March 31, 2014
The European Union-Africa Summit hangs in the balance. Africa is concerned with the way Europe is cherry-picking African participants for the indaba, among other issues. Our Political Editor Hebert Zharare (HZ) caught up with EU Ambassador to Zimbabwe Mr Aldo Dell’Ariccia (DA) to discuss these issues. The following are excerpts of the interview.
ኣሕመድ ናስር መን’ዩ?
Radio Erena: March 28, 2014
ገዲም ተጋዳላይን ሓደ ቀዳሞት ኣባላት ብረታዊ ተጋድሎ ህዝቢ ኤርትራን ኣሕመድ ናስር ብዘጋጠሞ ሃንደበታዊ ወቕዒ ብ ሮቡዕ 26 መጋቢት ኣብ ስቶኮልም ከምዝዓረፈ ድሮ ተኸታቲልናዮ ኣሎና።
ኣሕመድ ናስር፣ ኣብ መፋርቕ 1960ታት ናብ ተጋድሎ ሓርነት ኤርትራ ድሕሪ ምጽናብሩ፣ እቲ ውድብ ምስ ህዝባዊ ሓይልታት ኣብ ዝተኻየደ ኵናት ሓድሕድ ኣብ 1983 ተበታቲኑ ዝበዝሐ ክፋሉ ናብ ስደት ክሳብ ዘምርሕ ከም ኣቦ መንበር ኮይኑ ዘገልገለ ገዲም ተጋዳላይ’ዩ።
ኣቦ መንበር ግንባር ሃገራዊ ድሕነት ጨንፈር ጅዳ ኣቶ ሮሞዳን ዳራንካ ንታሪኽ ህይወት ገዲም ተጋዳላይ ኣሕመድ ናስር ኣምልኪቱ ኣብ ዝልኣኸልና ጽሑፍ፣ ኣሕ መድ ናስር ኣብ 1944 ኣብ ከባቢ ሓድሽ ኣይሮማለ ኣብ ዝተባህለት ኣብ ቀደም ኣውራጃ ኣከለጉዛይ ናይ ሎሚ ዞባ ደቡብ እትርከብ ዓዲ’ዩ ተወሊዱ።
ኣብ ቤት ማእሰርቲ ጅቡቲ ዝርከቡ ኤርትራውያን ፍታሕ ክረኽቡ፣ ኤልሳ ጭሩም ንሳልስቲ ዘካየደቶ መግቢ ናይ ምሕሳም ተቓውሞ፣ ዘተባብዕ ግብረ መልሲ ረኺቡ
Radio Erena: March 28, 2014
ኣብ ጅቡቲ ነገድ ኣብ ዝተባህለ ቤት ማእሰርቲ ኣብ ቀይዲ ዝርከቡ ኤርትራውያን ፍታሕ ክረኽቡ ንምጽዋዕ፣ ኣብ ጄኔቫ ኣብ ቀጽሪ ውድብ ሕቡራት ሃገራት መግቢ ናይ ምሕሳም ተቓውሞ ከተካይድ ዝጸንሐት ተጣባቒት ሰብኣዊ መሰላት፣ ካብ ዝተፈላለዩ ዲፕሎማሰኛታትን ወከልቲ ኣካላት ማሕበረሰብ እቲ ውድብን ዘተባብዒ ግብረ መልሲ ከምዝረኸበት ገሊጻ።
ኤልሳ ጭሩም ብመንገዲ ፌስቡክ ኣብ ዝዘርግሓቶ ሓበሬታ፣ ዛጊት UNHCR፣ ሕብረት ኤውሮጳ፣ ወኪል ጅቡትን ካልኦትን ዝርከብዎም ኣካላት፣ ነቲ ኤልሳ ጭሩም መግቢ ብምሕሳም ከተካይዶ ዝጸንሐት ተቓውሞ፣ እወታዊ ምላሽ ብምሃብ፣ ንጉዳይ ስደተኛታት ኤርትራውያን ኣብ ጅቡቲ ብዕቱብ ክከታተልዎ ምዃኖም ከምዝገለጹላ'ውን ሓቢራ።
ብዝሒ ኤርትራውያን ሓተቲ ዑቕባ ኣብ ሃገራት ሕብረት ኤውሮጳ፣ ምስተን ቀዳሞት 10 ተሰሪዑ
Radio Erena: March 28, 2014
ብዝሒ ኤርትራውያን ሓተቲ ዑቕባ ኣብ ሃገራት ሕብረት ኤውሮጳ ኣብ ዝሓለፈ ዓመት ኣብ ሻብዓይ ደረጃ ከምዝተሰርዐ፣ ንጸብጻብ ሕብረት ኤውሮጳ ብምጥቃስ ሮይተርስ ሓቢሩ።
እቲ ሕብረት ብሰኑይ 24 መጋቢት ኣብ ዝዘርግሖ ጸብጻብ፣ ኣብ ዝሓለፈ ዓመተ 2013 ኣባላት እቲ ሕብረት ኣብ ዝኾና 28 ሃገራት 434160 ስደተኛታት ዑቕባ ከምዝሓተቱ ብምጥቃስ፣ እቶም ዝበዝሑ ሓተቲ ዑቕባ ድማ ሶርያውያን ምንባሮም ኣፍሊጡ።
ልዕሊ 50 ሽሕ በጺሑ ዘሎ ብዝሒ ሶርያውያን ሓቲቱ ዑቕባ ብ 12 ሚእታዊት ቀዳማይ ደረጃ ክሕዝ እንከሎ፣ ብኻልኣይ ደረጃ ድማ ብዝሒ ሩስያውያን ሓተቲ ዑቕባ ኮይኑ 41 ሽሕ ይበጽሕ። ብ26 ሽሕ ብዝሒ ሓተቲ ዑቕባ ሳልሳይ ደረጃ ሒዛ ዘላ ድማ ኣፍጋኒስታን'ያ።
ሓደ ካብ ግኑናት ውልቀ መለኽቲ ሃገራት ኣፍሪቃ ዝኾነ ፕረዚደንት ሮበርት ሙጋበ፣ ንዝኽሪ መበል 90 ዓመት ልደቱ 5 ሚልዮን ዶላር ዝወደአ ሓወልቲ ከቕውም'ዩ
Radio Erena: March 28, 2014
ክሳብ ብሞት ዝፍለ መራሒ ሃገር ኮይኑ ክጸንሕ ምዃኑ ደጋጊሙ ዝገልጽ ዘሎ ወዲ 90 ዓመት ፕረዚደንት ሮበርት ሙጋበ፣ ንዝኽሪ መበል 90 ዓመቱ 5 ሚልዮን ዶላር ባጀት ዝተሰልዓሉ ክልተ ዓበይቲ ሓወልታቱ ይህነጽ ከምዘሎ ምዕከናት ዜና ኣቃሊዐን።
ፕረዚደንት ሙጋበ፣ መበል 90 ዓመት ልደቱ ኣሽሓት ደገፍቱ ብምዕዳም ኣብ ስታድዮም ልዕሊ ሓደ ሚልዮን ዶላር ዝወደኣ ጽምብል ከምዘካየደ ዝዝከር'ዩ።
ኣብ ዕለተ ልደት ናይቲ ሓደ ካብ ግኑናት ውልቀ መለኽቲ ሃገራት ኣፍሪቃ ዝኾነ ሮበርት ሙጋበ፣ ንደገፍቲ ኣዝዩ ብዙሕ ምቁርሕብስትን ኣሎክላዊ መስተታትን ከዳሉ እንከሎ፣ እታ ሃገር ድማ ገና ካብ ዝባና ዘይተላዕሊ ናይ ልዕሊ 10 ቢልዮን ዶላር ዕዳ ኣለዋ።
More Articles...
- ገዲም ተጋዳላይን ሓደ ካብ መስረቲ ብረታዊ ተጋድሎ ህዝቢ ኤርትራን ኣሕመድ ናስር ዓሪፉ
- 'ኤርትራ ብመንጽር እቶታን ብዝሒ ህዝባን ሓንቲ ካብተን ንወትሃደራዊ መዓላ ዝበዝሐ ባጀት ዝስልዓ ሃገራት'ያ'
- ሱዳን፣ ዘይሕጋዊ ምስግጋርን መሸጣን ስደተኛታት ንምግታእ ኣብቲ ምስ ኤርትራን ኢትዮጵያን ዘዳውብ ከባቢታት ፍሉይ ሓባራዊ ፖሊስ ከተዋፍር ምዃና ኣፍሊጣ
- ኤልሳ ጭሩም፣ ኣብ ጅቡቲ ዝርከቡ ኤርትራውያን ስደተኛታት ፍታሕ ንኽረኽቡ ዝጽውዕ፣ ኣብ ጄኔቫ መግቢ ናይ ምሕሳም ተቓውሞ ተካይድ ኣላ


text:
ካብ መዝነቶም ይወርዱ ዘለው ሚንስትር ጉዳያት ወፃኢ ኣሜሪካ ሬክስ ቲለርሰን ንሰራሕተኛታት እቲ ቤት ፅሕፈት ትማሊ ሓሙስ ናይ መፋነዊ መደረ ኣስሚዖም።ንሶም 31 መጋቢት 2018 ካብ ስርሖም ክሰናበቱ ምኳኖም ተፈሊጡ።ካብ ናይ ኣፍሪቃ መገሽኦም ምስተመለሱ ፕረዚደንት ዶናልድ ትራምፕ ቲለርሰን ብናይ CIA ዳይረክተር ማይክ ፖምፒዮ ከምዝትክኡዎምን 13 መጋቢት 2018 ሰዓታት ቕድሚ ቐትሪ ኣብ ዘውጽእዎ ናይ ቲዊተር መልእኽቶም ገሊጾም።ቲለርሰን ኣብ ናይ ትማሊ መደርኦም ሽም ፕረዚደንት ትራምፕ ኣይጠቐሱን።
ቲለርሰን ሰራሕተኛታት ሚንስትር ጉዳያት ወፃኢ ኣሜሪካ ዲፕሎማሲ ሃገሮም ክዕወት ንዘበርከቱዎ ኣበርኽቶ ኣመስጊኖም።
“ካብ ክፍሊ ደብዳበ ጀሚሩ ክሳብ ሻውዓይ ደርቢ ዘለኹም ኩላትኩም፣ብዘይ ናትኩም መዓልታዊ ኣበርኽቶ ዋላ ሓደ ዝክኣል ነገር የለን።”
ዋና ፈፃሚ ስራሕ Exxon ዝነበሩ ቲለርሰን ንኣገዳስነት ስብእናን ቅንዕናን ኣስሚሮምሉ ኣለው።
“ዘለካ ምርጫ ወይ ጠንጢንካ ትገድፎ ወይ ኣብ ዋጋ ዕዳጋ ክኣትው ክትፈቅድ ጥራሕ እዩ።ሓደ ግዜ እንተቐቢፅካዮ መሊስካ ኣይክትረኽቦን ኢኻ።ከም ኣዚዩ ክባር ሃብትኹም ሓልውዎ።”
እቲ ኣበሃህላ ብውልቂ ይኹን ኣብ ህዝባዊ ሓላፍነት ዘተሓታት ስብእና ንዘለዎም ልሂቃን ከም ዓብዪ ውቅዒት ተገይሩ ብብዙሓት ተራኢዩ’ሎ።
ምኽትሎም ስቲቭ ጎልድስተይን ቲለርሰን ብናይ ትራምፕ ቲዊተር እዮም ካብ ስልጣኖም ተባሪሮም ክብሉ ተዛሪቦም።ዋይት ሃውስ ግን ቅድም ኢሉ ብናይ ትራምፕ ዋና ፀሓፊ ጆን ኬሊ ከምዝተነግሮም ገሊፁ።ጎልድስተይን ምስ ዋይት ሃውስ ዝፃባእ መግለፂ ብምሃቦም ሽዑ ንሽዑ ተባሪሮም።
ቲለርሰን ዲፕሎማሰኛታትን ካልኦትን ነንሕድሕዶም ክከባበሩ ተማሕፂኖም ኣለው።
ቲለርሰን ትማሊ ሓሙስ ንዘስምዕዎ መደረ ፕረዚደንት ትራምፕ ርእይቶ ኣይሃብሉን። ፕረ. ትራምፕ ንቲልርሰን ካብ መዝነቶም ምስ ኣበረሩዎም ድሕሪ ሓደ መዓልቲ ኣብዝሃብዎ ርእይቶ ግን ምስ ማይክ ፖምፓዮ ዝሓሸ ምርድዳእ ከምዘለዎም ገሊፆም ነይሮም።
ወሃቢት ቃል ሚንስትር ጉዳያት ወፃኢ ጉዳያት ኣሜሪካ ሃዘር ናውረት ቲለርሰን ንሃገሮም ብምግልጋሎም ኣመስጊነንኦም።
“ስድራኻ ገዲፍካ፣ፅቡቕ ስራሕኻ፣ደቂ ደቅኻን ዝብሃግ ዓብዪ ናይ ማሕረስን ከፍቲ መራብሕን ቦታ ክትገድፍ ከቢድ እዩ።ዝኸፈሉዎም መስዋእቲ ማዕረ ክንደይ ከምዝኾነ ዘርኢ እዩ።”
ቲለርሰን ኣብ ናይ ሓደ ዓመት ናይ ስልጣን እዋኖም ኣብ 38 ሃገራት በፂሖምን 90 መዓልታት ኣብ ጉዕዞ ኣሕሊፎምን እዮም።


text:
በስመ አብ ወወልድ ወመንፈስ ቅዱስ አሐዱ አምላክ!
ቅዱስ ሲኖዶስ ማለት ላዕለዋይ መንፈሳዊ ኣካል ናይ ቤተ ክርስቲያን ኮይኑ ፓትርያርክ፣ ሊቃነ ጳጳሳት፣ ጳጳሳት (ኤጲስ ቆጶሳት) ዝገብርዎ ዓቢይ ጉባኤ እዩ። መራሒኡ ድማ መንፈስ ቅዱስ ኮይኑ ወራሲ መንበረ ሓዋርያት እዩ።
ዕላማ ቅዱስ ሲኖዶስ
ሀ. ናይ እግዚኣብሔር ወንጌለ መንግሥት ምስባኽን ትምህርቲ ወንጌል ምስፍሕፋሕን።
ለ. ናይ ኦርቶዶክስ ተዋሕዶ ቤተ ክርስቲያን እምነትን ሥርዓትን ንምሕላውን ኣገልግሎታ ዝተማልአ ምግባርን።
ሐ. ኣብ ኣገልግሎት ቤተ ክርስቲያን ዝተዋፈሩ ኵሎም ቤተ ክህነት ኣብ ሓዋርያዊ ተግባር ንምውዳብን ክእለቶምን ናብራኦምን ከም ዚመሓየሽ ምግባርን።
መ. ኣመንቲ ኪበዝኁ ብመንፈሳዊ ፍልጠት ኪሕነፁ ብእምነትን ሥነ ምግባርን ኪጸንዑ፡ ብክርስቲያናዊ ሕይወት ተሓልዮም ኪነብሩ ጻዕሪ ምግባርን።
ሠ. ምምኅዳር ቤተ ክርስቲያን ምምኅያሽ ፡ ቤተ ክርስቲያን ርእሳ ከም እትኽእል ምግባርን።
ረ. መንእሰያት ናይ ወለዲ (ኣበው) እምነትን ባህልን ኣኽቢሮም ኪነብሩ ጻዕሪ ምግባርን።
ሰ. ኵሎም ደቂ ሰባት ካብ ጥሜት፣ ዕርቃን፣ ሕማም፣ ድንቍርና ተናጊፎም ብሰላምን ብምውሕሓድን እናተሓጋገዙ ኪነብሩ ምምሃርን ምጽላይን።
ሸ. ኣመንቲ ኪበዝኁ ብመንፈሳዊ ፍልጠት ኪሕነፁ ብእምነትን ሥነ ምግባርን ኪጸንዑ መንፈሳዊ ቤት ትምህርቲ ምኽፋትን ምስፍሕፋሕን እዩ።
ሥልጣንን ኃላፍነትን ቅዱስ ሲኖዶስ
ቅዱስ ሲኖዶስ ናይ ቤተ ክርስቲያን ላዕለዋይ ሓጋጊ ኣካል እዩ። ከከም ኣድለይነቱ ንቤተ ክርስቲያን ዚኸውን ሓድሽ ሕጊ ንምውፃእ፡ ደረጃ ሥልጣነ ክህነት ዚምልከት ኮነ ንምምኅዳር ቤተ ክርስቲያን ዚምልከት ኣንቀጽ የውፅእ ወይ ከኣ ናይ ቤተ ክርስቲያን መቕጻዕቲ ንምምኅያሽ ወይ ንቤተ ክርስቲያን ዚኸውን ኣንቀጻት ንምውፃእ ሥልጣን ኣለዎ። ቅዱስ ሲኖዶስ ናይ እምነት ላዕለዋይ ሓላዊ እዩ። ነቲ ካብ ሓዋርያትን፡ ሰዓብቶም፡ ኣቦታትን ዝተቐበልናዮ እምነት እናሓለወ ናይ እምነት መሠረት ዝኾነ ነገር ኪትርጕም ሥልጣን ኣለዎ። ንእምነትና ታሪኽ ቤተ ክርስቲያንን ብዚምልከት ንዚጻሓፉ መጻሕፍቲ ኪቈጻጸርን ከፈቕድን ሥልጣን ኣለዎ።
ሀ. ቅዱስ ሲኖዶስ ናይ ቤተ ክርስቲያን ላዕለዋይ ወሳኒ ኣካል እዩ። ኣብ ዝኾነ ይኹን ሥልጣን ቤተ ክርስቲያን ላዕለዋይ ወሳኒ ኣካል እዩ። ኣብ ዝኾነ ይኹን ሥልጣን ቤተ ክርስቲያን ወይ እምነታ ንዚትንኪ ጌጋ ዝፈጸመ ዘበለ ምእመን ዚፈርድ ቅዱስ ሲኖዶስ እዩ። ካብ ሃገረ ስብከት ብይግባይ ዚመጽእ ጕዳያት ተመልኪቱ ውሳኔ ዚህብ ንሱ ኮይኑ፡ ኣገባቡ ብዚምልከት ድማ ብሕጊ ይውስን።
ለ. ቅዱስ ሲኖዶስ ዝወሰኖ ውሳኔታት መወዳእታን ይግባይ ዘይብሉን እዩ። ነቲ ዝተወሰነ ጕዳይ እንደገና ክርእዮ ዚግባእ ብቑዕ ምኽንያት እንተረኸበ ብጀካኡ ዝርእዮ ካልእ ኣካል የልቦን። ንኣብነት ተጋግዩ ክሒዱ ዝነበረ ሰብ ጥፍኣቱ ኣሚኑ ምሕረት ኪሓትት ከሎ ምሕረት ዚገብረሉ ቅዱስ ሲኖዶስ እዩ።
ሐ. ቅዱስ ሲኖዶስ ናይ ፓትርያርክ ምርጫ ዚቈጻጸርን ኣብቲ ምርጫ ዚካፈልን ነቲ ፓትርያርክ ምስ ተመርጸ ዚሽይምን ኣካል እዩ። ከምኡ'ውን እቲ ፓትርያርክ ኤጲስቆጶሳት ኪሸይም ከሎ ብወሳንነት ዚካፈል እዩ።
መ. ቅዱስ ሲኖዶስ ናይ ኤርትራ ኦርቶዶክስ ተዋሕዶ ቤተ ክርስቲያን እምነት እናሓለወ፡ ምስ ካልኦት ኣብያተ ክርስቲያን ዚግበር ርክባት ይውስን።
ሠ. ቅዱስ ሲኖዶስ ካብ ኣባላቱ ጳጳሳት ይኹን ኤጲስ ቆጶሳት ንዋና ጸሓፍነት ዚኸውን ብምሥጢር ይመርጽ
ምንጪ፦ ቃለ ኣዋዲ